**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΣΤ΄ - ΣΥΝΟΔΟΣ Α΄**

**ΕΞΕΤΑΣΤΙΚΗ ΕΠΙΤΡΟΠΗ ΓΙΑ ΤΗ ΔΙΕΡΕΥΝΗΣΗ ΚΑΙ ΔΙΑΛΕΥΚΑΝΣΗ ΤΩΝ ΣΥΝΘΗΚΩΝ ΚΑΙ ΤΩΝ ΕΥΘΥΝΩΝ ΠΟΥ ΟΔΗΓHΣΑΝ ΣΤΗΝ ΥΠΑΓΩΓΗ ΤΗΣ ΕΛΛΑΔΑΣ ΣΤΟ ΚΑΘΕΣΤΩΣ ΤΩΝ ΜΝΗΜΟΝΙΩΝ ΚΑΙ ΤΗΣ ΕΠΙΤΗΡΗΣΗΣ ΚΑΙ ΓΙΑ ΚΑΘΕ ΑΛΛΟ ΖΗΤΗΜΑ ΠΟΥ ΣΧΕΤΙΖΕΤΑΙ ΜΕ ΤΗΝ ΕΦΑΡΜΟΓΗ ΚΑΙ ΥΛΟΠΟΙΗΣΗ ΤΩΝ ΜΝΗΜΟΝΙΩΝ**

**Π Ρ Α Κ Τ Ι Κ Ο**

Στην Αθήνα σήμερα, 14 Μαΐου 2015, ημέρα Πέμπτη και ώρα 16.22΄, στην «Αίθουσα Προέδρου Γιάννη Νικ. Αλευρά» (151) του Μεγάρου της Βουλής, συνεδρίασε η Εξεταστική Επιτροπή για τη διερεύνηση των συνθηκών και των ευθυνών που οδήγησαν στην υπαγωγή της Ελλάδας στο καθεστώς των μνημονίων και της επιτήρησης και για κάθε άλλο ζήτημα που σχετίζεται με την εφαρμογή και υλοποίηση των Μνημονίων υπό την προεδρία του του Προέδρου αυτής, κ. Δημήτριου Βίτσα, με θέμα ημερήσιας διάταξης τη συζήτηση επί διαδικαστικών θεμάτων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βίτσας Δημήτριος, Κασιμάτη Ειρήνη (Νίνα), Καφαντάρη Χαρούλα (Χαρά), Κοζομπόλη-Αμανατίδη Παναγιώτα, Λαπαβίτσας Κωνσταντίνος, Σαντορινιός Νεκτάριος, Συρίγος Αντώνιος, Ψυχογιός Γεώργιος, Αθανασίου Χαράλαμπος, Αναστασιάδης Σάββας, Βορίδης Μαυρουδής (Μάκης), Σταϊκούρας Χρήστος, Σβερώνη-Χονδρονάσιου Δέσποινα, Αμυράς Γεώργιος, Καραθανασόπουλος Νικόλαος, Καμμένος Δημήτριος και Λοβέρδος Ανδρέας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση.

Θα πρότεινα να ξεκινήσουμε, συζητώντας πρώτα το θέμα της δημοσιότητας και μετά να μπούμε στα υπόλοιπα διαδικαστικά θέματα.

Η δική μου η γνώμη σας λέω ευθύς εξαρχής είναι να δοθεί πλήρης δημοσιότητα στην Επιτροπή. Πρόκειται περί Εξεταστικής Επιτροπής. Θέλω να σας θυμίσω το εξής, ότι όλες οι Εξεταστικές αλλά και οι Προανακριτικές Επιτροπές έδιναν στους κοινοβουλευτικούς συντάκτες τα Πρακτικά. Στην αμέσως επόμενη συνεδρίαση, παρά το γεγονός αυτό, το κεντρικό θέμα ήταν οι διαρροές και οι αμφισβητήσεις επί των πρακτικών.

Σε μία Επιτροπή, που μετά θα κουβεντιάσουμε και επί της διαδικασίας και επί της ουσίας, δεν πρέπει νομίζω να το επιτρέψουμε αυτό το πράγμα. Ο καθένας μπορεί να λέει, μπορεί να γράφει ό,τι θεωρεί σκόπιμο ή ό,τι θεωρεί βολικό αλλά αυτή είναι η λογική.

Δεύτερον, θέλω να πω ότι πρέπει να πάρουμε και να συνεχίσουμε και να επεκτείνουμε αυτό -θα έλεγε κανένας- το εθιμικό δίκαιο της Βουλής, που προβλέπει στην ουσία δημοσιότητα.

Βεβαίως, όσον αφορά τον Κανονισμό, κατά κύριο λόγο εμείς θα πρέπει να λειτουργήσουμε όπως μία Διαρκής Μόνιμη Επιτροπή. Άρα να πάρουμε και σε αυτό το ζήτημα τα πράγματα υπ’ όψιν.

Άρα η δική μου η γνώμη είναι να δοθεί πλήρης δημοσιότητα στις εργασίες της Επιτροπής.

Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ο Κανονισμός, κυρίες και κύριοι συνάδελφοι, έγινε για να προστατεύει και την πλειοψηφία και τη μειοψηφία. Προστατεύει σε σωρεία διατάξεων την πλειοψηφία της Βουλής για να μην κατηγορηθεί ότι υπονομεύει τα δικαιώματα της μειοψηφίας. Παράλληλα όμως προστατεύεται και η μειοψηφία από τυχόν αυθαιρεσίες της πλειοψηφίας. Γι’ αυτό υπάρχει ο Κανονισμός. Αλλιώς, κάθε δύσκολο θέμα θα επαφίετο στη Βουλή, άρα ο Κανονισμός δεν χρειάζεται.

(SM)

(PH)

Πόση ώρα θα μιλάμε, τι θα κάνουμε, ποια είναι η σειρά των ομιλητών, ποια είναι τα λεπτά των ομιλητών, θα αποφάσιζε η Βουλή ή οι Επιτροπές για το χρόνο. Δεν χρειαζόταν ο Κανονισμός. Οι Κανονισμοί και οι Κώδικες υπάρχουν γι’ αυτόν ακριβώς το λόγο.

Τώρα, τι είναι προδικασία; Ποιος είναι ο σκοπός της ποινικής δικονομίας η οποία έχει την προδικασία ως απόρρητη και να μην διαρρέει; Άλλο το τι γίνεται στην πράξη, γιατί παίρνουν αντίγραφο οι διάδικοι και ενδεχομένως με ευθύνη τους μπορεί να τα κοινοποιήσουν σε δημοσιογράφους.

Άρα, λοιπόν, χρειάζεται να υπάρχει μια μυστικότητα, για να μην διακυβεύονται οι υπολήψεις κατά τη διάρκεια των συζητήσεων, γιατί δεν έχει διαμορφωθεί το πλήρες αποδεικτικό υλικό που θα οδηγήσει σε πόρισμα εν προκειμένω ή σε διατύπωση κατηγορίας ή, αν είναι ποινικό αδίκημα, στις ανακριτικές αρχές.

Γι’ αυτό πολύ σοφά ο Κανονισμός τι λέει; Ότι η Επιτροπή μας έχει τις αρμοδιότητες ανακριτικών αρχών καθώς και του εισαγγελέα πλημμελειοδικών και εφαρμόζονται οι επόμενες διατάξεις του Κώδικα Ποινικής Δικονομίας γι’ αυτόν ακριβώς το λόγο.

Όμως για πείτε μου. Έχει δικαίωμα η Επιτροπή να εξετάσει μάρτυρες, να φωνάξει πραγματογνώμονες, να ζητήσει έγγραφα. Τι θα κάνουμε στην παράγραφο 6 του άρθρου 147 που λέει ότι η εξεταστική επιτροπή μπορεί να αναθέτει την ενέργεια ορισμένων ειδικά κατονομαζόμενων πράξεων σε ένα ή περισσότερα μέλη της ή σε εφέτη ή πρωτοδίκη που υπηρετεί σε ένα επαρχιακό πρωτοδικείο; Θα πει για την ταυτότητα του νομικού λόγου, όταν το ερμηνεύσουμε έτσι, ότι θα πρέπει και εκεί να υπάρχει δημοσιότητα, πράγμα το οποίο δεν πρόκειται να το δεχθεί ο εφέτης ή ο πρωτοδίκης -και ενδεχομένως έχει ένα κύριο κεφάλαιο της εξέτασης της κατηγορίας, της έρευνας της εξεταστικής επιτροπής. Αποκλείεται να δεχθεί, εφόσον έχει τις δεσμεύσεις από τον Κώδικα Πολιτικής Δικονομίας.

Εξάλλου υπάρχει και το άρθρο που είπε ο κ. Ανδρέας Λοβέρδος, γιατί δεν έχουμε να κρύψουμε τίποτα. Φυσικά δεν έχουμε να κρύψουμε. Πότε; Όταν γίνει το πόρισμα, αλλιώς δεν χρειάζεται να γίνει πόρισμα. Αφού θα είναι όλα γνωστά, γίνεται ένα πόρισμα μετά άνευ αξίας. Το πόρισμα κατατίθεται στη Βουλή, η Βουλή το επεξεργάζεται και κοινοποιείται. Συνεπώς, είναι λάθος να γίνει αυτή η κοινοποίηση –σας είπα- για λόγους προστασίας της προσωπικότητος του καθενός που θα εξετάζεται ή ενδεχομένως να βγει εγκαλούμενος και της όλης διαδικασίας και του κύρους της δικής μας Επιτροπής.

Τώρα, όσον αφορά το ζήτημα «όλα στο φως», ναι όλα στο φως με το πόρισμα. Δεν έχει κανείς αντίρρηση, ούτε θέλει να κρύψει κάτι κανείς. Και όλοι το είπαν και οι Αρχηγοί το είπαν και ο ΣΥΡΙΖΑ το είπε και η Νέα Δημοκρατία το είπε και ο κ. Βενιζέλος το είπε και ο κ. Λοβέρδος το λέει. Όλοι το λένε. Δεν λέει κανείς όχι. Όμως πότε; Όταν διαμορφωθεί η κατηγορία, διαμορφωθεί το πόρισμα. Δεν μπορούμε να γίνουμε σόου στα κανάλια όλη μέρα και ο κάθε ένας να γίνεται ανακριτής, κάθε δημοσιογράφος ή εισαγγελέας και να βγάζει συμπεράσματα. Συνεπώς, πιστεύω ότι το λάθος που έγινε στις προηγούμενες εξεταστικές επιτροπές δεν δημιουργεί έθιμο, όπως είπατε.

Πέραν αυτού είπε ο κ. Λοβέρδος –αν τον κατάλαβα καλά- ότι αν ήταν προανακριτική, να το δούμε. Τι διαφέρει; Γιατί να μην είναι όλα στο φως και εκεί; Επειδή είναι προανακριτική; Αφού οι διατάξεις όχι επί της ουσίας της έκβασης της υπόθεσης, αλλά επί της διαδικασίας συλλογής του αποδεικτικού υλικού, είναι ίδιες. Συνεπώς δεν βλέπω το λόγο. Εκτός εάν κάποιος θέλει να εκμεταλλευτεί αυτή την κατάσταση για πολιτικές σκοπιμότητες και να αποπροσανατολίζει την κοινή γνώμη από τα υπαρκτά προβλήματα της χώρας.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Συρίγος.

**ΑΝΤΩΝΙΟΣ ΣΥΡΙΓΟΣ:** Κύριε Πρόεδρε, και εμένα με έχει απασχολήσει σοβαρά το θέμα αυτό για τη μυστικότητα ή μη…

**ΧΑΡΑΛΑΜΠΟΣ ΑΘΑΝΑΣΙΟΥ:** Συγγνώμη, να πω και κάτι άλλο. Υπάρχει μια διάταξη του νομοθέτη με τον Κώδικα που λέει ότι είναι δημόσιες οι συνεδριάσεις. Ναι, είναι σωστό, είναι γενική. Εδώ, όμως, έχουμε ειδική διάταξη. Έχουμε lex specialis και εφαρμόζεται. Υπερέχει και υπερτερεί. Είναι κανόνας αυτός. Συνεπώς, εφαρμόζονται ειδικές διατάξεις.

**ΑΝΤΩΝΙΟΣ ΣΥΡΙΓΟΣ:** Με απασχόλησε και εμένα το θέμα αυτό και λόγω της ιδιότητός μου. Πράγματι είναι ένα ζήτημα σοβαρό στο οποίο θα πρέπει όλοι υπεύθυνα να τοποθετηθούμε.

Η εκτίμηση την οποία έχω εγώ είναι ότι μπορούμε, υπάρχει η δυνατότητα αυτή η Επιτροπή να λειτουργήσει δημόσια, εξασφαλίζοντάς μας από πάρα πολλά ζητήματα που δεν χρειάζεται να σας αναλύσω, με τις διαρροές ή τις τερατολογίες που μπορεί να γίνονται.

Ταυτοχρόνως έχουμε τη δυνατότητα να προστατεύσουμε, εάν υπάρχει οποιοδήποτε θέμα που αφορά τιμές ή υπολήψεις, αναλογιζόμενοι το εξής.

(BS)

SM

Είτε μυστική είναι η διαδικασία είτε δημόσια αυτό που παίζει πολύ κυρίαρχο ρόλο είναι η δική μας υπευθυνότητα και η συμπεριφορά μας. Ακόμα και στη δημόσια διαδικασία αν κάτι μεταβληθεί σε σόου ή όχι, αυτός που το χειρίζεται είναι αυτός που έχει την ευθύνη. Συνεπώς αυτό το ζήτημα αν θεωρηθεί ότι είναι ένα μειονέκτημα της δημοσιότητας πιστεύω ότι έχει σχέση με εμάς και εμείς θα το αποτρέψουμε.

Πέραν τούτου υπάρχει μια σαφής αντιδιαστολή, κατά την άποψή μου, μεταξύ της προανακριτικής επιτροπής του άρθρου 154 –δε θυμάμαι ποιο άρθρο είναι- και αυτής εδώ της επιτροπής. Σ’ αυτήν εδώ την επιτροπή προεχόντως εξετάζονται τα γεγονότα και αν υπάρχουν πάλι πολιτικές ευθύνες, κυρίως. Αν προκύψει οποιοδήποτε ζήτημα για ποινικές ευθύνες γίνεται αυτό το οποίο ορίζει ο Κανονισμός της Βουλής. Δεν υπάρχει ούτε καν ύποπτος ή κατηγορούμενος. Στην προανακριτική επιτροπή έχω την αίσθηση ότι απευθύνεται εναντίον κάποιου συγκεκριμένου.

Συνεπώς, εκ του επιχειρήματος αυτού πιστεύω -μπορεί να κάνω λάθος, τα νομικά είναι μια επιστήμη στην οποία χωρούν πολλές γνώμες- ότι είναι περισσότερο επικουρικές οι διατάξεις αυτές από τον Κώδικα της Ποινικής Δικονομίας οι οποίες ακριβώς λόγω του ότι κυρίως έχει πολιτικό χαρακτήρα η επιτροπή αυτή εκτιμώ ότι μπορεί να γίνει δημόσια η διαδικασία και να μην καταστούν πρόσκομμα οι διατάξεις αυτές. Βέβαια θα προσέχουμε, θα φροντίζουμε κάθε φορά αν υπάρχει οποιοδήποτε πρόβλημα το οποίο μπορεί να αφορά στην προσωπικότητα κάποιου ανθρώπου, κάποιου μάρτυρα ή οποιουδήποτε να βρίσκουμε τον τρόπο ούτως ώστε να τον διασφαλίζουμε κι αυτόν.

Παίζει πολύ μεγάλο ρόλο, είτε δημόσια είναι είτε μυστική η διαδικασία, η δική μας τοποθέτηση και η δική μας συμπεριφορά. Γιατί και στη μυστικότητα μπορεί κάποιος μετά να δημιουργήσει θέμα και μάλιστα μετά να μην μπορεί να αμυνθεί κανείς γιατί δεν ξέρουμε τι έχει ειπωθεί.

Η δημοσιότητα αυτή πιστεύω ότι μας εξασφαλίζει από το γεγονός ότι και κατά το παρελθόν έχουν δημιουργηθεί πάρα πολλά ζητήματα τα οποία κι εσείς γνωρίζετε όλοι οι συνάδελφοι. Και κυρίως δίνει και προς τον κόσμο… Δεν το θέτω αυτό το θέμα με την έννοια κάποιας δημαγωγικής τοποθετήσεως «τα παρακολουθούν όλα, διαφάνεια σε όλα», δεν το θέτω έτσι. Μιλώ για μια εξασφάλιση που μπορεί να μας παρέχει η δημοσιότητα.

Πραγματικά και μένα με προβλημάτισε πάρα πολύ αυτό το θέμα. Δεν είναι ένα θέμα εύκολο για να τοποθετηθεί κάποιος. Ωστόσο υπ’ αυτή την λογική που σας ανέπτυξα κλίνω προς την πλευρά της δημοσιότητας.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Κασιμάτη έχει το λόγο.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Θα ήθελα να προσθέσω ότι η εξεταστική επιτροπή είναι μια κύρια διαδικασία. Δεν είναι μια προδικασία. Το γεγονός ότι σύμφωνα με τον Κανονισμό δίνονται οι αρμοδιότητες στην εξεταστική επιτροπή και στα μέλη της να ασκήσει την έρευνα δεν σημαίνει ότι πρέπει να ακολουθηθεί εν όλω η αρχή της μυστικότητας, όπως αυτή προβλέπεται για την προδικασία. Εδώ δεν πρόκειται για προδικασία.

Εδώ δεν αναζητούνται ποινικές ευθύνες. Είναι, όπως είπε ο κ. Συρίγος, μια εξεταστική επιτροπή γεγονότων. Η συγκεκριμένη εξεταστική επιτροπή η οποία αφορά σε ένα τεράστιο ζήτημα για τη χώρα και τον ελληνικό λαό πρέπει οπωσδήποτε να έχει δημοσιότητα, όχι μόνο για το ίδιο της το περιεχόμενο, αλλά γιατί στο παρελθόν έχει αποδειχθεί πόσο βλαπτική ήταν για την αλήθεια και την καλή λειτουργία της κάθε επιτροπής η τακτική των επιλεκτικών διαρροών κλπ.

Άρα, εν όψει αυτού του υπέρτερου δημοσίου συμφέροντος ακόμα κι αν ίσχυε η αρχή της μυστικότητας θα έπρεπε να καμφθεί εν προκειμένω και ad hoc ίσως να την εξετάζουμε.

Αυτό προς το παρόν και θα επανέλθω αν είναι.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Καφαντάρη έχει το λόγο.

(FT)

(BS)

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, θεωρώ ότι η σημερινή μέρα που ξεκίνησε τη λειτουργία της, έστω για τα διαδικαστικά ζητήματα, η Εξεταστική Επιτροπή για τα μνημόνια, έχει μια ιστορική σημασία συνολικά για τον ελληνικό λαό.

Έχει ιστορική σημασία με την έννοια ότι ο στόχος αυτής της Εξεταστικής για το Μνημόνιο δεν είναι μόνο να βρεθούν οι αιτίες και πιθανόν τα φυσικά πρόσωπα -δεν γνωρίζουμε ακόμα- που εμπλέκονται σε αυτήν την καταστροφική μνημονιακή πολιτική που έφερε τη χώρα μας εδώ που την έφερε -μόνο και μόνο η μείωση μέσα σε πέντε χρόνια 26% του ΑΕΠ δείχνει την καταστροφική πορεία που οδηγήθηκε αυτή η χώρα- αλλά φυσικά να διερευνηθούν οι πολιτικές οι οποίες ακολουθήθηκαν μέχρις ότου να μπούμε στη λογική των μνημονίων και ακολουθήθηκαν κατά τη διάρκεια αυτής της πενταετίας. Δηλαδή πρώτα και κύρια είναι το πολιτικό στοιχείο και δεύτερον, η εμπλοκή ή μη –αν ερευνηθεί- κάποιων προσώπων.

Επειδή νομίζω ότι έχουμε μπει σε έναν καινούργιο τρόπο λειτουργίας του Κοινοβουλίου που χαρακτηριστικό είναι η αλήθεια και το δικαίωμα του ελληνικού λαού στο να γνωρίζει τι πραγματικά συμβαίνει, δηλαδή είναι χρέος μας θα έλεγα απέναντι στο λαό αυτό το πράγμα, θεωρώ ότι η δημοσιότητα θα βοηθήσει στο συγκεκριμένο.

Εγώ βέβαια δεν θα αναφερθώ σε θέματα δικονομίας. Γεωτεχνικός είμαι, δεν είμαι νομικός. Θα πω, όμως, ότι πραγματικά η ουσία είναι η πολιτική, είναι η δημοσιότητα, είναι η αλήθεια και να μην επαναληφθούν φαινόμενα του παρελθόντος -επιτρέψτε μου- τα οποία δεν ήταν σωστά. Παραδείγματος χάριν θα αναφερθώ στην εξεταστική για τη Λίστα Λαγκάρντ όπου υπήρχαν διαρροές, ο καθένας έβγαινε και έλεγε ό,τι ήθελε κ.λπ. Καλό είναι εξαρχής να ακούγονται, να δημοσιεύονται όλα και βέβαια ανάλογα και ο Τύπος, πλέον, να παίξει το ρόλο που πρέπει να παίξει, της αντικειμενικής παρουσίασης της αλήθειας με βάση αυτά τα οποία λέγονται και όχι με βάση διαρροές, οι οποίες –επιτρέψτε μου- καμιά φορά μπορεί να δημιουργούν και σκοπιμότητες, μπορεί και να αποπροσανατολίζουν τον κόσμο.

Γι’ αυτό εγώ πιστεύω ότι από σήμερα πρέπει να ξεκινήσουμε τη δημόσια λειτουργία της Επιτροπής. Κι αν θέλετε είναι οι χρονικές συνθήκες τέτοιες, η χρονική στιγμή είναι τέτοια που απόψεις, ας πούμε, προστασίας προσωπικότητας κ.λπ. δεν ευσταθούν. Νομίζω ότι εδώ που έχει φτάσει η πατρίδα μας αυτός ο οποίος θα κληθεί να συμμετάσχει σε αυτή τη διαδικασία και να ερωτηθεί από την Επιτροπή, αυτό πρέπει να έχει σαν κύριο γνώμονα, δηλαδή να πει την αλήθεια και να ακούσει ο ελληνικός λαός.

Προβλήματα αν υπάρχουν νομίζω σαν δημοκρατία έχουμε τον τρόπο να τα λύσουμε, σε μεμονωμένες πιθανόν περιπτώσεις. Αυτή είναι η γνώμη μου.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Απλώς να θυμίσω ότι η προστασία της προσωπικότητας είναι απόλυτη και δεν μπαίνει ούτε σε χρονικές περιόδους ούτε σε τίποτε άλλο και θα διαφυλαχτεί σε αυτήν την Επιτροπή, είναι δεδομένο.

Ο κ. Βορίδης έχει το λόγο. Παρακαλώ να μένουμε στο αντικείμενο, ώστε να προχωρήσουμε και παραπέρα.

**ΜΑΥΡΟΥΔΗΣ ΒΟΡΙΔΗΣ:** Πολύ σύντομα θα μιλήσω, γιατί εξετέθη το νομικό σκεπτικό. Θα μου επιτρέψετε να σας πω ότι κατά τη γνώμη μου αυτό δεν κάμπτεται τώρα. Έτσι είναι η ρύθμιση. Μπορούμε να το κάμψουμε με απόφασή μας, γιατί κρίνουμε εμείς ότι αυτό θέλουμε.

Όμως αυτό που πρέπει να προβληματίσει και να απασχολήσει είναι το γιατί ο Κανονισμός της Βουλής θέλησε να εισάγει μια τέτοια έννοια στις εξεταστικές επιτροπές. Πώς του ήρθε δηλαδή τώρα του Κανονισμού και αυτού που το συνέταξε να πει ότι ξέρετε, εδώ πρέπει να δούμε ότι πρέπει να υπάρχει η αντίστοιχη προστασία και η αντίστοιχη διαδικασία με τις αρχές της Ποινικής Δικονομίας. Διότι αυτή η διαδικασία εδώ προσομοιάζει, έτσι όπως τη σχεδίασε ο νομοθέτης του Κανονισμού, με αυτό που έχουμε στην Ποινική Δικονομία, την προκαταρκτική εξέταση.

(LA)

(FT)

Στην προκαταρτική εξέταση δεν υπάρχει κατηγορούμενος. Ερευνάται αν κάτι έχει γίνει.

**ΧΑΡΑΛΑΜΠΟΣ ΑΘΑΝΑΣΙΟΥ:** Στην προανάκριση in rem.

**ΜΑΥΡΟΥΔΗΣ ΒΟΡΙΔΗΣ:** Και στην προανάκριση in rem, σωστά.

Προσέξτε, τώρα. Εδώ, όμως, είπε ο κ. Λοβέρδος κάτι το οποίο εγώ το βρίσκω πάρα πολύ ενδιαφέρον και λίγο-πολύ, κύριε Πρόεδρε, αναφερθήκατε κι εσείς σε αυτό, καθώς και άλλοι συνάδελφοι.

Τι είπαν; Μα εδώ, σε τελευταία ανάλυση, αυτή είναι μία μείζονα πολιτική διαδικασία. Εδώ είναι πολιτικό το ζήτημα. Ο καθένας θα έλθει με την οικεία αυτού αλήθεια. Εάν το ζήτημα είναι πολιτικό, τότε προφανώς δεν υπάρχει κανένας λόγος να υπάρχει καμία μυστικότητα και καμία προστασία του οιουδήποτε, διότι εδώ θα εκτεθούν πολιτικές απόψεις και θα κάνουμε πολιτική συζήτηση για πολιτικές που ακολουθήθηκαν. Άλλοι θα πουν ότι κακώς ακολουθήθηκαν και άλλοι θα πουν ότι καλώς ακολουθήθηκαν.

Αν πάμε σε μια τέτοια προσέγγιση, εγώ θα συμφωνούσα, βεβαίως. Δεν υπάρχει κανένας τέτοιος λόγος. Αν, όμως, θέλουμε -έτσι, όμως, όπως το έχουμε καταλάβει, ενδεχομένως να το έχουμε καταλάβει λάθος- να μπούμε σε μια διαδικασία, στην οποία υπάρχει ερευνητέο αντικείμενο, υπάρχει rem και δεν είναι μια πολιτική συζήτηση πάνω σε πολιτικές που ακολουθήθηκαν και οδήγησαν στο μνημόνιο ή οδήγησαν στην ύφεση ή οδήγησαν στην ανεργία ή οδήγησαν σε ό,τι οδήγησαν -γιατί αυτό είναι πολιτική συζήτηση- τότε σε τελευταία ανάλυση, πράγματι αν ισχύει το πρώτο, δεν χρειάζεται καμία μυστικότητα, αν όμως ισχύει το δεύτερο και υπάρχει πραγματικό ερευνητέο αντικείμενο, τότε θα έπρεπε να ακολουθήσουμε τις αρχές αυτές.

Επειδή από ό,τι εμείς εικάζουμε, από τα συμφραζόμενα κυρίως των συναδέλφων της Πλειοψηφίας μέχρι στιγμής, μάλλον πηγαίνουμε στην πρώτη εκδοχή, δηλαδή ότι τούτο είναι μια μεγάλη κορυφαία πολιτική διαδικασία και υπάρχει αντικείμενο πολιτικό που είναι προς έρευνα, πάρα ταύτα εμείς διατηρούμε την προσέγγιση ότι σε τελευταία ανάλυση υπάρχουν αυτές οι διατάξεις.

Αν πρέπει να τοποθετηθούμε, νομίζω ότι σε αυτό το ζήτημα θα πάμε σε ένα «Παρών», διότι ούτε μας απασχολεί να κρύψουμε βεβαίως κάτι, αλλά ούτε από την άλλη μεριά είμαστε εύκολοι στο να κάμπτουμε της διαδικασίες του Κώδικα Ποινικής Δικονομίας για να πάμε σε μια κατεξοχήν πολιτικοποιημένη διαδικασία.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Παρακαλώ, ο κ. Αμυράς έχει το λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητοί συνάδελφοι, εμείς στο «Ποτάμι» είμαστε της άποψης και της θέσης «όλα στο φως». Γι’ αυτό άλλωστε συναινέσαμε -δια στόματος Σταύρου Θεοδωράκη στην Ολομέλεια της Βουλής, όταν συζητήθηκε η πρόταση για τη σύσταση της Εξεταστικής- σε αυτήν την Εξεταστική, παρά το γεγονός ότι θεωρούμε, όπως το είπε πολύ σωστά και ο κ. Θεοδωράκης, ότι είναι μια κολοβή και ρηχή Εξεταστική και ως προς το χρονικό εύρος του αντικειμένου το οποίο καλείται να αναζητήσει και να ψάξει, δεδομένου ότι τα δημοσιονομικά μεγέθη δεν είναι αυτόματα μαρούλια εποχής που φυτρώνουν εκείνη τη στιγμή, αλλά έχουν μια διασύνδεση με το παρελθόν και μία ιστορική και οικονομική πορεία. Ως προς το αντικείμενο, βεβαίως, εμείς θεωρούμε ότι θα έπρεπε να κάνουμε και μια Εξεταστική ή να διευρύνουμε το εύρος του αντικειμένου για ποιο λόγο δεν βγαίνουμε από το μνημόνιο.

Πάμε στο θέμα της δημοσιότητας ή της μυστικότητας. Το πραγματικό ερώτημα δεν είναι αν θα έχει δημοσιότητα ή όχι το έργο της Επιτροπής. Διότι όλοι οι παλαιότεροι γνωρίζετε φυσικά ότι με το απαράδεκτο κατ’ εμέ τρόπο των διαρροών τα απομαγνητοφωνημένα πρακτικά έβγαιναν στους δημοσιογράφους.

Άρα, το πραγματικό ερώτημα είναι να μπει TV ή να μην μπει. Για την τηλεόραση γίνονται όλα. Όσον αφορά τη δημοσιότητα, λοιπόν, εγώ κάνω την πρόταση ότι θα πρέπει τα Πρακτικά με αξιόπιστο τρόπο -εκτός αν μας πείτε ότι για κάποιο λόγο γίνονται λαθροχειρίες ή με τεχνικά προβλήματα δεν αποτυπώνονται στα απομαγνητοφωνημένα Πρακτικά αυτά που πραγματικά διημείφθησαν μέσα στην Αίθουσα- να βγαίνουν στη δημοσιότητα, να τα αναρτούμε στο διαδίκτυο, στο κανάλι της Βουλής και στον Τύπο φυσικά.

Όσον αφορά την τηλεόραση -ειδικά εγώ είμαι πάρα πολύ εξοικειωμένος με την τηλεόραση και τι πιο εύκολο για μένα να νιώθω ότι μπορώ να απευθύνομαι πέραν των ανθρώπων της Αιθούσης και σε κόσμο εκτός της Αιθούσης- πολύ φοβάμαι -και αυτό πιστεύουμε στο «Ποτάμι»- ότι θα εξελιχθεί η διαδικασία σε μια τηλεδίκη. Θα δίνει περισσότερο βάρος ο κόσμος σε αυτό που άκουσε και που είδε και όχι στην ουσία του πράγματος, όπως επίσης θα αλλάξει και η ψυχολογία των ανθρώπων που θα έρχονται εδώ, είτε να απαντήσουν σε ερωτήσεις ή να θέσουν κάποια ζητήματα. Αλλάζει εντελώς η ψυχολογία.

(MO)

(LA)

Άρα, εμείς επιμένουμε να μην υπάρχει τηλεόραση στις εργασίες τις Επιτροπής και να είναι όλα στο φως με τον επίσημο τρόπο, με απόφαση της Επιτροπής, δηλαδή να δίδονται τα Πρακτικά αμέσως στον Τύπο, στο ίντερνετ και στο Κανάλι της Βουλής.

Επιμένουμε, λοιπόν στη θέση μας, όπως σας είπα και νωρίτερα.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καραθανασόπουλος έχει το λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν θα μακρηγορήσω, διότι, κατά τη γνώμη μας, πρέπει να αφήσουμε στην άκρη τις μεγαλοστομίες. Επί της ουσίας, οι εργασίες της Επιτροπής θα έχουν πολιτικό περιεχόμενο κατά κύριο λόγο.

Από αυτή την άποψη και η μία και η άλλη αντίληψη έχει τα θετικά και τα αρνητικά της. Με τη δημοσιότητα υπάρχει το ζήτημα του εντυπωσιασμού, να εντυπωσιάσω λέγοντας και κάνοντας διάφορα σκηνικά, τα οποία έχουμε δει και στο παρελθόν και τα οποία θα πολλαπλασιαστούν.

Με το να μην είναι δημόσιες οι συνεδριάσεις, υπάρχει το ζήτημα της επιλεκτικότητας στην ενημέρωση. Δηλαδή, εδώ ισχύει το «μπρος γκρεμός και πίσω ρέμα» και προσπαθούμε να ισορροπήσουμε ανάμεσα σε αυτά τα δύο, ποιο είναι το λιγότερο κακό.

Έτσι και αλλιώς δεν θα αποφύγουμε τον εντυπωσιασμό. Άρα, η δική μας γνώμη κλίνει περισσότερο στο να υπάρχει δημοσιότητα, παρά στο να μπορεί ο καθένας, μέσα από την επιλεκτικότητα, να προβάλει αυτό που θέλει και όπως το θέλει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κυρία Κοζομπόλη έχει το λόγο.

**ΠΑΝΑΓΙΩΤΑ ΑΜΑΝΑΤΙΔΗ-ΚΟΖΟΜΠΟΛΗ:** Θα ήθελα να κάνω μια επισήμανση σε όσα ελέχθησαν. Το γεγονός ότι προτάσσεται το πολιτικό μέρος αυτής της Επιτροπής είναι εκείνο που τη διαφοροποιεί από την προκαταρκτική εξέταση.

Το παραπάνω, μαζί με το γεγονός ότι αυτή η τακτική έχει χρησιμοποιηθεί στις Εξεταστικές Επιτροπές που λειτούργησαν τα προηγούμενα χρόνια –κάτι το οποίο ειπώθηκε και δεν θα το επαναλάβω- νομίζω ότι είναι δύο λόγοι που μας ωθούν στο να υπάρχει πλήρης δημοσιότητα και με τηλεόραση στην Επιτροπή αυτή.

Ευχαριστώ.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Κύριε Πρόεδρε, θα ήθελα το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Υπάρχει ένας κατάλογος, κυρία συνάδελφε, τον οποίο πρέπει να ολοκληρώσουμε. Μετά θα σας δώσω το λόγο.

Ο κ. Ψυχογιός έχει το λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Θα ήθελα να κάνω μια σύντομη τοποθέτηση στο θέμα που συζητάμε. Θα ξεκινήσω από τη σκοπιμότητα της δημοσιότητας και μετά θα πάω στο θέμα αρχής και το θεσμικό.

Θεωρώ ότι η δημοσιότητα θα λειτουργήσει καλύτερα και για το σκοπό της Επιτροπής, δηλαδή στο να καταλήξουμε σε ορισμένα πράγματα, αλλά και για την ευθύνη που θα έχουν οι μάρτυρες που θα έρχονται. Αυτό το λέω, υπό την έννοια ότι όπως λειτουργεί και στα τακτικά δικαστήρια κατ’ αναλογίαν, αφενός ο μάρτυρας θα παίρνει την ευθύνη του έναντι της Επιτροπής, αφετέρου και εμείς θα παίρνουμε τις ευθύνες μας απέναντί του ή απέναντί της.

Το δεύτερο θέμα είναι ότι ο κανόνας είναι ότι τα Πρακτικά, όπως ακούστηκε και από παλαιότερους κοινοβουλευτικούς, δεν βοηθάνε στο να διαφυλαχθεί το περιεχόμενο αυτών που ελέχθησαν εδώ και μπορεί αυτό να ερμηνευθεί ή να μεταφερθεί με διαφορετικό τρόπο.

Οπότε, νομίζω ότι αυτό μας δημιουργεί ένα προηγούμενο, το οποίο πρέπει να αποφύγουμε και να μας απασχολήσει όλους.

Το τρίτο θέμα είναι ότι η δημοσιότητα γενικώς κατοχυρώνεται στο άρθρο 144 παρ. 8 σαν γενική διάταξη και εξειδικεύεται με το άρθρο 38 για τις Διαρκείς Επιτροπές.

**ΧΑΡΑΛΑΜΠΟΣ ΑΘΑΝΑΣΙΟΥ:** Σε ποιο άρθρο αναφερθήκατε;

**ΓΕΩΡΓΙΟΣ ΨΥΧΟΓΙΟΣ:** Στο άρθρο 144 παρ. 8, που αναφέρεται ότι ακολουθεί τη λειτουργία των Ειδικών Επιτροπών. Το άρθρο 38 αναφέρεται στη λειτουργία των διαρκών Επιτροπών και ότι κανόνας γι’ αυτή τη λειτουργία είναι η δημοσιότητα.

**ΑΘΑΝΑΣΙΟΣ ΑΘΑΝΑΣΙΟΥ:** Εάν δεν αντιβαίνει στις επόμενες διατάξεις…

**ΓΕΩΡΓΙΟΣ ΨΥΧΟΓΙΟΣ:** Συμφωνώ. Σαν γενική διάταξη νόμου υπάρχει αυτή η κατοχύρωση.

Αυτό βέβαια κατοχυρώνεται όχι μόνο στην Ελλάδα αλλά και από τη διεθνή πρακτική σε ορισμένα σημεία. Σε κοινοβουλευτικές επιτροπές της Αγγλίας ακολουθείται αυτή η πρακτική επί χρόνια και μπορούμε να έχουμε και συγκεκριμένα παραδείγματα για το πώς λειτουργούν.

(GA)

(MO)

Τέλος, θα ήθελα να κλείσω λέγοντας ότι η δημοσιότητα σε μία τέτοια Επιτροπή και στη λειτουργία της, πέραν της διαφύλαξης του κύρους της και της μεταφοράς των πραγμάτων όπως είναι, θα μας δώσει τη δυνατότητα να κριθούμε όλοι και εμείς και αυτοί που θα έρθουν να εξεταστούν και ως προς την προετοιμασία που θα κάνουμε και την ποιότητα της εξέτασης, αλλά και ως προς τη συμπεριφορά μας, όπως ακούστηκε και από τον συνάδελφο Αντώνη Συρίγο. Οπότε δεν πρέπει να το φοβηθούμε και εγώ το στηρίζω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κυρία Σβερώνη έχει το λόγο.

**ΔΕΣΠΟΙΝΑ ΣΒΕΡΩΝΗ–ΧΟΝΔΡΟΝΑΣΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σας χαιρετίζω. Αναπληρώνω τον κ. Γαλέο και γι’ αυτό είμαι εδώ. Το πιο πιθανό είναι ότι δεν θα είμαι ξανά σε άλλη συνεδρίαση της Επιτροπής.

Ως Χρυσή Αυγή είμαστε και εμείς υπέρ της άποψης «όλα στο φως». Αυτό που κατάλαβα είναι ότι πρόκειται για μία Εξεταστική Επιτροπή, αλλά αυτά που θα αναζητηθούν είναι πολιτικές ευθύνες. Δηλαδή, ουσιαστικά, η Επιτροπή θα ερευνήσει προς όλες τις κατευθύνσεις και είναι πολιτική αυτή η έρευνα. Η έρευνα, όμως, η πολιτική δεν σημαίνει ότι δεν μπορεί να υποκρύπτει και ποινική. Έρευνα γίνεται.

Αφού λέμε «όλα στο φως», πρέπει να γίνει μια ενδελεχής και πλήρης έρευνα, με ό,τι απαιτείται και ό,τι χρειάζεται για να φτάσουμε σε ένα πόρισμα. Γιατί αν είναι να καταλήξουμε σε ένα συμπέρασμα πολιτικό για να πούμε «τις πταίει», μόνο από άποψη πολιτική, τότε γίνεται μόνο για άλλους λόγους, επικοινωνιακούς.

Εάν πραγματικά θέλουμε να είμαστε ουσιαστικοί και μας ενδιαφέρει και το «τις πταίει», τότε αυτό που ακούστηκε εδώ από κάποιους συναδέλφους, «να προστατευτεί η προσωπικότητα κάποιων» -ναι, είμαστε υπέρ της άποψης αυτής, ότι πρέπει να προστατεύονται πρόσωπα και καταστάσεις- είναι ένας κανόνας που πρέπει να ισχύει για όλους. Δηλαδή, το τεκμήριο της αθωότητας -για να το πω διαφορετικά- ισχύει για όλους.

Και μπορεί τώρα να σας φανώ κάπως, γιατί θα πω ότι είσαστε επιλεκτικοί και σε αυτό. Εσείς κάνετε δίκες, δίκες μέσα στη Βουλή, κάνετε τηλεδίκες στα κανάλια, δεν σέβεστε κανένα τεκμήριο αθωότητας και τώρα λέμε ότι πρέπει να προστατεύσουμε κάποια άτομα.

Τα άτομα για τα οποία θα γίνουν οι έρευνες είναι σίγουρο ότι είχαν κάποιους θώκους κυβερνητικούς. Για να έρθουν εδώ ως μάρτυρες ή να ελεγχθούν, σημαίνει ότι έπαιξαν κάποιο σημαντικό ρόλο για την πορεία τούτης εδώ της χώρας. Διαφορετικά, δεν θα φέρετε τον Κιλελεριώτη να τον εξετάσετε ως μάρτυρα ούτε ένα «χ» Λαρισαίο. Θα φέρετε κάποιους ανθρώπους που έπαιξαν πολύ σημαντικό ρόλο, για να φτάσουμε σε αυτά που δεν έπρεπε να φτάσουμε. Αυτό σημαίνει ότι τα άτομα αυτά, εφόσον είχαν έναν θώκο, εφόσον δηλαδή τους δόθηκε εξουσία, θα πρέπει να γευτούν και τα δυσάρεστα της εξουσίας. Όταν είμαι πολιτικό πρόσωπο, δεν έχω μόνο θετικά, έχω και αρνητικά. Αυτό συνεπάγεται ένα πολιτικό πρόσωπο.

Δεν είμαι της άποψης ότι εδώ πέρα πρέπει να κανιβαλίζουμε, αλλά εγώ τον βίωσα τον κανιβαλισμό -και εγώ και το κόμμα μου- και λυπάμαι πάρα πολύ που το λέω αυτό.

Είμαστε, λοιπόν, υπέρ της δημοσιότητας. Όλα στο φως.

Θα κλείσω με αυτό, κύριε Πρόεδρε. Όλοι εσείς οι συνάδελφοι λέτε τώρα «ξέρετε θα είναι απ’ έξω οι δημοσιογράφοι και παρ’ ότι θα έχουμε μυστικότητα κ.λπ.». Μιλάω και για εσάς, κύριε Βορίδη και για εσάς κύριε Αθανασίου. Λέτε ότι είσαστε υπέρ της μυστικότητας. Ούτως ή άλλως, όλοι σας, μηδενός εξαιρουμένου, εκτός από εμάς, τη Χρυσή Αυγή, έχετε τη δυνατότητα να είσαστε στα κανάλια, στα «παράθυρα». Και δεν υπάρχει περίπτωση, ο καθένας από τη δική του πλευρά θα μεταφέρει αυτά τα οποία θέλει.

**ΧΑΡΑΛΑΜΠΟΣ ΑΘΑΝΑΣΙΟΥ:** Αν το κάνει αυτό έχει ποινικές ευθύνες.

**ΔΕΣΠΟΙΝΑ ΣΒΕΡΩΝΗ – ΧΟΝΔΡΟΝΑΣΙΟΥ:** Οι μόνοι που δεν μπορούμε να εμφανιστούμε ποτέ είμαστε εμείς, γιατί εμείς είμαστε αποκομμένοι. Και είμαστε αποκομμένοι όχι μόνο από τα κανάλια, αλλά επειδή το ζητήσατε εσείς. Το ζητήσατε εσείς. Είπατε «εμείς δεν μπορούμε να είμαστε σε ένα πάνελ συνομιλιών και να υπάρχει και εκπρόσωπος της Χρυσής Αυγής».

Ως εκ τούτου, τα κανάλια δέχθηκαν…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρία Σβερώνη, μη διατυπώνετε γενικές απόψεις, παρακαλώ.

**ΔΕΣΠΟΙΝΑ ΣΒΕΡΩΝΗ–ΧΟΝΔΡΟΝΑΣΙΟΥ:** Κύριε Πρόεδρε, με συγχωρείτε. Κι εμένα τώρα μου δίνεται η δυνατότητα να πω κάποια πράγματα που αφορούν συναδέλφους μου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν μας δείχνει η τηλεόραση.

**ΔΕΣΠΟΙΝΑ ΣΒΕΡΩΝΗ–ΧΟΝΔΡΟΝΑΣΙΟΥ:** Ξέρετε τι θέλω να πω. Ούτως ή άλλως, είτε το δείχνει η τηλεόραση είτε όχι, θα γίνονται οι τηλεκουβέντες και ο καθένας θα παίρνει ό,τι θέλει, ό,τι νομίζει ότι τον βολεύει, ό,τι νομίζει ότι τον εξυπηρετεί.

(AG)

(GA)

Από το να μην υπάρχει, όμως, η δημοσιότητα και να παίρνει ο καθένας το δικό του κομμάτι κατά το δοκούν και να το ερμηνεύει όπως θέλει, είναι προτιμότερο να υπάρχει η μετάδοση από το κανάλι της Βουλής, ούτως ώστε κάποιος που θέλει να μάθει και το πριν και το μετά να μπορεί να προστρέχει και να μην μένει σε συγκεκριμένο κομμάτι που θέλει να το αναλύει ο άλφα, ο βήτα, ο γάμα.

Εμείς, λοιπόν, είμαστε υπέρ της δημοσιότητας.

Σας ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριοι συνάδελφοι, στο σημείο αυτό διακόπτουμε για λίγο τη συνεδρίαση, για να εισέλθουν οι φωτογράφοι.

(Στο σημείο αυτό εισέρχονται οι φωτογράφοι στην Αίθουσα της Επιτροπής)

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Διαβάζω κατά σειρά τους επόμενους ομιλητές και ελπίζω να τελειώσουμε εκεί: Νεκτάριος Σαντορινιός, Δημήτριος Καμμένος. Έχει, επίσης, ζητήσει ξανά το λόγο η κ. Ειρήνη Κασιμάτη.

Ορίστε, κύριε Σαντορινιέ.

**ΣΑΝΤΟΡΙΝΙΟΣ ΝΕΚΤΑΡΙΟΣ:** Επειδή ετέθη το θέμα της προστασίας της προσωπικότητας και της υπόληψης όσων θα συμμετέχουν στην Εξεταστική Επιτροπή και όσων θα εξεταστούν, θεωρώ ότι είναι αδιαπραγμάτευτη, από τη δική μας πλευρά τουλάχιστον, η προστασία της προσωπικότητας και της υπόληψης όλων αυτών.

Θα έλεγα δε ότι με τις διαρροές διακυβεύονται οι υπολήψεις, κύριε Αθανασίου. Και επειδή έχουμε δει πολλές φορές πώς λειτουργεί και οι τερατολογίες είναι αυτές που πουλάνε πολύ περισσότερο και όποια Πρακτικά και αν βγουν στη συνέχεια, επί της ουσίας δεν θα μπορέσουν να καλύψουν την αλήθεια, η δική μου, η προσωπική άποψη είναι ότι θα πρέπει να υπάρχει τηλεοπτική κάλυψη, για να μπορούν όλοι οι πολίτες να μάθουν.

(ΜΤ)

(AG)

Άλλωστε αναζητούμε κυρίως πολιτικές ευθύνες, πολιτικές παραλείψεις. Oι άνθρωποι που βίωσαν αυτές τις πολιτικές έχουν το δικαίωμα να δουν αν πραγματικά υπήρξαν παραλείψεις και αν έπρεπε να γίνουν έτσι ή όχι.

Από εκεί και πέρα θεωρώ ότι εμείς, ως μέλη του Κοινοβουλίου και ως άνθρωποι που έχουμε πολιτική ωριμότητα, θα έχουμε την απαιτούμενη πολιτική ωριμότητα. Όντως και εγώ το πρώτο πράγμα που σκέφθηκα ήταν να μην είναι δημόσια η Επιτροπή, για να μη γίνει σόου. Όμως πρέπει να δείξουμε αυτή την πολιτική ωριμότητα και να κάνουμε μία πραγματική Εξεταστική Επιτροπή και όχι ένα σόου. Νομίζω, κύριε Πρόεδρε, ότι μπορούμε να το κάνουμε αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, αγαπητοί συνάδελφοι και προσωπικά ως Δημήτριος Καμμένος και ως Ανεξάρτητοι Έλληνες είμαστε υπέρμαχοι της πλήρους διαφάνειας των διεργασιών της Εξεταστικής Επιτροπής για τα μνημόνια.

Μη θέλοντας να μακρηγορήσω, θα πω ότι η σοβαρότητα και η προστασία της προσωπικότητας έγκειται στον καθένα και την κάθε μία από εμάς. Σοβαρός είναι αυτός που κάνει την ερώτηση σοβαρά και προστατεύει και τον εαυτό του, αλλά με την ερώτησή του και τον τρόπο που συμπεριφέρεται, τον τρόπο που ρωτά και τη γλώσσα του σώματος, προστατεύει και αυτόν που έρχεται απέναντί μας, για να εξεταστεί, να δώσει μία μαρτυρία ή απλά να ερωτηθεί.

Από εκεί και πέρα, η επιλεκτικότητα στις διαρροές είναι κάτι εξαιρετικά επικίνδυνο για εμένα και για πολλούς συναδέλφους που δεν έχουμε καμία τηλεοπτική εμπειρία. Μόλις την αποκτούμε το τελευταίο δίμηνο-τρίμηνο χάρη στο Κανάλι της Βουλής. Είμαστε, νομίζω, σε μία κατηγορία πιο αθώα.

Ο συνάδελφος κ. Αμυράς είναι πιο «ένοχος», διότι είναι ο πιο έμπειρος, φαντάζομαι, από όλους μας, λόγω και της προσωπικής του καριέρας και δουλειάς στην τηλεόραση. Δεν μπορώ να αντιστρέψω την παρατήρησή του.

Μην το παρεξηγείς, αλλά λέω ότι είσαι επικίνδυνος, επειδή ξέρεις καλύτερα απ’ όλους μας την τηλεόραση και μπορείς να χειριστείς καλύτερα τη γλώσσα του σώματός σου και τον τρόπο που ρωτάς.

Κλείνοντας, συμφωνώ με το «όλα στο φως». Συμφωνώ με τον κ. Λοβέρδο ότι θα ήθελα να είναι και σε άλλη γλώσσα. Διότι Πρακτικά ελληνικής ορολογίας με συγκεκριμένες ερωτήσεις και τεχνικού χαρακτήρα όχι μόνο πολιτικού -θα έχουμε και ερωτήσεις τεχνικού, χρηματοοικονομικού χαρακτήρα σε αρκετούς μάρτυρες- θα έπρεπε να μεταφραστούν με τον ορθό τρόπο στα Αγγλικά ή σε πραγματικό χρόνο να μεταφράζονται, έτσι ώστε πολλοί ξένοι δημοσιογράφοι, ξένοι πολιτικοί και πολλοί που θα ενδιαφερθούν να έχουν άμεση ενημέρωση του ορθού του ερωτήματος και του ορθού της απαντήσεως για αποφυγή παρεξηγήσεων.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Θα χρειαστεί να ξαναπώ αυτά που είπα. Σας ζητώ συγγνώμη, αλλά το κάνω για τα Πρακτικά. Έχουμε συνεννοηθεί νομίζω ήδη και απ’ ό,τι φαίνεται διαμορφώνεται και μία καλή πλειοψηφία.

Κύριε Πρόεδρε, όπως γνωρίζουν πάρα πολύ καλά οι νομικοί εξ ημών –δεν είναι κανένα δύσκολο θέμα- υπάρχει πολύ μεγάλη διαφορά ανάμεσα στο άρθρο 68 παράγραφος 2 του Συντάγματος που καθορίζει τα περί των Εξεταστικών Επιτροπών και στο άρθρο 86 του Συντάγματος, που απόρροια αυτού είναι ο νόμος που καθορίζει τα ζητήματα της προκαταρκτικής εξέτασης. Είναι άλλα πράγματα.

Στο πεδίο της πολιτικής και της εξέτασης περί πολιτικών πραγμάτων, καταστάσεων και προσώπων υπάρχει και από το Σύνταγμα και από τον Κανονισμό της Βουλής μία διαφοροποίηση ανάμεσα στο σύνολο των θεμάτων και κατ’ εξαίρεση εκείνων που αφορούν την άμυνα και τα εξωτερικά μας θέματα, όπου προβλέπονται και άλλες διαδικασίες και επίσης άλλοι όροι δημοσιότητας.

Τρίτον, ο κ. Αθανασίου καλύτερα από εμένα ξέρει ότι υπάρχουν ειδικές προβλέψεις στον Κανονισμό που εξαιρούν ορισμένες περιπτώσεις εγγράφων, όπου ο «χ» υπουργός του «χ» υπουργείου, περί του οποίου κάτι ερευνούμε, έχει τη διακριτική ευχέρεια να μη στείλει κάποιο έγγραφο για να το προστατεύσει, διότι έτσι κρίνει.

Είναι μία διαφορετική διευθέτηση θεμάτων που το κύριο βάρος τους είναι πολιτικό και από την άλλη θεμάτων που το κύριο βάρος τους είναι, ας πούμε, ποινικό. Στην πρώτη περίπτωση υπάρχει και εσωτερική διαβάθμιση ανάμεσα σε θέματα τα οποία σχετίζονται με την «ελεύθερη πολιτική», όπως θα τη λέγαμε, και με θέματα της πολιτικής μεν, αλλά με ιδιαίτερη βαρύτητα για τη χώρα και το δημόσιο συμφέρον.

(SO)

(MT)

Αυτή είναι η νομική βάση των όσων θα συζητήσουμε.

Στο άρθρο 144 και στα επόμενα του Κανονισμού της Βουλής…

**ΧΑΡΑΛΑΜΠΟΣ ΑΘΑΝΑΣΙΟΥ:** Συγγνώμη.

**ΑΝΔΡΕΑΣ ΛΟΒΕΡΔΟΣ:** Όχι, άσε με να τα πω. Εγώ άκουσα τόση ώρα.

Σε ό,τι αφορά το προκείμενο, την εντολή που έχουμε από την Ολομέλεια, δεν υπάρχει ένας Έλληνας ή μια Ελληνίδα πολίτης που να μην θεωρεί αυτό που θα συζητήσουμε εμείς εδώ πολιτικό. Και δεν βλέπω και κανένα κόμμα που να λέει κάτι αντίθετο.

Έχουμε να εξετάσουμε μια πολύ-πολύ κρίσιμη –την κρισιμότερη μετά τον εμφύλιο πόλεμο- περίοδο της σύγχρονης ελληνικής ιστορίας και να δούμε πώς φθάσαμε στα μνημόνια και τι είναι αυτά και πώς θα μπούμε στο καινούργιο, θα έλεγα εγώ τώρα, για να σας ενοχλήσω και λίγο.

Αυτό δεν μπορεί να το σκεφτούμε, κύριε Αθανασίου, ως Εισαγγελέας Πλημμελειοδικών. Σας παρακαλώ πάρα πολύ. Γιατί θα πω στο κ. Βίτσα: Αισθάνεστε ανακριτικός υπάλληλος, κύριε Βίτσα;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι.

**ΑΝΔΡΕΑΣ ΛΟΒΕΡΔΟΣ:** Δεν αισθάνεσθε. Είναι έξω από τη λογική μας, κύριε Αθανασίου. Δεν είμαστε κάτι τέτοιο. Ούτε ο Πρόεδρος σκέφτεται εδώ ποιον θα διατάξει βιαίως να προσέλθει και τι θα κάνει σε εκείνον τον μάρτυρα ή σε αυτόν ο οποίος φωνασκεί μέσα στην Αίθουσα.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα μπορούσε να το κάνει, υποθέτω.

**ΑΝΔΡΕΑΣ ΛΟΒΕΡΔΟΣ:** Σας παρακαλώ. Εδώ είναι Εθνική Αντιπροσωπεία και είμαστε Εξεταστική των πραγμάτων Επιτροπή. Το κυρίως βάρος μας είναι πολιτικό.

Αν βέβαια χρειαστεί, όπως ο Κανονισμός της Βουλής μάς δίνει τη δυνατότητα -κατ’ εξαίρεσιν, όμως, λειτουργώντας- μπορούμε να προστατεύσουμε ένα πρόσωπο, μια κατάσταση, ένα έγγραφο, κατά την κρίση μας. Και δεν υπάρχει εδώ -από τις πρώτες τοποθετήσεις την περασμένη εβδομάδα και αυτήν εδώ- ένας παράλογος, ο οποίος θα πει το αντίθετο.

Δεν θέλω να αφήσετε έξω από το σοβαρό πολιτικό σας σκεπτικό την αναφορά που έκανα στον Πρόεδρο της Εξεταστικής Επιτροπής, γιατί το άρθρο 147 του Κανονισμού του δίνει ειδικές αρμοδιότητες. Δεν αισθάνεται όμως έτσι. Δεν είναι αυτό. Εδώ ήρθε να προεδρεύσει -και μέχρι τώρα το κάνει πολύ καλά- σε μια διαδικασία, η οποία θα καταδείξει πολιτικά αίτια, πολιτικούς χειρισμούς, ορθούς ή λανθασμένους. Και αν, όπως σε κάθε Εξεταστική Επιτροπή, κάτι άλλο δει, κι αυτό θα το αξιολογήσει ανάλογα και θα κάνει αυτό που έχει να κάνει.

Τέλος, όλοι οι συνάδελφοι -αυτοί τουλάχιστον που έχουν κάνει άλλη μια φορά χρέη μέλους Εξεταστική Επιτροπής- γνωρίζουν τι γίνεται με τα θέματα της δημοσιότητας. Θεωρώ τελευταίο σε τάξη επιχείρημα το θέμα του πορίσματος, στο οποίο επιμένει ο κ. Αθανασίου.

Το πόρισμα είναι μια κατάληξη το οποίο, δυστυχώς για εδώ, δεν είναι ένα, αλλά είναι ένα κείμενο που συνδέει ξεχωριστά πορίσματα. Και αυτό είναι η προμετωπίδα της καθολικής αποτυχίας αυτού του θεσμού.

Δεν υπάρχει πολίτης που να μην έχει αναρωτηθεί, μετά το πέρας μιας Εξεταστικής Επιτροπής «πώς είναι δυνατόν, κυρίες και κύριοι, περί ενός θέματος που το αισθάνεται δυνάμενο να εξεταστεί αντικειμενικά, να είναι άλλη η αλήθεια του κ. Αθανασίου, άλλη η δική μου, άλλη του κ. Καμμένου, άλλη του «Χ», άλλη του «Ψ» και άλλη του «Ω».

Όχι, θα τα πω όλα. Μιλήσατε πολλοί συνάδελφοι από την πλειοψηφία. Υπομονή.

Δεν είναι δυνατόν, κύριε Πρόεδρε, για την κοινή λογική να υπάρχουν πέντε και έξι και επτά αλήθειες. Όμως, εδώ εμείς έχουμε αυτό το πρόβλημα στην Ελλάδα. Κάνουμε ένα πόρισμα που είναι επτά πορίσματα. Και αυτό ροκανίζει την αξιοπιστία μας. Δεν είναι σωστό.

Το πόρισμα είναι δημόσιο. Και λοιπόν; Και μέχρι να φθάσουμε εκεί, κύριε Αθανασίου, θα πάμε μέχρι τον Οκτώβριο. Αυτή είναι η εντολή της Βουλής και ίσως χρειαστεί και παράταση. Και θα περιμένουμε το πόρισμα, για να εφαρμοστεί η διάταξη περί δημοσιότητας των συνεδριάσεών μας; Αυτά δεν είναι πράγματα που μπορούν να σταθούν σήμερα.

Η πρόταση που κάνετε είναι πρόταση η οποία ελέγχεται πολιτικά. Γι’ αυτό ο κ. Βορίδης λέει «Δεν θα μου πούνε ότι δεν θέλω και τη δημοσιότητα. Γι’ αυτό δηλώνω «ΠΑΡΩΝ»».

Παρακαλώ, στο μέτρο του δυνατού, να ανακαλέσουμε στη μνήμη μας ακόμη και τη διανομή των Πρακτικών μετά από μία ώρα, γιατί πρέπει να βγουν και τα Πρακτικά. Αν δεν βγουν, πώς θα τα διανείμουμε; Ε, αυτό το μεσοδιάστημα να μην το κάνουμε δώρο σε καιροσκόπους και σε οιουσδήποτε επιβουλεύονται τις εργασίες μας, οι οποίες ξεκινούν καλά!

(DE)

(SO)

Μην επιμείνετε αυτό να μπει σε ψηφοφορία. Θα σας αδικήσει -από ό,τι φαίνεται- και το αποτέλεσμα, αλλά και η κρίση της κοινής γνώμης για τη λειτουργία σας αυτή.

Δεύτερον, δεν μπορεί να μας επιφορτίσετε με το καθήκον -να μας επιφορτίζατε, αν κάτι τέτοιο που προτείνετε γινόταν δεκτό- να είμαστε όλη μέρα κάτω στους δημοσιογράφους και να δίνει ο καθένας τη δική του αλήθεια. Θα έχουν πρόσβαση όλοι και θα την έχουν, έτσι ώστε να μη μας χρειάζονται. Θα αποτυπώνουν τη γνώμη τους, ακούγοντας και βλέποντας.

Καταλήγω, κύριε Πρόεδρε, λέγοντας το εξής. Δεν αρκεί η δημοσιότητα των Πρακτικών. Αυτό το είπαμε.

Δεν αρκεί το εσωτερικό κύκλωμα, κύριε Αμυρά. Απορώ! Πρέπει οι συνεδριάσεις να είναι αντικείμενο της προβολής των εργασιών της Βουλής από το κανάλι της Βουλής, κατά το πρόγραμμα του καναλιού της Βουλής. Θα προτιμήσει την Ολομέλεια και προφανώς, διότι νομίζω είναι και ρύθμιση αυτό. Δεν είναι διακριτική ευχέρεια του Διευθυντή του Προγράμματος. Θα προτιμήσει, ίσως, μια άλλη Επιτροπή -και το εύχομαι αυτό- γιατί και σε πολλές άλλες Επιτροπές γίνεται πολύ σοβαρή δουλειά και κατά την επιλογή αυτών που διευθύνουν το κανάλι, θα δείξει και εμάς, αλλά θα μας δείξει.

Επιπροσθέτως, κύριε Πρόεδρε, χαίρομαι που ο κ. Καμμένος δέχθηκε το ζήτημα της διερμηνείας. Χρειάζεται η διερμηνεία, η δουλειά μας θα προσεχθεί και είναι πάρα πολύ καλό να διευκολύνουμε με τη διερμηνεία αυτούς που μας παρακολουθούν και δεν είναι ελληνόφωνοι. Η αγγλική νομίζω ότι είναι η διεθνής γλώσσα, αυτή θα είναι η γλώσσα της διερμηνείας.

Τέλος, δεν τιμήθηκε όσο θα έπρεπε η ζωντανή αναμετάδοση από τα social media, που είναι απλό πράγμα, αφού έχουμε κάμερα εδώ. Εξασφαλίζει την πραγματικά πλήρη ενημέρωση και σε μια κατηγορία του κοινού που ενδιαφέρεται και βλέπει σοσιαλμιντιακά…

**ΔΗΜΗΤΡΙΟΣ ΚΑΜΜΕΝΟΣ:** Εγώ συμφωνώ με αυτό, γιατί βλέπει σε όλο τον κόσμο.

**ΑΝΔΡΕΑΣ ΛΟΒΕΡΔΟΣ:** …και εκτός συνόρων.

**ΔΗΜΗΤΡΙΟΣ ΚΑΜΜΕΝΟΣ:** Και εκτός συνόρων. Συμφωνώ.

**ΑΝΔΡΕΑΣ ΛΟΒΕΡΔΟΣ:** Από όπου βρίσκεται, στο αυτοκίνητό του, στο σπίτι του, στην Ευρώπη, εκτός Ευρώπης, από παντού και από το κινητό του. Αυτό πρέπει να του το εξασφαλίσουμε.

Τέλος σας ερωτώ: Φαίνεται να πλειοψηφεί η δική σας άποψη με τις συμπληρώσεις. Αυτό από πότε ξεκινάει; Ξεκινάει αμέσως μετά τη λήψη της απόφασής μας;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Φυσιολογικά.

**ΑΝΔΡΕΑΣ ΛΟΒΕΡΔΟΣ:** Άρα, οι προτάσεις μας με τον κ. Καμμένο, αν γίνουν δεκτές, αφορούν τη συνεδρίαση την επόμενη Τρίτη.

Αυτά, κύριε Πρόεδρε. Ευχαριστώ πολύ για την άνεση χρόνου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κυρία Κασιμάτη έχει το χρόνο για τρία λεπτά.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Επειδή, λοιπόν, στο πλαίσιο της επιχειρηματολογίας για τη μη δημοσιότητα των εργασιών μας ακούστηκε έντονα ότι η Επιτροπή αυτή είναι πολιτική και ότι ο καθένας, όπως είπε ο κ. Βορίδης, θα έρθει με την οικεία του θέση και άποψη, θα πρέπει το ζήτημα της δημοσιότητας ή μη να μη σταθεί ως ένας λόγος να αφαιρεθεί κύρος από αυτή την Επιτροπή. Δηλαδή, η Εξεταστική Επιτροπή πράγματι διαφοροποιείται από την προκαταρκτική εξέταση και τις προκαταρκτικές επιτροπές, σύμφωνα με τον Κανονισμό της Βουλής και δεν διαφοροποιείται τυχαία.

Μάλιστα, βλέπω εδώ, στο άρθρο 156 παράγραφος 4, ότι λέει για την διενέργεια προκαταρτικής εξέτασης πως η Επιτροπή έχει όλες τις αρμοδιότητες του εισαγγελέα πλημμελειοδικών, όταν αυτός διενεργεί προκαταρκτική εξέταση. Δηλαδή, εδώ ο νομοθέτης του Κανονισμού έχει την ανάγκη να διαφοροποιήσει τη μια επιτροπή από την άλλη ως προς τους όρους που διέπουν τη διαδικασία και όπως είπα νωρίτερα, οι εργασίες της Εξεταστικής δεν είναι εργασίες προδικασίας, αλλά είναι εργασίες διαλεύκανσης και εξέτασης κυρίως γεγονότων. Δεν είναι προσώπων. Βεβαίως, όμως, επειδή μπορεί να προκύψει κάτι, μέσα στην πρόταση για την Εξεταστική μας έχει ειπωθεί ρητά ότι στόχος της Επιτροπής είναι η συγκέντρωση στοιχείων, ώστε μεταξύ άλλων να διακριβωθεί εάν υπάρχουν ενδείξεις τέλεσης παράνομων πράξεων από πολιτικά ή άλλα πρόσωπα. Αυτό σημαίνει ότι μπορεί να προκύψει και ποινική ευθύνη, για την οποία βεβαίως δεν θα αποφανθούμε εμείς, αλλά θα προχωρήσουμε σύμφωνα με την κοινοβουλευτική διαδικασία στην παραπομπή του πορίσματός μας, ίσως σε προκαταρκτική εξέταση.

(AD)

(1DE)

Συμπεραίνω, λοιπόν, ότι θα πρέπει να προχωρήσουμε κανονικά με τη δημοσιότητα, γιατί το υπέρτερο είναι ότι η Εξεταστική Επιτροπή μας διέπεται από τους κανόνες των Διαρκών Επιτροπών. Θα πρέπει να προχωρήσουμε κατ’ αυτόν τον τρόπο.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Σταϊκούρας έχει το λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ:** Εγώ θα είμαι πολύ σύντομος, γιατί ακούω ερωτήματα τα οποία τίθενται, που δεν τα έχει θέσει κανένας σ’ αυτήν την Αίθουσα. Να προχωρήσουμε –λέει- με τη δημοσιότητα. Μα, δεν αμφέβαλε κανένας ούτε κανένας το αμφισβήτησε. Όλοι μιλήσαμε για πλήρη δημοσιότητα. Εκτός και αν υποψιάζεται κάποιος ότι τα Πρακτικά τα οποία θα δίνονται στο τέλος, θα είναι αλλοιωμένα. Προφανώς και δεν θα είναι. Άρα, η πλήρης δημοσιότητα διασφαλίζεται από τα Πρακτικά. Αυτό είναι το πρώτο.

Όλα τα κόμματα εδώ τοποθετήθηκαν, συνεπώς, για πλήρη δημοσιότητα τουλάχιστον των Πρακτικών. Το ερώτημα που εγείρεται είναι ένα, δηλαδή αν θα υπάρχει τηλεοπτική κάλυψη. Κανένα άλλο. Όχι για την πληρότητα της δημοσιότητας. Το τονίζω. Η Νέα Δημοκρατία υποστηρίζει –και οι αγαπητοί συνάδελφοι της Νέας Δημοκρατίας οι προερχόμενοι από τη νομική επιστήμη και με νομική και με πολιτική επιχειρηματολογία ανέπτυξαν το σκεπτικό της Νέας Δημοκρατίας- ότι θέλουμε πλήρη δημοσιότητα. Το ερώτημα συνεπώς είναι ο τρόπος της δημοσιότητας και οι επιθυμίες του οποιουδήποτε για προβολή.

Άκουσα έναν προβληματισμό. Ναι –λέτε- αλλά μπορεί να υπάρχει κίνδυνος διαρροών. Από την άλλη πλευρά, όμως, ακούω ότι οι ίδιοι που υποστηρίζουν τον κίνδυνο διαρροών λένε ότι εδώ μέσα έχουμε όλοι πολιτική ωριμότητα. Αν έχουμε πολιτική ωριμότητα, δεν μπορεί να υπάρχει και κίνδυνος διαρροών. Υπάρχει μία πρόδηλη αντίφαση μεταξύ των δύο.

Σε κάθε περίπτωση, εμείς υποστηρίζουμε ότι πρέπει να υπάρξει πλήρης δημοσιότητα των συνεδριάσεων. Εκτιμούμε ότι αυτό διασφαλίζεται καλύτερα με τη διάθεση των Πρακτικών των συνεδριάσεων στον Τύπο, όπως γινόταν και στο παρελθόν, κατά το βέλτιστο τρόπο και το συντομότερο δυνατόν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ευχαριστούμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, θα μπορούσα να έχω το λόγο για μία στιγμή, γιατί δημιουργούνται εντυπώσεις;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Βεβαίως, κύριε Αθανασίου. Ορίστε, έχετε το λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κατ’ αρχάς, πρέπει να ξέρετε απ’ όλο το πλέγμα των διατάξεων ότι οι εξεταστικές επιτροπές είναι πιο κρίσιμες από τις προανακριτικές. Αν θέλετε, θα σας εξηγήσω το γιατί.

Όσον αφορά αυτό που είπε η κυρία συνάδελφος, διαβάσατε την παράγραφο 4 του άρθρου 156 που λέει ότι η Επιτροπή έχει όλες τις αρμοδιότητες του Εισαγγελέα Πλημμελειοδικών, ο οποίος διενεργεί προκαταρκτική –και μόνο- εξέταση. Προσέξτε τι λέει για την Εξεταστική. Οι Εξεταστικές Επιτροπές έχουν όλες τις αρμοδιότητες των ανακριτικών αρχών, στις οποίες περιλαμβάνονται και οι προανακριτικές και η κύρια ανάκριση.

Συνεπώς, όταν αναθέτεται η προανακριτική επιτροπή, μόνο σε εισαγγελέα μπορεί να αναθέσει προκαταρκτική εξέταση, ενώ αυτή η Επιτροπή αναθέτει σε τακτικό δικαστή, δηλαδή πολύ ανώτερο όργανο. Να, γιατί σας είπα ότι εθελοτυφλούμε. Άλλως, άλλοι είναι οι στόχοι της δημοσιότητας.

Εν πάση περιπτώσει, εγώ θα εμμείνω στις απόψεις μου ότι δεν δέχομαι καθόλου ούτε τα Πρακτικά. Εν όψει, όμως, το ότι υποστηρίζεται και από τη Νέα Δημοκρατία ότι υπάρχει προηγούμενο για τα Πρακτικά, θα προσχωρήσω σ’ αυτήν την άποψη ως τελευταία υποχώρηση. Όλα τα άλλα τα έχω αναπτύξει προηγουμένως και δεν χρειάζεται να πω τίποτα περισσότερο. Θα τα πω αργότερα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ευχαριστούμε πολύ.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Κύριε Πρόεδρε, θα μπορούσα να πω κι εγώ κάτι;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Παρακαλώ, έχετε το λόγο.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Όσον αφορά την παράγραφο 5 στην οποία αναφέρθηκε ο κ. Αθανασίου, φοβάμαι ότι είναι θέμα ερμηνείας, γιατί οι εξεταστικές επιτροπές έχουν όλες τις αρμοδιότητες των ανακριτικών αρχών, καθώς και του εισαγγελέα πλημμελειοδικών, όσον αφορά την έρευνα. Αυτή η Εξεταστική Επιτροπή μπορεί να κάνει όλες τις έρευνες, όπως ακριβώς…

**ΧΑΡΑΛΑΜΠΟΣ ΑΘΑΝΑΣΙΟΥ:** Η προκαταρκτική…

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Όχι. Άλλο είναι η προκαταρκτική. Είναι θέμα ερμηνείας. Μπορεί να κάνει τα πάντα, δηλαδή ότι μπορεί να φωνάξει μάρτυρα, να καλέσει, να ζητήσει έγγραφο, όπως ακριβώς οι ανακριτικές αρχές και ο εισαγγελέας, διότι είναι τελείως διαφορετικά. Εκεί πλέον, στην προκαταρκτική, υπάρχει ύποπτος. Εκεί είναι διαφορετικά τα πράγματα. Δεν μπορεί να είναι τα ίδια.

**ΑΝΔΡΕΑΣ ΛΟΒΕΡΔΟΣ:** Ναι, πολύ σωστά.

**ΧΑΡΑΛΑΜΠΟΣ ΑΘΑΝΑΣΙΟΥ:** Οι εξεταστικές επιτροπές είναι πιο κρίσιμες.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Μάλιστα, κύριε Αθανασίου, λέει ότι η Βουλή μπορεί με απόφασή της να περιορίσει και τις εξουσίες της Εξεταστικής Επιτροπής.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Συγγνώμη, εγώ καταλαβαίνω ότι υπάρχουν διαφορετικές νομικές, πολιτικές και κανονιστικές απόψεις.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Είναι θέμα ερμηνείας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέω, λοιπόν, το εξής: Η πρότασή μου είναι να αποφασίσουμε τα εξής τρία πράγματα: Πρώτον, οι συνεδριάσεις της Εξεταστικής Επιτροπής είναι δημόσιες και μεταδίδονται από το κανάλι της Βουλής. Δεύτερον, να εξετάσουμε την τεχνική και οικονομική δυνατότητα ταυτόχρονης μετάδοσης στο διαδίκτυο και διερμηνείας με την Επιτροπή. Στο βαθμό που υπάρχει οικονομική και τεχνική δυνατότητα, να είναι θετική.

(ΚΜ)

(AD)

Τρίτον, τα Πρακτικά της Επιτροπής να δίδονται στους κοινοβουλευτικούς συντάκτες. Αυτό έχει σημασία, γιατί σε προηγούμενη επιτροπή είχε γίνει μια ολόκληρη συζήτηση για το αν θα δίνονται εκτός από τους κοινοβουλευτικούς συντάκτες κ.λ.π. Εδώ λέμε να δίνονται στους κοινοβουλευτικούς συντάκτες, για να μη δημιουργήσουμε ανταγωνισμούς εσωτερικούς.

Αυτή είναι η πρότασή μου. Θέλετε να την βάλουμε σε ψηφοφορία ονομαστικού χαρακτήρα;

**ΜΑΥΡΟΥΔΗΣ ΒΟΡΙΔΗΣ:** Εμείς ψηφίζουμε «ΠΑΡΩΝ» στο ένα και στο δύο και στο τρία ψηφίζουμε «ΝΑΙ».

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

Θα ερωτώ για το τρία ζητήματα έναν-έναν για να τελειώσουμε γρήγορα. Διαβάζω τα ονόματα όπως τα έχω γραμμένα.

Για τα τρία ζητήματα η κ. Κασιμάτη τι ψηφίζει;

**ΕΙΡΗΝΗ (ΝΙΝΑ) ΚΑΣΙΜΑΤΗ:** Είμαι υπέρ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είστε υπέρ.

**ΧΑΡΑΛΑΜΠΟΣ ΑΘΑΝΑΣΙΟΥ:** Μόνο για να καταγράφει;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το πρώτο ζήτημα είναι η Βουλή. Το δεύτερο ζήτημα είναι το ίντερνετ και η διερμηνεία. Και το τρίτο ζήτημα είναι τα Πρακτικά.

Οπότε, η κ. Κασιμάτη τι ψηφίζει;

**ΕΙΡΗΝΗ (ΝΙΝΑ) ΚΑΣΙΜΑΤΗ:** Είμαι υπέρ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Είμαι υπέρ και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τα ονόματα τα διαβάζω όπως τα έχω μπροστά μου.

Η κ. Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Συμφωνώ και για τα τρία. Ψηφίζω «ΝΑΙ».

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Λαπαβίτσας.

**ΚΩΝΣΤΑΝΤΙΝΟΣ ΛΑΠΑΒΙΤΣΑΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ψηφίζετε «ΝΑΙ» και στα τρία.

Ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ψηφίζετε «ΝΑΙ» και στα τρία.

Ο κ. Συρίγος.

**ΑΝΤΩΝΙΟΣ ΣΥΡΙΓΟΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Είμαι υπέρ στην πρόταση για τα Πρακτικά και ψηφίζω «ΚΑΤΑ» στα άλλα δύο, ύστερα από την τοποθέτηση που έχω κάνει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

Ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ψηφίζω «ΠΑΡΩΝ» στο ένα και στο δύο και ψηφίζω «ΝΑΙ» για τα Πρακτικά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ψηφίζω «ΠΑΡΩΝ» στο ένα και στο δύο και ψηφίζω «ΝΑΙ» στην πρόταση για τα Πρακτικά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Ψηφίζω «ΠΑΡΩΝ» στο ένα και στο δύο και στα Πρακτικά ψηφίζω «ΝΑΙ»**.**

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Σβερώνη.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Ψηφίζω «ΝΑΙ» σε όλα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ψηφίζω «ΠΑΡΩΝ» στο ένα και το δύο και ψηφίζω «ΝΑΙ» στο τρίτο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ψηφίζω «ΝΑΙ» και στα τρία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία. Άρα, πήραμε απόφαση κατά πλειοψηφία.

Προτείνω πέντε λεπτά διάλλειμα, ώστε να ενημερωθεί και το κανάλι της Βουλής, για να ξεκινήσουμε και την υπόλοιπη διαδικασία.

(ΔΙΑΚΟΠΗ)

(SS)

(ΜΕΤΑ ΤΗ ΔΙΑΚΟΠΗ)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρίες και κύριοι συνάδελφοι, σήμερα συνεδριάζουμε κατ’ ουσίαν για πρώτη φορά με βάση την απόφαση της Βουλής για σύσταση Εξεταστικής Επιτροπής για την υπαγωγή της Ελλάδας στο καθεστώς των μνημονίων και της επιτήρησης και για κάθε άλλο ζήτημα που συσχετίζεται με την εφαρμογή και υλοποίηση των μνημονίων.

Το χρονικό διάστημα που εξετάζουμε είναι προσδιορισμένο από την απόφαση της Βουλής και αφορά την περίοδο από τον Οκτώβριο του 2009 έως τον Ιανουάριο του 2015 και περιλαμβάνει όλες τις πράξεις και παραλείψεις που συνέβησαν αυτή την περίοδο για την εφαρμογή και σε εφαρμογή των μνημονιακών πολιτικών, που κατά κοινή παραδοχή και ανεξάρτητα από την πολιτική οπτική, επέφερε ισχυρή καταστροφή στη ζωή του ελληνικού λαού.

Η λειτουργία της Επιτροπής, όπως γνωρίζετε, διέπεται από τα άρθρα 68 παράγραφος 2 του Συντάγματος και 144 έως 149 του Κανονισμού της Βουλής, σε συνάρτηση με τα άρθρα 31 και επόμενα, που αφορούν στη συγκρότηση και τη λειτουργία των Διαρκών Επιτροπών, όπου αυτές δεν τροποποιούνται από τις διατάξεις των άρθρων 144 έως 149.

Είναι σαφές πως η λειτουργία της Επιτροπής μας, οι συζητήσεις και ακροάσεις θα προσελκύσουν το ευρύτερο ενδιαφέρον των πολιτών, των Μέσων Μαζικής Ενημέρωσης, αλλά και της διεθνούς κοινής γνώμης. Είμαι πεισμένος ότι αναλαμβάνουμε ένα βαρύ έργο και χρειάζεται νηφαλιότητα, ερευνητικό πνεύμα και προσήλωση στο κύριο έργο μας. Οπότε, εύχομαι σε όλους μας: «Καλή συνεργασία και καλό κουράγιο».

Θα ήθελα εξ αρχής να σας γνωρίσω τέσσερις σκέψεις μου:

Η πρώτη είναι ότι επί της γνωστής πραγματικότητας, αναζητούμε την αλήθεια και αυτή η αλήθεια θέλουμε να καταστεί κεκτημένο για την κοινωνία, όχι μόνο όσον αφορά στη γνώση του παρόντος, αλλά και στο σχεδιασμό του άμεσου και μεσοπρόθεσμου μέλλοντος.

Η δεύτερη είναι ότι η έρευνά μας δεν ξεκινά από το μηδέν. Ως Βουλευτές έχουμε διαφόρων επιπέδων γνώσεις και διαφορετικές πολιτικές απόψεις. Όμως, αυτές οι διαφορετικότητες θα πρέπει να προσπαθήσουμε, όσο είναι ανθρώπινα δυνατό, να μην λειτουργήσουν ως φίλτρο στη διερεύνηση των πραγματικών περιστατικών και των αντίστοιχων πράξεων και παραλείψεων. Φως παντού, ως το ακρότατο σημείο που πρέπει να ερευνηθεί, αλλά και χωρίς ρεβανσιστική ή εκ των προτέρων τιμωρητική διάθεση.

Η Τρίτη: Στην Εξεταστική Επιτροπή θα διαβιβαστούν έγγραφα και θα ακουστούν μαρτυρίες και απόψεις. Χρειάζεται να είναι καθαρό πως καλούμε τους μάρτυρες για να μας διαφωτίσουν, δεν τους στοχοποιούμε, ούτε η πρόσκληση σημαίνει κάποιου είδους ενοχή.

Η τέταρτη: Ο κανόνας της ισότητας σε συνδυασμό με το δημοκρατικό διάλογο πρέπει να πρυτανεύσει τόσο στο εσωτερικό της Επιτροπής όσο και στην εξέταση των μαρτύρων.

Με βάση όλα τα παραπάνω σας προτείνω ως πρώτη πράξη της Επιτροπής να είναι πως όλα τα μέλη της παραιτούμαστε του δικαιώματος του άρθρου 37, παράγραφος 2 του Κανονισμού της Βουλής περί αποζημίωσης για τη συμμετοχή στις Επιτροπές. Η συμμετοχή σε αυτή την Επιτροπή είναι μη αμειβόμενη.

(PH)

(SS)

Πράξη δεύτερη: Αποφασίσαμε πριν λίγο ότι οι συνεδριάσεις της Εξεταστικής Επιτροπής είναι δημόσιες και μεταδίδονται από το Κανάλι της Βουλής. Θα εξετάσουμε με θετικό τρόπο την τεχνική και οικονομική δυνατότητα ταυτόχρονης μετάδοσης στο διαδίκτυο και βεβαίως ταυτόχρονης διερμηνείας.

Τρίτον, τα Πρακτικά της Επιτροπής δίδονται στους κοινοβουλευτικούς συντάκτες όλων των μέσων μαζικής ενημέρωσης.

Υπάρχουν ορισμένα επιπλέον ζητήματα επί της διαδικασίας.

Το πρώτο είναι το ζήτημα της αναπλήρωσης των Βουλευτών. Το κάνω ως πρόταση-προτροπή. Γνωρίζετε ότι στις Διαρκείς Επιτροπές μπορεί να γίνεται ελευθέρως η αναπλήρωση αν κάποιος κωλύεται. Εγώ σας προτείνω, όχι για να το αποφασίσουμε -δεν μπορούμε να το κάνουμε αυτό- αλλά να το σκεφτούμε και να το πράξουμε, κάθε πολιτική δύναμη να ορίσει τον/την αναπληρωτή/αναπληρωτές του, ώστε να υπάρχει μία συνέχεια, όταν υπάρχει αδυναμία παρουσίας.

Βεβαίως αυτός ο αριθμός να μην είναι απεριόριστος. Δηλαδή ας πούμε ο ΣΥΡΙΖΑ να σκεφτεί ως τρεις, η Νέα Δημοκρατία ως δύο, οι άλλοι από έναν ή δύο. Έτσι, προφυλάσσουμε και την Επιτροπή, ώστε να μην ξεκινήσουμε με μία σύνθεση και να τελειώσουμε στο τέλος με άλλη σύνθεση με βάση τις αναπληρώσεις.

Η Επιτροπή να έχει τη δυνατότητα να χρησιμοποιήσει ως συμβούλους επί ειδικών θεμάτων τις αντίστοιχες Υπηρεσίες της Βουλής, αλλά και άλλους θεσμικούς φορείς. Αναφέρω για παράδειγμα την Ένωση Συνταγματολόγων, τον Δικηγορικό Σύλλογο της Αθήνας, την ΟΤΟΕ, το ΣΕΚΠΥ κλπ Βεβαίως, άνευ αποζημίωσης. Να υπάρχουν κάποιοι, τους οποίους να μπορούμε να καλέσουμε και να αναγιγνώσκουμε μετά εδώ γνωματεύσεις επί συγκεκριμένων ζητημάτων.

(SM)

(PH)

Το επόμενο θέμα είναι σχετικά με τα υλικά που φθάνουν ή αιτούνται από την Επιτροπή και πώς θα διανέμονται. Προτείνω να κρατείται ένα αρχείο στην αρμόδια υπηρεσία της Βουλής με το πρωτότυπο υλικό και να διανέμονται αντίγραφα στον Πρόεδρο της Επιτροπής και στις πολιτικές δυνάμεις, στα κόμματα και όχι στον καθένα, δηλαδή, μην καίμε –θα το έλεγα έτσι- ένα δέντρο κάθε φορά. Ήδη -αν δεν κάνω λάθος- αυτά είναι τα πρώτα που μας ήρθαν και θα τα πάρουν τα κόμματα για να τα αξιολογήσουν, να τα χρησιμοποιήσουν κ.λπ.

Όπου υπάρχει δυνατότητα, να συμφωνήσουμε ότι θα σκανάρονται αυτά και θα δίδονται σε στικάκι σε όλα τα μέλη της Επιτροπής, το ίδιο και τα ηλεκτρονικά αρχεία. Απλά θέλω να υπάρχουν και στον πρωτότυπο, με την έννοια να μην υπάρξει ποτέ καμία υπόνοια. Είναι γνωστές οι ιστορίες με τα στικάκια!

Ο αριθμός των εβδομαδιαίων συνεδριάσεων: Η πρότασή μου είναι να γίνονται τρεις συνεδριάσεις την εβδομάδα διάρκειας έως πέντε ωρών. Και πιο συγκεκριμένα κάθε Τρίτη στις 16.00΄, την Τετάρτη στις 16.00΄ και την Παρασκευή στις 10.00΄το πρωί. Εάν χρειαστούν επιπλέον συνεδριάσεις, αυτές να γίνονται είτε τη Δευτέρα στις 18.00΄το απόγευμα είτε την Πέμπτη στις 16.00΄ το απόγευμα. Ο στόχος είναι να διευκολύνονται –είναι αρκετοί- οι Βουλευτές από την περιφέρεια, δηλαδή εκτός Αθηνών.

Ειδικότερα για την Τρίτη 19 του μήνα στις 16.00΄, που προτείνω να είναι η επόμενη συνεδρίασή μας, να γίνει η παρουσίαση των πρώτων τοποθετήσεων των μελών της Επιτροπής επί όλου του ζητήματος. Και ο τρόπος που θα το κάνουμε είναι κατ’ αρχήν να μιλήσει ο Εισηγητής του ΣΥΡΙΖΑ, δηλαδή, η κ. Κασιμάτη, μετά ο Εισηγητής της Νέας Δημοκρατίας, κ. Σταϊκούρας, μετά κατά την κοινοβουλευτική τάξη οι άλλοι Βουλευτές, δηλαδή, ο Λαϊκός Σύνδεσμος Χρυσή Αυγή, το Ποτάμι, το Κομμουνιστικό Κόμμα Ελλάδας, οι Ανεξάρτητοι Έλληνες και το ΠΑΣΟΚ και μετά στην επόμενη σειρά να ακολουθήσουν όλοι οι υπόλοιποι Βουλευτές με τη λογική, δύο του ΣΥΡΙΖΑ και ένας της Νέας Δημοκρατίας και από εκεί και πέρα, ΣΥΡΙΖΑ-Νέα Δημοκρατία, ΣΥΡΙΖΑ-Νέα Δημοκρατία, και στο τέλος ΣΥΡΙΖΑ-ΣΥΡΙΖΑ. Κάπως έτσι βγαίνει αυτή η διαδικασία.

Η επιλογή μιας τέτοιας σειράς θα καθορίσει και κατά τη διάρκεια της έρευνας και τις ερωτήσεις. Δηλαδή, με αυτόν τον τρόπο να ξεκινούμε, να εκκινούμε τις ερωτήσεις.

Λέω για την Τρίτη ο χρόνος της εισηγητικής τοποθέτησης να είναι δέκα λεπτά με ανοχή δύο λεπτών επιπλέον, δηλαδή, στην ουσία δώδεκα λεπτά. Ξέρω ότι όλοι θα το χρησιμοποιήσουμε. Μετά, όμως, πρέπει να σας προειδοποιήσω ότι θα κλείνει το μικρόφωνο. Δεν θα πάμε σε απέραντες ομιλίες. Μπορούμε να πάρουμε δευτερολογία, μπορούμε να πάρουμε τριτολογία. Αλλά να μην γινόμαστε ο ένας τροχοπέδη στη δυνατότητα να μιλήσει ο άλλος.

Και θα υπάρξει μια επιπλέον ανοχή κατά ένα ή δύο λεπτά…

**ΑΝΔΡΕΑΣ ΛΟΒΕΡΔΟΣ:** Πόσα θα είναι τα λεπτά είπατε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είπαμε για δώδεκα στην ουσία, δηλαδή δέκα λεπτά με δύο λεπτά ανοχή. Αλλά για τις πολιτικές δυνάμεις που έχουν έναν…

**ΜΑΥΡΟΥΔΗΣ ΒΟΡΙΔΗΣ:** Αυτό τι είναι που λέτε; Ποιος χρόνος είναι;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτός είναι για την Τρίτη, για την πρώτη συνεδρίαση επί της πολιτικής τοποθέτησης. Και λέω ότι οι πολιτικές δυνάμεις που έχουν έναν εκπρόσωπο στην Επιτροπή, να έχουν και ένα λεπτό παραπάνω.

Επίσης, την Τρίτη, δηλαδή σε τέσσερις μέρες, να κατατεθεί ο κατάλογος των μαρτύρων και με μία συνεννόηση και η πρόσκληση κατά σειρά. Ο κατάλογος βεβαίως θα είναι ανοιχτός και δεν θα υπάρξει κανένας –τουλάχιστον όπως το έχω στη σκέψη μου- αποκλεισμός, δηλαδή, κάποιος ή κάποια που θα προταθεί θα τον βάλουμε στον κατάλογο.

Και καλό θα είναι να επικεντρωθούμε στην εξής λογική: Όπως ξέρετε, η απόφαση της Βουλής έχει τέσσερις περιόδους. Να κάνουμε πρώτα μια προσπάθεια για τις δύο περιόδους.

**ΜΑΥΡΟΥΔΗΣ ΒΟΡΙΔΗΣ:** Ποιες είναι οι τέσσερις περίοδοι;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ασχέτως αν το θυμάμαι καλά, να κοιτάξουμε ποιες είναι οι τέσσερις περίοδοι στην απόφαση της Βουλής.

(BS)

SM

Η πρώτη είναι μέχρι την ψήφιση του μνημονίου, δηλαδή Οκτώβριος 2009 μέχρι Μάη 2010. Η δεύτερη από Μάη 2010 έως Νοέμβρη 2011. Νοέμβρης 2011 ως Μάης 2012 είναι η τρίτη και Ιούνης 2012 μέχρι Ιανουάριος 2015 είναι η τέταρτη. Εγώ λέω να το δούμε ως προτροπή. Μπορείτε να κάνετε οποιαδήποτε άλλη πρόταση και εδώ και κατά τη διαδικασία των καταθέσεων, ας τις ονομάσουμε έτσι. Μπορείτε να κάνετε οποιαδήποτε άλλη πρόταση αλλά κάπως να το χωρίσουμε. Οι δυο περίοδοι στην αρχή και οι δυο πιο μετά. Θα το δούμε βέβαια και στην πράξη.

**ΜΑΥΡΟΥΔΗΣ ΒΟΡΙΔΗΣ:** Γιατί λέτε μία-μία;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Γιατί αν τις κάνουμε μία-μία, φοβάμαι ότι η πρώτη περίοδος θα μας φάει πάρα πολύ χρόνο και θα στενεύει όλο και περισσότερο ο χρόνος για τις υπόλοιπες περιόδους. Ενώ υπάρχει μια ολοκληρωμένη λογική που λέει ότι ξεκινάμε από τη διερεύνηση του πώς φτάσαμε στο πρώτο μνημόνιο και όλη η άλλη διαδικασία η οποία μας πάει μέχρι το Νοέμβριο του 2011 που είναι η εφαρμογή πλέον του πρώτου μνημονίου. Το Νοέμβριο του 2011 γίνεται και πολιτική αλλαγή, αλλαγή Κυβέρνησης στην ουσία, ώστε να διατρέξουμε όλη αυτή την περίοδο που έχει να κάνει και με την εφαρμογή.

Οι επόμενες συνεδριάσεις να είναι Τρίτη, Τετάρτη και Παρασκευή 26, 27 και 29/5 και από εκεί και πέρα Τρίτη, Τετάρτη και Παρασκευή να τις προχωράμε.

Στον κατάλογο των μαρτύρων είπα και προηγούμενα μπορούν να προστεθούν μάρτυρες αν προκύψει ανάγκη και ζητηθεί από μέλος της Εξεταστικής Επιτροπής προς περαιτέρω διευκρίνιση των πραγματικών περιστατικών.

Θέλω να πω ότι σε συζητήσεις έχει αναφερθεί και το ζήτημα της συζήτησης κατ’ αντιπαράσταση. Η προσωπική μου γνώμη είναι ότι δεν θα ήταν αυτό καλό, με την έννοια ότι εμείς διερευνούμε μια πολιτική κατάσταση και η αντιπαράσταση δεν έχει να μας δώσει τίποτα περισσότερο από το να έρθουν. Αλλά αν ζητηθεί να κάτσουμε να το εξετάσουμε.

Τη διαδικασία των ερωτήσεων θεωρώ ότι πρέπει κι αυτή να τη βάλουμε στη σημερινή μας συνεδρίαση και να τκαταλήξουμε. Θεωρώ ότι η μέγιστη διάρκεια της ερώτησης προς κάποιον που θα έχουμε καλέσει δεν μπορεί να υπερβαίνει τα δυο λεπτά δίνοντας μια ανοχή 30 δευτερολέπτων ακόμα. Πάντοτε λέω ότι σε αυτό που θα συμφωνήσουμε θα κλείνει και μικρόφωνο. Θα δείτε ότι έχω τη διάθεση να το κάνω. Βεβαίως μετά μπορεί να έρθει και δεύτερη ερώτηση και τρίτη ερώτηση κλπ.

Εδώ θέλω να σας πω ότι συμφωνώ πλήρως με την άποψη που είχε διατυπώσει το 2010 ο σημερινός Πρόεδρος της Δημοκρατίας, ο κ. Παυλόπουλος ότι οι μάρτυρες που καλούμε προσέρχονται για να διαφωτίσουν την Επιτροπή και όχι γιατί υπάρχει σκιά επ’ αυτών ή οτιδήποτε άλλο. Αυτό είναι πάρα πολύ σημαντικό γιατί έχει να κάνει και με το τι και πώς κλπ. Έχει να κάνει και με τον τρόπο που θα κρατήσω εγώ τη διαδικασία. Αν υπάρξει ζήτημα, αν βρεθεί κατάσταση ή πρόσωπο, τότε ο Κανονισμός της Βουλής ορίζει ότι πρέπει να πάμε σε προανακριτική επιτροπή με καινούρια διαδικασία από τη δική μας πρόταση προς τη Βουλή.

Αυτή σας προτείνω να είναι η διαδικασία. Δεν ξέρω αν υπάρχει κάποια ερώτηση που πρέπει να απαντήσω.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Είπατε ότι κάθε κόμμα πρέπει να έχει έναν αναπληρωτή. Για να έχει όμως συνέχεια και ο αναπληρωτής μήπως θα έπρεπε στις συνεδριάσεις να έρχονται, κάποιες στιγμές τέλος πάντων…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εφόσον είναι δημόσιες οι συνεδριάσεις και για να μην γίνεται εδώ επιπλέον, μπορούν να το παρακολουθούν είτε από το κύκλωμα της Βουλής, είτε…

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Μπορούν και δια ζώσης εδώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι δια ζώσης εδώ.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Γιατί;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όπως βλέπετε, δεν μπορούμε να χρησιμοποιήσουμε πάρα πολλές αίθουσες. Άρα, ο καθένας μας έχει στα γραφεία του τηλεόραση, υπάρχει το κύκλωμα της Βουλής, μπορεί με βάση την απόφασή μας να τη βλέπει ακόμα και από σπίτι του.

(FT)

(BS)

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Μιλάω για τα κόμματα που έχουμε μόνο από ένα Βουλευτή.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μιλάω για όλους εγώ. Και με αυτήν την έννοια μπορούν να την παρακολουθήσουν. Άλλωστε, φαντάζομαι ότι στα κόμματα υπάρχει συνεργασία μεταξύ των Βουλευτών.

Ο κ. Σταϊκούρας έχει το λόγο επί της διαδικασίας.

**ΧΡΗΣΤΟΣ ΣΤΑΪΚΟΥΡΑΣ:** Κι εμείς από την πλευρά της Νέας Δημοκρατίας και οι τέσσερις συνάδελφοι θα λειτουργήσουμε με σοβαρότητα, υπευθυνότητα και νηφαλιότητα. Και εμείς επιδιώκουμε και επιζητούμε την αλήθεια. Άλλωστε, η δική μας πρόταση που είχαμε καταθέσει ήταν πληρέστερη προς αυτήν την κατεύθυνση.

Επί των συγκεκριμένων θεμάτων που θίξατε, συμφωνούμε η συμμετοχή των μελών στην Εξεταστική Επιτροπή να μην είναι αμειβόμενη.

Δεύτερον, προτείνουμε –το συζητήσαμε μεταξύ μας- οι μέρες συνεδριάσεων να είναι δύο την εβδομάδα, με τη δυνατότητα, ανάλογα με την πορεία της συζήτησης, των εργασιών της Επιτροπής, αλλά και με την αναγκαιότητα να υπάρχει μια συνοχή στην εξέταση των μαρτύρων σε εβδομαδιαία βάση να προστεθεί και τρίτη μέρα μέσα στην εβδομάδα. Οι ιδανικές μέρες συνεδριάσεων είναι η Τρίτη και η Πέμπτη ή η Τρίτη, η Τετάρτη και η Πέμπτη, αντιλαμβανόμενος ότι οι συνάδελφοι από διάφορα κόμματα είναι από την επαρχία. Έχουμε, συνεπώς, έναν προβληματισμό για την Παρασκευή.

Ως προς την ώρα έναρξης, νομίζω ότι στις 16.00’ ακούγεται ικανοποιητικό. Πάντως όχι αργότερα. Και για τη διάρκεια που είπατε των πέντε ωρών, θα μπορούσαν κάποιες συνεδριάσεις να είναι αρκετά μακρύτερες, όταν θέλουμε να έχουμε συνοχή στην ακρόαση ενός μάρτυρα.

Στο θέμα που θέσατε για τον εκ προοιμίου ορισμό αναπληρωματικών μελών στην Εξεταστική Επιτροπή, συμφωνούμε. Ο Γραμματέας της Κοινοβουλευτικής Ομάδας της Νέας Δημοκρατίας θα αποστείλει τα ονόματα των προσώπων που θα ορίζονται ως αναπληρωματικά μέλη. Τονίζουμε, όμως, ότι αυτός ο ορισμός δεν πρέπει να είναι δεσμευτικός, αλλά ενδεικτικός.

Για τη σειρά των ερωτήσεων νομίζω ότι αυτό που θα ακολουθήσουμε την επόμενη Τρίτη, μας βρίσκει σύμφωνους, δηλαδή, κατά τη δύναμη των κοινοβουλευτικών ομάδων και στη συνέχεια θα εναλλάσσονται τα δύο κόμματα που έχουν περισσότερα από ένα μέλος στην Επιτροπή, δηλαδή ο ΣΥΡΙΖΑ και η Νέα Δημοκρατία.

Πρέπει να γίνονται ερωτήσεις και όχι τοποθετήσεις κατά τη διάρκεια των συνεδριάσεων και να είναι όσο γίνεται πιο σύντομες. Υπάρχει ένα πρόβλημα στο χρονικό ορισμό του σύντομου, ανάλογα και με το ερώτημα που τίθεται και την απάντηση την οποία έχει ο κάθε συνάδελφος. Θεωρούμε, συνεπώς, πως ο κάθε μάρτυρας θα πρέπει να απαντάει στο κάθε ερώτημα που θα θέτει ο κάθε συνάδελφος και εσείς ως Πρόεδρος της Επιτροπής, με δεδομένη και την υπευθυνότητα που θα επιδείξουμε όλοι μας, αφού διευθύνετε και τη συζήτηση, να κρίνετε αν γίνεται κατάχρηση του χρόνου από κάποιο συνάδελφο.

Πρέπει να καθορίσουμε, κατά την εκτίμησή μας, ένα ανώτατο όριο αρχικών μαρτύρων, προκειμένου να είμαστε συνεπείς στις υποχρεώσεις μας και στη χρονική διάσταση και στην επάρκεια ως προς τη διερεύνηση του αντικειμένου. Άρα, θα πρέπει στην επόμενη συνεδρίαση να έχουμε μια πρώτη λίστα μαρτύρων, όπως πολύ σωστά είπατε, και αυτήν την αρχική λίστα μαρτύρων να μπορούμε να τη συζητάμε σε επόμενη συνεδρίαση και να τη συμπληρώνουμε στην πορεία. Οι πρόσθετοι μάρτυρες που θα κληθούν, όμως, κατά την πορεία των συνεδριάσεων θα θέλαμε να καλούνται εκείνη την ώρα και όχι στο τέλος της ακρόασης της λίστας. Μπορεί να έχει πολύ μεγαλύτερη σημασία εκείνη τη χρονική στιγμή κάποιοι μάρτυρες να μπορέσουν να προσθέσουν κατά τη διάρκεια της συζήτησης κάτι που είναι εξαιρετικά χρήσιμο. Προφανώς, είμαστε υπέρ της κατ’ αντιπαράσταση ακρόασης πολλές φορές.

Είπατε για γνωματεύσεις επί συγκεκριμένων θεμάτων από κάποιους φορείς και σε αυτό δεν θα είχαμε αντίθεση. Νομίζω ότι ιδιαίτερα κρίσιμοι φορείς και χρήσιμοι για τις συνεδριάσεις μας είναι το ΚΕΠΕ και το ΙΟΒΕ, τα δύο θεσμοθετημένα think tank που έχουμε στη χώρα. Έχουν κάνει πολλές μελέτες και έρευνες για την κρίσιμη περίοδο. Συνεχίζουν να κάνουν. Θα είναι εξαιρετικά χρήσιμοι.

Άρα, νομίζω σας κατέθεσα μια πρώτη αντίδραση σε αυτά τα οποία θίξατε από την πλευρά της Νέας Δημοκρατίας. Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με γνώμονα την κοινοβουλευτική τάξη, σειρά έχει να μιλήσει από το Λαϊκό Σύνδεσμο-Χρυσή Αυγή η κ. Σβερώνη.

(LA)

(FT)

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Συμφωνώ με όσα είπατε, κύριε Πρόεδρε.

Είναι αναμφισβήτητο ότι όλα τα κόμματα εδώ και φυσικά κι εμείς, αναζητούμε την αλήθεια. Αναζητούμε την αλήθεια, να χυθεί φως παντού και για οτιδήποτε χρειαστεί από έγγραφα, μαρτυρίες, απόψεις, να έρχονται μάρτυρες να εξετάζονται. Είμαστε κι εμείς υπέρ -αν χρειαστεί- της κατ' αντιπαράσταση εξέτασης μαρτύρων. Δεν είναι ανακριτική, είναι Εξεταστική η Επιτροπή και όπως είπαμε, αναζητούνται πολιτικές ευθύνες. Οι πολιτικές ευθύνες, όμως, έχουν και κάποιες αντικειμενικές ευθύνες. Οι αντικειμενικές ευθύνες εμπεριέχουν και ποινικές ευθύνες κάποιες φορές.

Όπως είπα, θα σας ενημερώσουμε και εμείς για τον αναπληρωτή μας. Βέβαια, εγώ ήμουν υπέρ της άποψης ότι επειδή εμείς έχουμε μόνο έναν αντιπρόσωπο από το κόμμα μας, ίσως να μπορούσε -και αν είναι στη Βουλή- να έρχεται και διά ζώσης να παρακολουθεί.

Εν πάση περιπτώσει θα τα δούμε στην πορεία, διότι εμείς δεν έχουμε εμπειρία. Από ό,τι βλέπω οι άλλοι συνάδελφοι έχουν εμπειρία, σωστά; Εμείς δεν έχουμε. Είναι για μας η πρώτη φορά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα αποκτήσετε.

**ΔΕΣΠΟΙΝΑ ΣΒΕΡΩΝΗ-ΧΟΝΔΡΟΝΑΣΙΟΥ:** Ναι, με λύπη θα μπορούσα να πω. Δεν θα θέλαμε να έχουμε τέτοιου είδους εμπειρία, αλλά εφόσον χρειάζεται θα την αποκτήσουμε κι αυτή.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αμυράς έχει το λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Όπως είπα και νωρίτερα, εμείς στο «Ποτάμι» είμαστε της άποψης και της θέσης της πολιτικής, της κοινωνικής, της προσωπικής -αν θέλετε- «όλα στο φως». Θεωρούμε, λοιπόν, ότι η Επιτροπή αυτή έχει μεγάλη δουλειά να κάνει, παρά το γεγονός ότι περιορίστηκε και προς την ουσία της διερεύνησης χρονικά. Δεν ξεφύτρωσε το μνημόνιο και η κρίση από τον ουρανό ξαφνικά το 2009, αλλά οι ρίζες οπωσδήποτε ξεκινούν νωρίτερα. Οπότε θα έπρεπε να είναι πιο διευρυμένο το χρονικό πλαίσιο της έρευνας μας.

Κατά δεύτερον, ως προς το αντικείμενο θα πρέπει να μας απασχολεί εμάς που θα ψάξουμε τους λόγους, τις αιτίες εισόδου της χώρας στο μνημόνιο για ποιο λόγο είμαστε ακόμα καθηλωμένοι σε αυτό το μνημόνιο και τι μέλλει γενέσθαι με αυτήν την κατάσταση.

Παρ’ όλα αυτά εμείς στο «Ποτάμι» θεωρούμε ότι είναι μια χρυσή ευκαιρία η Επιτροπή μας να κάνει μια σημαντική δουλειά, να διερευνήσει, επιτέλους, τα κενά, τις αρρώστιες, την κακοδαιμονία των κοινωνικών, οικονομικών και πολιτικών δομών, ούτως ώστε να μην ξαναβρεθούμε μπροστά στη θύρα κανενός μνημονίου και κανενός δανειστή.

Είναι ώρα, επιτέλους, η χώρα να πατήσει στα πόδια της. Οι Έλληνες πρέπει να αποκτήσουν την αυτοπεποίθησή τους. Για να το κάνουν, όμως, αυτό θα πρέπει να ξέρουν την αλήθεια, ούτως ώστε να μην επαναλάβουν λάθη του παρελθόντος και εκεί που πρέπει να εξελιχθούν, να προσαρμοστούν, να αλλάξουν συμπεριφορές και πολιτικές.

Σε σχέση με τα διαδικαστικά, οπωσδήποτε συμφωνούμε να μην είναι αμειβόμενη η συμμετοχή μας. Μακάρι να δεσμευτούμε αυτή η Επιτροπή να κάνει αντίστοιχη πρόταση και για τη συμμετοχή μας σε όλες τις Επιτροπές να μην είναι αυτή αμειβόμενη. Είναι δουλειά του Βουλευτή να συμμετέχει σε Επιτροπές. Η νοσοκόμα όταν κάνει ένεση δεν παίρνει ένα έξτρα. Άρα, θα πρέπει να εξισωθούμε με την πραγματικότητα.

Σε σχέση με τις μέρες και τις ώρες συνεδριάσεων, εμείς θα σας λέγαμε να αυξήσουμε τις ώρες και να μειώσουμε τις μέρες. Αντί να κάνουμε Τρίτη, Τετάρτη, Παρασκευή συνεδριάσεις, να κάνουμε Τρίτη και Τετάρτη, ούτως ώστε την Παρασκευή να μπορούν οι συνάδελφοι της επαρχίας να επιστρέφουν στις περιφέρειές τους και να αυξήσουμε τις ώρες. Να μην βάλουμε ανώτατο όριο. Όχι πέντε ώρες, αλλά δεκαπέντε, όσο χρειαστεί. Αρκεί, βεβαίως, να σεβαστούμε τους καλούς εργαζόμενους της Βουλής.

Κάτι τελευταίο, κύριε Πρόεδρε. Σε σχέση με τη διερμηνεία, μιλάμε για τη διερμηνεία στις ξένες γλώσσες; Βεβαίως, συμφωνούμε.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Στα αγγλικά.

**ΓΕΩΡΓΙΟΣ ΑΜΥΡΑΣ:** Στα αγγλικά. Εγώ θα ήθελα να προσθέσουμε, επίσης, τη διερμηνεία στην ελληνική νοηματική γλώσσα, οπωσδήποτε.

**ΑΝΔΡΕΑΣ ΛΟΒΕΡΔΟΣ:** Έχει.

**ΓΕΩΡΓΙΟΣ ΑΜΥΡΑΣ:** Έχει; Και στις Εξεταστικές και στις έκτακτες επιτροπές; Πολύ ωραία.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καραθανασόπουλος έχει το λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα περιοριστώ απλά και μόνο στα διαδικαστικά ζητήματα, κύριε Πρόεδρε. Επί της ουσίας, άλλωστε, θα μιλήσουμε την Τρίτη. Συμφωνούμε να μην είναι αμειβόμενες οι συνεδριάσεις της Επιτροπής. Άλλωστε, η δική μας πάγια και διαχρονική θέση είναι για όλες τις επιτροπές να μην είναι αμειβόμενες.

Δεύτερον, έχουμε ορισμένα ερωτηματικά για τη μέρα της συνεδρίασης, καθότι η κοινοβουλευτική μας δύναμη είναι συγκεκριμένη. Πολύ φοβάμαι ότι αν οι συνεδριάσεις της Επιτροπής συμπίπτουν με μέρες συνεδριάσεων της Ολομέλειας και εξαιτίας του χαρακτήρα της θέσης του κοινοβουλευτικού εκπροσώπου, θα είναι μεγαλύτερη η δυσκολία.

(MO)

(LA)

Από αυτή την άποψη, θα ήταν περισσότερο δόκιμο η Επιτροπή να συνεδριάζει το πρωί της Τρίτης και το πρωί της Παρασκευής, που δεν υπάρχει συνήθως συνεδρίαση Ολομέλειας –για όσους φεύγουν για την επαρχία- και εάν χρειάζεται κάτι στο ενδιάμεσο, να συνεδριάζουμε και κάποια άλλη μέρα που μπορεί να μην έχει συνεδρίαση. Διότι και Τρίτη και Τετάρτη και Πέμπτη συνήθως οι συνεδριάσεις της Ολομέλειας διαρκούν ως το απόγευμα και το βράδυ. Άρα, θα υπάρχει ένα πολύ σοβαρό ζήτημα κατά τη γνώμη μας. Καλύτερα οι εργασίες της Επιτροπής να γίνονται το πρωί της Τρίτης και της Παρασκευής, παρά τη δυσκολία που θα έχουν οι Βουλευτές από την επαρχία. Και εγώ από την επαρχία είμαι και θα θέλω να πάω. Όμως μπορεί να υπάρξουν άλλου είδους εμπόδια και δυσκολίες από τη μη καλή παρακολούθηση των εργασιών της Επιτροπής, καταλαβαίνετε λοιπόν ότι είναι σοβαρό το θέμα.

Το δεύτερο ζήτημα είναι ότι ο αντικαταστάτης θα πρέπει να είναι κάποιος ο οποίος να έχει μια εικόνα της κατάστασης –δεν μπορεί να είναι ευκαιριακός….

Το τρίτο ζήτημα αφορά την ευελιξία του χρόνου των ερωτήσεων. Βεβαίως, δεν πρέπει να υπάρχει κατάχρηση. Όμως, είναι άλλο πράγμα, ως μοναδικός εκπρόσωπος του Κομμουνιστικού Κόμματος Ελλάδος εγώ να ρωτήσω τρία, δύο ή ένα λεπτά -ή μπορεί να μην ρωτήσω και καθόλου- κάποιον που θα εξετασθεί εδώ και είναι άλλο πράγμα τα άλλα κόμματα, τα οποία έχουν τέσσερις ή πέντε εκπροσώπους αντί για δύο λεπτά να έχουν δικαίωμα για δεκαπέντε.

Από αυτή την άποψη, λοιπόν, χωρίς να γίνεται κατάχρηση και αυτά τα δύο ή τρία λεπτά να γίνονται δέκα, πρέπει να υπάρχει μια μεγαλύτερη ανοχή σε τέτοιες περιπτώσεις που είναι ένας, μοναδικός ο εκπρόσωπος από κάθε Κοινοβουλευτική Ομάδα. Με αυτό τον τρόπο, θα μπορεί να εξαντλεί τις βασικές ερωτήσεις, χωρίς ενδεχομένως να επανέλθει και σε ζητήματα που έχουν θέσει και οι άλλοι.

Τέταρτο ζήτημα είναι ότι πρέπει να υπάρχει ευελιξία στον κατάλογο των μαρτύρων προς εξέταση. Βεβαίως, αυτό το θέμα θα το συζητήσουμε την Τρίτη, αλλά να υπάρχει μια ευελιξία από την άποψη των εξελίξεων, του τι θα προκύπτει μέσα από τις συνεδριάσεις των Επιτροπών, να μπορούμε να καλούμε και στο ενδιάμεσο και άλλα άτομα, τα οποία χρειάζονται.

Για το θέμα των υλικών, φτάνει να δίδεται από ένα αντίγραφο σε κάθε Κοινοβουλευτική Ομάδα, σε έντυπο και ηλεκτρονικό χαρακτήρα, κατά τη γνώμη μας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καμμένος έχει το λόγο.

**ΔΗΜΗΤΡΙΟΣ ΚΑΜΜΕΝΟΣ:** Αγαπητοί συνάδελφοι, κύριε Πρόεδρε, θα ήθελα να κάνω μερικές παρατηρήσεις: Κατ’ αρχήν, δεν άκουσα εάν προβλέπεται κάποιος χρόνος που θα έχει στη διάθεσή του ο ερωτώμενος για να απαντήσει. Εμείς θα έχουμε ένα όριο στην ερώτηση, αλλά τι γίνεται με το χρονικό όριο εκείνου τον οποίο ερωτούμε; Θα θέλαμε να το ξεκαθαρίσουμε για να το γνωρίζουμε, γιατί μπορεί να μακρηγορήσει ή να μην μακρηγορήσει.

Το δεύτερο θέμα που θα ήθελα να ξεκαθαρίσουμε είναι το εάν, όταν καταθέτουν αλλοδαποί, μη Έλληνες, μάρτυρες, θα υπάρχει αυτόματη, ταυτόχρονη μετάφραση, κάτι το οποίο προτείνουμε. Εμείς όλοι δηλαδή να κάνουμε στα ελληνικά τις ερωτήσεις, σεβόμενοι τη γλώσσα μας, αν μη τι άλλο, αλλά και για την καθαρότητα της ερώτησης και τη μη παρερμηνεία αυτού που ακούει ή παρακολουθεί και να γίνεται μετάφραση κατ’ ευθείαν στη γλώσσα του ερωτώμενου. Όχι δηλαδή από αγγλικά σε γαλλικά, από αγγλικά σε γερμανικά. Να υπάρχει Γάλλος μεταφραστής για Γάλλο υπήκοο και Άγγλος μεταφραστής για Άγγλο υπήκοο.

Σχετικά με το ωράριο των συνεδριάσεων αυτής της Επιτροπής, θα συμφωνήσω με τον συνάδελφο του Κομμουνιστικού Κόμματος Ελλάδος ότι θα ήταν καλύτερα να είναι πρωινό. Διαφωνώ προσωπικά και επειδή ο αναπληρωτής μου είναι Βουλευτής επαρχίας –συγχωρέστε με για το «επαρχία», είναι εκτός Αθηνών.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Στην περιφέρεια.

**ΔΗΜΗΤΡΙΟΣ ΚΑΜΜΕΝΟΣ:** Είναι σίγουρο, λοιπόν, ότι δεν θα μπορέσει να είναι εδώ κάποιες Παρασκευές. Θα ήθελα, είτε να μοιραστούν οι μέρες είτε να είναι πρωινές οι συνεδριάσεις, από όσο το δυνατό νωρίτερα το πρωί έως κάποια ώρα.

Διότι, η μικρή κοινοβουλευτική εμπειρία μου μου έχει δείξει ότι υπάρχουν τεράστιες αργοπορίες το βράδυ και τεράστιες υποχρεώσεις και εμείς ως μόνοι εκπρόσωποι του κόμματός μας και εγώ ως μέλος άλλων δύο Επιτροπών, δεν θα προλαβαίνω πρακτικά να είμαι αντικειμενικός και υπεύθυνος στις υποχρεώσεις που έχω αναλάβει.

Επειδή είναι πάρα πολύ σημαντική η δουλειά που κάνουμε, ειδικά σε αυτή την Επιτροπή, πρέπει να μοιράζεται δίκαια ο χρόνος, έτσι ώστε να τον μοιραστούμε υπεύθυνα και με σωστό αποτέλεσμα.

Θα συμφωνήσω στην κατ’ αντιπαράσταση εξέταση μαρτύρων και επαφίεμαι και επενδύω στην επιστημοσύνη, στη συνετότητα, στη λιτότητα των ερωτήσεων όλων μας και στο να μην προβοκάρουμε τον οποιονδήποτε για να δημιουργήσουμε σόου, διότι έτσι θα χάσουμε όλοι μαζί την αξιοπιστία μας.

(GA)

(MO)

Τέλος, να πω ότι θα προκύψουν και ευθύνες μη Ελλήνων. Θα διαφοροποιηθώ λίγο από τον κ. Αμυρά, που μίλησε για το τι έγινε στην Ελλάδα. Αυτό που έγινε στην Ελλάδα με τα μνημόνια δεν είναι πολιτική θέση. Κάτι το οποίο θα αποδειχθεί περίτρανα σε αυτήν την Επιτροπή είναι ότι έφταιγαν πάρα πολλοί οι οποίοι ήταν μη Έλληνες.

Άρα, η διερεύνηση θα είναι κυρίως προς μη Έλληνες και προς Έλληνες οι οποίοι, αν θέλετε, συνήργησαν ή με οποιονδήποτε άλλον τρόπο συνέβαλαν στο αποτρόπαιο αυτό, για μένα, έγκλημα των μνημονίων.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Λοβέρδος έχει το λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, η γλώσσα που χρησιμοποιήσατε στην εισαγωγή των προτάσεών σας για τη διαδικασία είναι πάρα πολύ διαφορετική από τη γλώσσα και τις λέξεις που χρησιμοποιεί η πρόταση των ΣΥΡΙΖΑ-ΑΝΕΛ για τη δημιουργία αυτής της Εξεταστικής Επιτροπής, όπου κανείς πολύ εύκολα μπορεί να χαρακτηρίσει την εμπάθεια, αλλά και τις αστοχίες.

Η δική σας γλώσσα είναι γλώσσα που πραγματικά ταιριάζει σε Πρόεδρο εξεταστικής επιτροπής, διότι θέσατε τα θέματα τα οποία, πολιτικώς, θα ερευνήσουμε και είναι μία καλή αρχή.

Η περίοδος που έχουμε προτείνει εμείς, στη συζήτηση στην Ολομέλεια της Βουλής, ήταν από την ένταξη της χώρας στο ευρώ και μετά. Γιατί, για να δει κανείς την οικονομική πορεία της Ελλάδας, αυτή είναι μία ενότητα πραγματική, εισήχθη ένα νέο νόμισμα.

Ωστόσο, αυτό δεν έγινε δεκτό, αλλά δεν θα σημάνει, κύριε Πρόεδρε, η πλειοψήφιση της πρότασης ΣΥΡΙΖΑ-ΑΝΕΛ, πως θα μείνει έξω από το οπτικό μας πεδίο το ζήτημα των ελλειμάτων του 2009.

Εμείς αναλάβαμε τον Οκτώβριο του 2009, στις 7 του μηνός. Και μάλιστα, ένα πολύ χαρακτηριστικό γεγονός, που αφορά τη δική μου παραλαβή του Υπουργείου Εργασίας και Κοινωνικών Ασφαλίσεων εκείνη τη μέρα, οδήγησε σε κάποιους χειρισμούς που αύξησαν το έλλειμα της χώρας, μέσα σε δύο ώρες, κατά 1%, για να πληρωθούν οι συντάξεις του Δεκεμβρίου, του Νοεμβρίου και το δώρο των Χριστουγέννων.

Δεν μπορεί να αποφύγει κανείς, δηλαδή, να τα δει αυτά, όπως δεν μπορεί να αποφύγει κανείς κατά την πορεία των εργασιών μας και την εξέταση ή την αναφορά στα παρόντα. Γιατί, αν αληθεύουν αυτά τα οποία διαβάζουμε ότι τυχούσα συμφωνία προϋποθέτει την επιλογή μέτρων 4,5 δισεκατομμυρίων, κατ’ έτος, για το 2015 και το 2016, επιπλέον των μέτρων που προέβλεπε η πρόταση Χαρδούβελη, τότε έχουμε θέμα. Και βέβαια, είστε εκατόν εξήντα δύο Βουλευτές της Πλειοψηφίας. Να τα λύσετε αυτά τα θέματα.

Πάντως, έχουμε και θέματα που σχετίζονται με τη δική μας δουλειά ως Εξεταστικής Επιτροπής για την πορεία της οικονομίας, όπως πρότεινε η Πλειοψηφία, από τον Οκτώβριο του 2009 και μετά, ωσάν κάτι μαγικό να έγινε στις 7 Οκτωβρίου που δεν υπήρχε και να καθόρισε αυτό τα ελλείματα του 2009 και όχι η πολιτική από την 1η Ιανουαρίου του έτους εκείνου, αλλά και τα προηγούμενα έτη.

Ως προς τα διαδικαστικά μέτρα που προτείνατε, ναι, οπωσδήποτε είναι εκ των ων ουκ άνευ η άνευ αποζημιώσεως λειτουργία μας. Σε γενικές γραμμές, λέμε «ναι» στην διαδικασία που εισηγηθήκατε.

Σωστή, υπογραμμίζω, η σειρά των ομιλητών και νομίζω και ικανοποιητικός ο χρόνος που προτείνετε. Σωστή είναι και η ανάγκη να απευθυνθούμε στην Ένωση Συνταγματολόγων, στο Δικηγορικό Σύλλογο, εάν χρειαστεί, κατά την πορεία των εργασιών και ίσως, σε λιγότερο νομικούς και περισσότερο οικονομολόγους, επειδή το θέμα της Επιτροπής είναι τέτοιο.

Σωστά, να δούμε των κατάλογο μαρτύρων, των ανθρώπων που θέλουμε τη γνώμη τους εδώ, αλλά έχουμε μία ειδική πρόταση να καταθέσουμε, σε ό,τι αφορά την περιοδολόγηση και τον τρόπο της κλήσης των μαρτύρων.

Κατ’ αρχάς, για εμάς, οι περίοδοι είναι πέντε. Η πρώτη περίοδος είναι έως το 2009.

Η δεύτερη περίοδος -σωστά λέτε- είναι από τον Οκτώβριο του 2009 που αναλάβαμε εμείς έως και τον Μάιο του 2010, οπότε και ψηφίστηκε από τη Βουλή το πρώτο μνημόνιο.

(AG)

(GA)

Η τρίτη περίοδος εκτείνεται από εκείνη τη στιγμή έως και το Νοέμβριο του 2011, λέτε εσείς, εγώ λέω έως και το Φεβρουάριο του 2012, για να καλύψει το PSI και όλα τα θέματα που θέτετε.

Η τέταρτη περίοδος είναι από τότε –και σωστά- και έως το 2015.

Η πέμπτη είναι η παρούσα.

Για την παρούσα σάς λέω –ξέρω ότι θα το αρνηθείτε-, ότι οι αναφορές μας θα είναι συνεχείς, γιατί θα είναι συνεχείς οι αναφορές της καθημερινότητας των Ελλήνων και των Ελληνίδων, όχι οι δικές μας.

Και πώς να μην είναι; Φέρ’ ειπείν, σήμερα ο Υπουργός των Οικονομικών είπε ορισμένα τραγικά πράγματα για το PSI. Τραγικά, όμως! Για τον Υπουργό αυτόν σήμερα πάλι οι μομφές -εμμέσως- από τον Προεδρεύοντα της Βουλής ήταν σαφείς. Δεν θα κάνουμε αναφορά σε αυτά; Δεν θα κάνουμε αναφορά σε έναν πολιτικό, ο οποίος ζημιώνει τη χώρα κάθε μέρα; Θα κάνουμε. Θέλετε, δεν θέλετε. Δεν λέω ότι θα δεχθείτε να εξεταστεί αυτή η περίοδος. Δεν θα το δεχθείτε. Είστε η πλειοψηφία. Εξ αντικειμένου, όμως, θα γίνει αυτό από τη φορά των συζητήσεων, αφού κάνατε το λάθος να βάλετε την Εξεταστική Επιτροπή τώρα και όχι μετά την οποιαδήποτε συμφωνία. Τότε θα ήταν πιο ψύχραιμη η περίοδος. Δεν είναι σωστό. Έτσι, όμως, επιλέξατε, έτσι θα πάμε. Εδώ και τώρα όλα.

Επίσης, δεν θα κάνουμε αναφορές, με τη φορά του λόγου μας, όταν ο Υπουργός Επικρατείας ο κ. Παππάς σήμερα λέει ότι κάποιοι στη Γερμανία διακινούν σενάρια grexit και όταν σήμερα ο Κοινοβουλευτικός σας Εκπρόσωπος είπε για την Ελλάδα, που μπορεί να περπατήσει και μόνη της, δηλαδή grexit; Σήμερα ειπώθηκε αυτό στη Βουλή, από τον Κοινοβουλευτικό σας Εκπρόσωπο. Φυσικά και θα τα αναφέρουμε αυτά, διότι δεν μπορεί να γίνει αλλιώς. Είμαστε Βουλευτές, είμαστε κόμματα και αυτά είναι η καθημερινή πορεία των συζητήσεων κάθε Ελληνίδας και κάθε Έλληνα.

Σε σχέση με την πρότασή μου, αλλά και με την πρότασή σας –η δική σας θα γίνει δεκτή, αφού είστε πλειοψηφία- θέλω να δούμε τη μέθοδο κλήτευσης μαρτύρων ή καλύτερα προσώπων που θέλουμε να μας πουν την εμπειρία και τη γνώμη τους. Ένας κύκλος να είναι τεχνοκρατών για κάθε περίοδο και μόλις αυτός κλείνει και δημιουργούνται κάποια, επιτέλους, αριθμητικά δεδομένα, να καλούνται πολιτικά πρόσωπα.

Στο ελληνικό πολιτικό σύστημα είναι πάρα πολύ δύσκολο, κύριε Πρόεδρε, πολλές φορές να συμφωνήσουμε γύρω από έννοιες, από νοήματα, πολιτικές, δυστυχώς. Αυτή είναι η πολιτική αδυναμία που οδήγησε τη χώρα σε καθυστέρηση εξόδου από τα μνημόνια. Οι άλλοι, Πορτογάλοι, Ισπανοί, Ιρλανδοί, τα πολιτικά συστήματα των οποίων είναι πιο συναινετικά, πήγαν πιο γρήγορα. Η Κύπρος επίσης. Εδώ ο κάθε φορά επόμενος σε σχέση με τον προηγούμενο -Υπουργός είναι αυτός, κόμμα είναι αυτό;- είναι ο φορέας της αλήθειας, ενώ ο προηγούμενος φορέας του ψέματος και του σκότους. Αυτή είναι μια κακοδαιμονία που κρατάει από τα χρόνια του διχασμού, αλλά και πριν από αυτά.

Ας συμφωνήσουμε, όμως, στους αριθμούς. «Δύο και δύο κάνει τέσσερα» έλεγε ο Κώστας ο Ζουράρις το 1975 «ακόμα και αν το λέει ο Χαρίλαος Φλωράκης». Έλεγε και τον διαβάζαμε στον «Πολίτη», περιοδικό της εποχής πάρα πολύ σημαντικό του Άγγελου Ελεφάντη του μακαρίτη. Δεν είναι δυνατόν να μην συμφωνήσουμε πάνω σε αριθμούς. Σε αυτό μπορεί να συμφωνήσουμε.

Αυτήν τη μέθοδο την εγγυάται η φορά των προσκλήσεων ως εξής: πρώτα οι τεχνοκράτες –νοώ και έναν γενικό γραμματέα Υπουργείου περισσότερο τεχνικό πρόσωπο και λιγότερο πολιτικό- και μετά θα καλέσουμε έναν Υπουργό. Με αυτόν τον τρόπο θα πάμε ίσως με κάποια κοινά δεδομένα, για να μπορούμε να κάνουμε ορθολογικότερα την εξέταση.

Τέλος, κύριε Πρόεδρε, ζητώ κατανόηση από τους συναδέλφους που ανήκουν σε κόμματα με περισσότερες της μιας συμμετοχές εδώ, σε ό,τι αφορά τις ημέρες. Συμφωνώ –δεν ξέρω εάν το είπε ο κ. Αμυράς, δεν ξέρω ποιος το είπε- να συνεδριάζουμε Τρίτη και Τετάρτη. Η Παρασκευή μάς σκοτώνει.

**ΔΗΜΗΤΡΙΟΣ ΚΑΜΜΕΝΟΣ:** Αν γίνεται πρωί.

**ΑΝΔΡΕΑΣ ΛΟΒΕΡΔΟΣ:** Αυτό δεν με νοιάζει. Το αφήνω στην κρίση σας. Κύριε Πρόεδρε, η Παρασκευή μάς σκοτώνει.

**ΓΕΩΡΓΙΟΣ ΑΜΥΡΑΣ:** Είναι πολύ σωστό αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα το δούμε, κύριε Λοβέρδο. Δεν υπάρχει καμία λογική ότι βάζουμε αυτές τις ημέρες και τελειώσαμε.

(ΜΤ)

(AG)

**ΑΝΔΡΕΑΣ ΛΟΒΕΡΔΟΣ:** Εσείς είπατε για τρεις μέρες, κύριε Πρόεδρε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, εγώ είπα για τρεις μέρες.

**ΑΝΔΡΕΑΣ ΛΟΒΕΡΔΟΣ:** Θα προτιμούσαμε δύο συνεδριάσεις πολύωρες, όπως είπε ο κ. Αμυράς, Τρίτη και Τετάρτη. Σας παρακαλώ, θα μας βοηθήσει πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει η κ. Κασιμάτη.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Σε σχέση με τις μη αμειβόμενες επιτροπές ήδη από τότε που ανέλαβε η Κυβέρνηση ΣΥΡΙΖΑ-ΑΝΕΛ, από τις 25 Γενάρη, η νέα Πρόεδρος της Βουλής κ. Ζωή Κωνσταντοπούλου έχει προτείνει στους Βουλευτές και συζητιέται όλες οι επιτροπές να είναι μη αμειβόμενες. Συνεπώς, αυτή η πρόταση προϋπάρχει, «τρέχει» και εδώ για την εξεταστική επιτροπή επιβεβαιώνεται.

Όσον αφορά τους χρόνους διεξαγωγής των εργασιών μας, θεωρώ ότι θα πρέπει να έχουμε μία ευελιξία, να δούμε δηλαδή τι θα γίνεται σε σχέση με την Ολομέλεια και αναλόγως να κανονίζουμε από κοινού, γνωρίζοντας όλοι ότι πρέπει να κάνουμε δύο ή τρεις συνεδριάσεις, όπως θα αποφασίσουμε.

Σχετικά με τη λίστα των μαρτύρων, έτσι όπως τέθηκε, σήμερα δεν θα συζητήσουμε για τη λίστα των μαρτύρων, εξ ου και δεν έχουμε εμείς αυτήν τη στιγμή να κάνουμε πρόταση, παραδείγματος χάρη για το ΙΟΒΕ και το ΚΕΠΕ που άκουσα ή για άλλους φορείς. Το επεξεργαζόμαστε. Βεβαίως θα ανήκουν και αυτοί οι φορείς μέσα στην πρότασή μας.

Θεωρώ ότι η επιτροπή μας πρέπει να δει και ένα άλλο ζήτημα. Έχει εγγραφεί στο θυμικό όλων ότι οι εξεταστικές επιτροπές είναι απλώς μία ακροαματική διαδικασία με μάρτυρες. Αυτό δεν ισχύει ακριβώς έτσι. Σύμφωνα δηλαδή και με τον Κανονισμό της Βουλής, το άρθρο 144 μιλάει για τη σύσταση, το άρθρο 145 για τις εξουσίες και το άρθρο 146 μιλάει για τη συλλογή πληροφοριών και εγγράφων και έχει μέσα τέσσερα εδάφια, δηλαδή είναι ένα κεφάλαιο από μόνο του.

Είναι δηλαδή μία πολύ σημαντική λειτουργία της Επιτροπής μας για να διαφωτίσουμε όντως τα πράγματα και να γίνει επί εγγράφων η εξέταση των μαρτύρων που θα ακολουθήσει, όπως θα προκύψει η λίστα μετά τη διερεύνηση που θα κάνουμε επί των εγγράφων. Η λίστα των μαρτύρων και η κλήση τους αναφέρεται στο άρθρο 147, που είναι η προσφυγή σε άλλα αποδεικτικά μέσα.

Συνεπώς, θα ήθελα ως Επιτροπή να συζητήσουμε για τα έγγραφα που πρέπει να συγκεντρώσουμε και να τα συλλέξουμε, γιατί πέρα από τη γνώση που μπορεί να έχουμε και την παρακολούθηση, όπως είπαμε από την αρχή, εδώ δεν είναι μία πολιτική διαδικασία, με την έννοια ότι θα είμαστε σε ένα τηλεοπτικό πάνελ και θα ανταλλάσσουμε απόψεις. Θα υπάρχει καταγραφή, αρχειοθέτηση και Πρακτικά.

Συνεπώς, τα αναγκαία έγγραφα πρέπει να συλλεγούν, να καταστούν κτήμα της Επιτροπής, να είναι στο αρχείο και να τα μελετήσουν τα μέλη και κατόπιν να γίνει η κλήση των μαρτύρων. Αυτό βέβαια θα το συζητήσουμε και στη συνέχεια. Το λέω απλά επί της αρχής.

Σε σχέση τώρα με το χρόνο των ερωτήσεων, όπως ειπώθηκε, κάθε μια από τις ερωτήσεις μπορεί να κρατά δύο λεπτά, αλλά δεν σημαίνει ότι θα είναι μία. Μπορεί να είναι και λιγότερο. Μια ερώτηση μπορεί να είναι και μία αποστροφή των πέντε δευτερολέπτων. Συνεπώς, θα υπάρχει μία κανονική εξεταστική διαδικασία.

Οι άνθρωποι που θα κληθούν να καταθέσουν σύμφωνα με τον Κανονισμό είναι όντως μάρτυρες. Δεν τους λέμε εμείς μάρτυρες, γιατί θέλουμε να τους προσδώσουμε κάποια ιδιότητα που δεν έχουν. Είναι μάρτυρες σύμφωνα με τον Κανονισμό και μάρτυρας δεν σημαίνει ένοχος, σημαίνει μάρτυρας.

Τέλος, όσον αφορά το θέμα που τέθηκε από το «Ποτάμι» και το ΠΑΣΟΚ για τον περιορισμό της διερεύνησης και την περιοδολόγηση, κατά τη δική μου προσωπική γνώμη η πρόταση της Εξεταστικής είναι ήδη ευρεία. Οι προηγούμενες εξεταστικές ασχολούνταν με μια συγκεκριμένη δικογραφία, με ένα συγκεκριμένο θέμα.

Εδώ μιλάμε για ένα τεράστιο νομικό πλέγμα, όπως παρήχθη στη χώρα τα τελευταία πέντε χρόνια, από τότε που υπαχθήκαμε στο μνημονιακό καθεστώς και άρα δεν συζητάμε καν για το ότι θα έπρεπε να υπάρχει άλλη περίοδος.

(SO)

(MT)

Άλλωστε, όλα τα μέλη της Εξεταστικής Επιτροπής –και θα πρέπει και το Προεδρείο να μεριμνήσει σε αυτό- δεν θα πρέπει, χάριν μιας πολιτικής σκοπιμότητας ή μιας διαφορετικής πολιτικής αντίληψης για τα πράγματα, να βγαίνουν εκτός θέματος. Είναι πολύ περιορισμένος ο ορισμός της πρότασης.

Και βεβαίως, η πρόταση –για να μιλήσω λίγο και για την ουσία των αντιπροτάσεων- αφορά την υπαγωγή της χώρας στο μνημόνιο, που είναι ένα ειδικό νομικό καθεστώς. Δεν αφορά την χρεοκοπία της χώρας γενικά, δηλαδή πώς χρεοκοπήσαμε, αλλά τι κάναμε όταν η χώρα άρχισε να χρεοκοπεί, ποιες ήταν οι ενέργειες που έγιναν από την Κυβέρνηση του 2009 και μετά.

Συνεπώς, οτιδήποτε άλλο λέγεται θεωρώ ότι κείται λίγο πιο πέρα από το παραπειστικό και δεν εξυπηρετεί καθόλου –και νομίζω ότι είναι και κακή αρχή- το σκοπό της διαλεύκανσης των συνθηκών για την υπαγωγή στο μνημόνιο, σε αυτό το ιδιαίτερο νομικό καθεστώς για τη χώρα.

Επίσης, αυτή η γενική πολιτική κουβέντα -ή η αντίληψη ή το πέρασμα ότι κάνουμε μια γενική πολιτική κουβέντα- μπορεί να αποτρέψει και να αποπροσανατολίσει από το να βρούμε και άλλες ευθύνες που μπορεί να υπάρχουν, κατά αυτή τη μνημονιακή διακυβέρνηση, ούτως ώστε κι εμείς μετά να πράξουμε τα δέοντα, εφόσον μας προκύψουν τέτοια στοιχεία.

Φυσικά, επαναλαμβάνω ότι η Εξεταστική μας Επιτροπή δεν έχει αρμοδιότητα να ασκήσει κάποια δίωξη, παρά μόνο να παραπέμψει σε άλλες κοινοβουλευτικές διαδικασίες.

Ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πάντως, δεν θα σας δίνω το λόγο μου και τις ερωτήσεις μου για προέγκριση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, όχι. Το λόγο έχει ο κ. Βορίδης.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Ορίστε; Δεν κατάλαβα;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Βορίδης έχει ζητήσει το λόγο και μετά ο κ. Λοβέρδος.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Ευχαριστώ πολύ.

Ήθελα μόνο…

**ΕΙΡΗΝΗ (ΝΙΝΑ) ΚΑΣΙΜΑΤΗ:** Συγγνώμη. Τι είπατε, κύριε Καραθανασόπουλε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν θα σας δίνω και για προέγκριση τι θα λέω και τι θα ρωτάω. Μπορώ να ρωτάω ό,τι θέλω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ας το ξεκαθαρίσουμε γιατί βγήκε…

**ΕΙΡΗΝΗ (ΝΙΝΑ) ΚΑΣΙΜΑΤΗ:** Προφανώς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ας το ξεκαθαρίσουμε από την αρχή…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν με περιορίζει τίποτα.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Ο καθένας κρίνεται, κύριε Καραθανασόπουλε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τον χρόνο του το κάθε μέλος της Επιτροπής θα τον αξιοποιήσει όπως αυτό νομίζει. Το καλό βέβαια θα είναι να είναι εντός χρόνου.

Το λόγο έχει ο κ. Βορίδης.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Εντός χρόνου και εντός θέματος.

**ΧΑΡΑΛΑΜΠΟΣ ΑΘΑΝΑΣΙΟΥ:** Πριν δώσετε στον κ. Βορίδη το λόγο, επειδή πρέπει να φύγω, κύριε Πρόεδρε, να κάνω μια μικρή παρατήρηση, αν και με κάλυψε ο Ανδρέας Λοβέρδος.

Δεν μπορεί να σταματήσει η εξέταση στις δύο πρώτες περιόδους. Να το ξαναδούμε το θέμα αυτό. Συμφώνησε και ο κ. Σταϊκούρας. Το θέτω ως προβληματισμό. Και μέχρι σήμερα ακόμη μπορεί να υπάρχουν θέματα που θα τα χειρίζεται η παρούσα Κυβέρνηση, προ των ευθυνών της για μια ενδεχόμενη δανειακή σύμβαση, τα οποία μπορεί να είναι απότοκα προηγουμένων ενεργειών, να συνδέονται δηλαδή με τα προηγούμενα, και οι ενέργειες αυτές να αναιρούν τυχόν ευθύνες προηγουμένων, γιατί θα είναι ταυτόσημες εκ των πραγμάτων.

Συνεπώς, δεν μπορούμε να περιοριστούμε σε ερωτήσεις που αφορούν μόνο τις δύο περιόδους. Είναι αλληλουχία. Θα μου δοθεί η ευκαιρία να το εξηγήσω και αργότερα. Τα είπε πιο ανεπτυγμένα ο Ανδρέας Λοβέρδος και ο κ. Καραθανασόπουλος και νομίζω ότι δεν μπορούμε να περιοριστούμε.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Κύριε Πρόεδρε, συγγνώμη.

Νομίζω ότι το τρέχον πολιτικό γίγνεσθαι το αντιμετωπίζουμε στην Ολομέλεια και στις Επιτροπές και όχι στην Εξεταστική Επιτροπή…

**ΑΝΔΡΕΑΣ ΛΟΒΕΡΔΟΣ:** Όχι, εδώ! Κάνουμε ειδική εξέταση.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Με συγχωρείτε πάρα πολύ. Μην με διακόπτετε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Εδώ, εδώ!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, κύριε Λοβέρδο.

(Θόρυβος στην Αίθουσα)

**ΕΙΡΗΝΗ (ΝΙΝΑ) ΚΑΣΙΜΑΤΗ:** Συγγνώμη, η πρόταση της Εξεταστικής Επιτροπής έχει ψηφιστεί από την Ολομέλεια…

**ΑΝΔΡΕΑΣ ΛΟΒΕΡΔΟΣ:** Εδώ, όλα εδώ!

**ΕΙΡΗΝΗ (ΝΙΝΑ) ΚΑΣΙΜΑΤΗ:** Σας παρακαλώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, κύριε Λοβέρδο.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Κύριε Λοβέρδο, τι είναι αυτά;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν θα πετάμε την μπάλα στην εξέδρα.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Τι είναι αυτά; Λίγη ευπρέπεια.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να βοηθήσουμε κατ’ αρχάς τους πρακτικογράφους να γράφουν αυτά που λέγονται.

Από εκεί και πέρα, είναι ξεκάθαρο ότι κάθε μέλος της Επιτροπής θα λέει εντός χρόνου αυτό που θέλει και θα ομιλεί γι’ αυτό που θέλει. Δεν υπάρχει τρόπος στο κάτω κάτω της γραφής αυτό να περιοριστεί.

**ΑΝΔΡΕΑΣ ΛΟΒΕΡΔΟΣ:** Έτσι. Σωστά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό έλειπε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα κρίνεται έτσι κι αλλιώς από αυτό. Αυτό ακριβώς είπε και η κυρία Κασιμάτη. Δεν είπε κάτι διαφορετικό.

(Θόρυβος στην Αίθουσα)

(DE)

(SO)

**ΕΙΡΗΝΗ (ΝΙΝΑ) ΚΑΣΙΜΑΤΗ:** Κύριε Πρόεδρε, προφανώς δεν μπορεί κανείς να ελέγξει τι λέξη θα βγει από το στόμα του κάθε συναδέλφου. Όμως, πρέπει να είναι σαφές το αντικείμενο της διερεύνησης, διότι πέρα από τις ερωτήσεις που κάνουμε, η διερεύνηση εξαρτάται και από τα έγγραφα που θα αναζητήσουμε και από τους μάρτυρες που θα καλέσουμε.

Συνεπώς, δεν θα δεχθούμε ως μάρτυρες να καταθέσουν άνθρωποι της τρέχουσας περιόδου, διότι δεν είναι μέσα στο αντικείμενο της διερεύνησης.

(Θόρυβος στην Αίθουσα της Επιτροπής)

**ΑΝΔΡΕΑΣ ΛΟΒΕΡΔΟΣ:** Δεν το ξέρουμε, κύριε Πρόεδρε. Τι διαδικασία είναι αυτή; Δεν θα αποφασίσετε εσείς. Παίρνει το λόγο ο καθένας μόνος του;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Συγγνώμη, κύριοι συνάδελφοι. Δεν κάνουμε καλή αρχή. Ας συγκρατηθούμε λίγο.

**ΑΝΔΡΕΑΣ ΛΟΒΕΡΔΟΣ:** Να συγκρατηθούμε όλοι τότε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, ας επανέλθουμε στην προηγούμενη κανονικότητα.

Επιτρέψτε μου να δώσω το λόγο στον κ. Βορίδη και μετά στον κ. Λαπαβίτσα.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ, κύριε Πρόεδρε.

Πολύ γρήγορα εγώ να σας πω την αλήθεια θεωρώ ότι η πρότασή σας για δύο μέρες εμένα με καλύπτει, δηλαδή στο κομμάτι του πότε και προφανώς, μπορεί να υπάρξει μία ευελιξία εδώ ανάλογα με τις κοινοβουλευτικές υποχρεώσεις. Προσωπικά, όμως, καλύπτομαι από τη δική σας εισήγηση.

Ως προς το θέμα του χρόνου, εγώ θα έλεγα το εξής: Εγώ, κύριε Πρόεδρε, εμπιστεύομαι απολύτως -το λέω από τώρα- από την μικρή επαφή που έχουμε κυρίως τηλεοπτικού χαρακτήρος, αλλά και κοινοβουλευτικού και από όσο σας ξέρω, τον τρόπο ασκήσεως του διευθυντικού δικαιώματος στη συζήτηση. Τι σημαίνει αυτό; Ακούστε κάτι. Μια ερώτηση μπορεί να πάρει δέκα δευτερόλεπτα. Μια απάντηση πάνω σε ερώτηση δέκα δευτερολέπτων μπορεί να πάρει πέντε λεπτά ή επτά ή δέκα. Πρέπει να μπορεί να επανέλθει κάποιος και το σημαντικό στη διαδικασία της εξέτασης αυτού του τύπου είναι η διαδραστικότητα και η ελαστικότητα της διαδικασίας.

Το αν κάποιος επανέρχεται, ρωτώντας τα ίδια και τα ίδια ή κάνει σχοινοτενείς και άσκοπες ερωτήσεις ή κάνει κατάχρηση του δικαιώματος αυτού του να ερωτά, θεωρώ ότι πρέπει να το αφήσουμε -εγώ, πάντως, θα το άφηνα- στην κρίση του Προέδρου, ο οποίος έχει και την ευθύνη της διευθύνσεως της συζητήσεως. Διότι, αλλιώς, αν δεν το κάνουμε αυτό, διατρέχουμε ή να πάμε σε μία ανελαστική προσέγγιση που θα λέμε «δύο λεπτά και τριάντα δευτερόλεπτα, με συγχωρείτε, τελειώσατε», ενώ μπορεί να πρέπει να ειπωθούν πράγματα ακόμη ή θα πάμε σε κάτι το οποίο, σε τελευταία ανάλυση, μπορεί να κρατούν τα δύο λεπτά και τριάντα δευτερόλεπτα, αλλά να επανέρχονται στα δύο λεπτά και τριάντα δευτερόλεπτα στα ίδια και τα ίδια, σχοινοτενώς και άνευ αντικειμένου.

Θεωρώ, λοιπόν, ότι εδώ -αλλά νομίζω και σε όλα τα συλλογικά όργανα- η ευθύνη της διεξαγωγής της συζητήσεως και της ροής είναι στον Πρόεδρο. Εγώ θα το άφηνα σε εσάς.

**ΧΑΡΑΛΑΜΠΟΣ ΑΘΑΝΑΣΙΟΥ:** Συμφωνούμε σε αυτό.

**ΜΑΥΡΟΥΔΗΣ ΒΟΡΙΔΗΣ:** Αντιλαμβάνομαι ότι είναι ένα έργο στο οποίο πιο εύκολα είναι να πεις «δυόμισι λεπτά και κλείνουμε», γιατί εκεί έχει πολύ πιο ενεργό και πιο δύσκολο ρόλο η Προεδρία, αλλά εγώ θα το άφηνα σε εσάς.

Το δεύτερο που θέλω να πω είναι για τις περιόδους. Άκουσα και τη δική σας πρόταση, αλλά και την πρόταση του κ. Ανδρέα Λοβέρδου για τις πέντε περιόδους. Για να πω την άποψή μου, έχω την εντύπωση ότι αυτό θα μας δυσκολέψει και θα μας καθυστερήσει πάρα πολύ. Πολλά πρόσωπα και δεν μιλώ μόνο για τα πολιτικά πρόσωπα, γιατί εδώ θα εξεταστούν και τεχνοκράτες, θα εξεταστούν άνθρωποι οι οποίοι ήταν σε αρχές, θα εξεταστούν άνθρωποι…

**ΑΝΔΡΕΑΣ ΛΟΒΕΡΔΟΣ:** Πρόσωπα που πρέπει να προηγούνται.

**ΜΑΥΡΟΥΔΗΣ ΒΟΡΙΔΗΣ:** Σε αυτό συμφωνώ. Εγώ λέω κάτι άλλο τώρα. Αυτό είναι ακριβώς το επιχείρημά μου. Αν έχω τον επικεφαλής της ΕΛΣΤΑΤ, τον οποίο θέλω να συζητήσω και να εξετάσω για τα στοιχεία και τον τρόπο διαμορφώσεως στοιχείων κ.λπ. και αυτός ο άνθρωπος έχει βγάλει στοιχεία καθ’ όλη τη χρονική περίοδο, θα τον καλέσω να τον εξετάσω για την πρώτη, μετά θα τον καλέσω ξανά για τη δεύτερη, μετά θα τον καλέσω ξανά για την τρίτη; Δεν έχει νόημα αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σαφώς όχι. Έτσι και αλλιώς, υπάρχουν πρόσωπα που με δύο διαφορετικές ιδιότητες είναι στην ίδια περίοδο.

**ΜΑΥΡΟΥΔΗΣ ΒΟΡΙΔΗΣ:** Ή και ενδεχομένως.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σαν πρόσωπα θα τον καλέσουμε. Δεν θα τον καλέσουμε ανά ιδιότητα.

**ΜΑΥΡΟΥΔΗΣ ΒΟΡΙΔΗΣ:** Άρα, θεωρώ ότι εδώ δεν θα πρέπει -άλλο πώς νοηματικά θα το επεξεργαστούμε εμείς- να κάνουμε έναν κατάλογο μαρτύρων -μάλλον, προς εξέταση προσώπων- ο οποίος θα είναι τρία για την πρώτη περίοδο, τα ίδια τρία μαζί με άλλα δύο για τη δεύτερη περίοδο, τα ίδια τρία για την τρίτη περίοδο κ.λπ. Νομίζω ότι αυτό θα μας καταπονήσει και δεν είμαι βέβαιος ότι θα βοηθήσει το προϊόν της Επιτροπής και θα καταπονήσει και τα ίδια τα πρόσωπα.

(AD)

(2DE)

Άρα, εγώ νομίζω ότι πρέπει να είναι ενιαίος ο κατάλογος μαρτύρων και ενιαία η εξέτασή τους, προφανώς κατά τη χρονική περίοδο που έκαστος εξ αυτών έχει να μας πει κάτι.

Θα πω και κάτι τελευταίο. Κοιτάξτε, επειδή άνοιξε, όπως βλέπετε, μία συζήτηση, ενδεχομένως όλα αυτά να είναι και συνεπεία της προηγουμένης αποφάσεώς μας περί δημοσιότητας. Παίζουν κι αυτά ρόλο. Ήδη έχει διαφανεί ότι έχουν τη σημασία τους.

Ωστόσο, θα πω το εξής απευθυνόμενος στον κ. Λοβέρδο. Προφανώς, όλοι θα ρωτήσουμε για όσα θέλουμε να ρωτήσουμε και για όσα πιστεύουμε ότι είναι σωστό. Όμως, έχω την εντύπωση ότι σύντομα, ούτως ή άλλως, εν όψει της ψηφίσεως του τρίτου μνημονίου, θα κληθούμε να αντιμετωπίσουμε ζητήματα που αφορούν την επόμενη περίοδο και εκεί μοιραία θα ανοίξει η κουβέντα και θα διευρυνθεί. Δηλαδή, είτε το θέσουμε τώρα, είτε το θέσουμε σε ένα μήνα, εδώ είμαστε και αυτό θα ανοίξει υποχρεωτικά.

**ΑΝΔΡΕΑΣ ΛΟΒΕΡΔΟΣ:** Συμφωνούμε.

**ΔΗΜΗΤΡΙΟΣ ΚΑΜΜΕΝΟΣ:** Μου αρέσει η σιγουριά σας…

**ΑΝΔΡΕΑΣ ΛΟΒΕΡΔΟΣ:** Δεν προσέξατε, όμως, τους εκατόν εξήντα δύο (162) Βουλευτές.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ας κρατήσουμε την κουβέντα μας στο επίπεδο που είναι. Μην ξεχνάτε ότι πήραμε μία απόφαση και αυτή τη στιγμή μας δείχνει το κύκλωμα της Βουλής. Βεβαίως, αυτό δεν πρέπει να περιορίσει και στην έκφρασή μας και στο είναι μας.

Ο κ. Λαπαβίτσας έχει το λόγο.

**ΚΩΝΣΤΑΝΤΙΝΟΣ ΛΑΠΑΒΙΤΣΑΣ:** Κύριε Πρόεδρε, συμφωνώ κι εγώ ότι οι μέρες θα πρέπει να είναι δύο. Θα προτιμούσα, δηλαδή, να είναι δύο, η Τρίτη και η Τετάρτη. Η Παρασκευή θα ήταν ιδιαίτερα δύσκολη.

Πιστεύω, επίσης, ότι η ροή της συζήτησης θα πρέπει να καθορίζεται από εσάς και θα χρειαστεί ευλυγισία και κρίση.

Όσον αφορά τους μάρτυρες, έχω μερικά συγκεκριμένα πράγματα να πω. Κατ’ αρχήν, είμαι εναντίον του πολύ τυπικού και σκληρού διαχωρισμού των περιπτώσεων, των καταστάσεων, των περιόδων, κλπ. Δεν θα λειτουργήσει έτσι στην πράξη. Χρειάζεται σκέψη και η συζήτηση θα εξελιχθεί από την ίδια της τη λογική.

Όσον αφορά, λοιπόν, τους μάρτυρες, έχω να παρατηρήσω κάποια πράγματα, θέλοντας να είμαι δημιουργικός και θετικός. Εξετάζουμε τα μνημόνια. Η κρίση, όμως, δεν είναι κρίση μόνο της Ελλάδας. Η κρίση είναι κρίση ευρωπαϊκή. Είναι κρίση της Ευρωπαϊκής Ένωσης. Θα ήταν καλό, λοιπόν, να καλέσουμε ξένους μάρτυρες οι οποίοι θα μας εξηγήσουν ακριβώς με ποιο τρόπο είναι κρίση της Ευρώπης και κρίση της Νομισματικής Ένωσης, γιατί στη χώρα μας συνηθίζουμε να βλέπουμε μόνο τον εαυτό μας.

Εδώ υπάρχουν πολλές δυνατότητες, όπως γνωστοί οικονομολόγοι, γνωστοί δημοσιογράφοι με διεθνή παρουσία, ακόμα και άνθρωποι των μηχανισμών της Ευρωπαϊκής Ένωσης που έπαιξαν κάποιο ρόλο στην αντιμετώπιση της κρίσης από πλευράς Ευρωπαϊκής Ένωσης και, πιο συγκεκριμένα, Νομισματικής Ένωσης.

Η επιλογή του μνημονίου για τη χώρα μας –και πάλι για τους μάρτυρες σκεπτόμενος- είναι ιδιαίτερα ενδιαφέρουσα, γιατί το πρώτο μνημόνιο, για όσους το διάβασαν, είχε δύο σκέλη. Το πρώτο σκέλος ήταν η σταθεροποίηση μέσω περικοπής δαπανών και επιβολής φόρων, κοκ και το δεύτερο ήταν η ανάπτυξη με περιορισμό των μισθών, απελευθερώσεις, κοκ. Δηλαδή, επρόκειτο για μία κλασική συνταγή του Διεθνούς Νομισματικού Ταμείου. Δεν είχε απολύτως τίποτα το οποίο να ήταν διαφορετικό, ιδιαίτερο, καινούργιο, κοκ.

Φυσικά, το πρόβλημα ήταν ότι δεν μπορούσε να γίνει υποτίμηση, διότι ανήκαμε στην Ευρωπαϊκή Ένωση και δεν μπορούσε, επίσης, να γίνει και αναδιάρθρωση του χρέους, κάτι το οποίο ήθελε το Διεθνές Νομισματικό Ταμείο γιατί αυτά πήγαιναν με το γνωστό πακέτο που ήταν τα υπόλοιπα.

Θα ήθελα, λοιπόν, να κληθούν άνθρωποι του Ταμείου, οι οποίοι θα μας εξηγήσουν ακριβώς τι συνέβη και για ποιο λόγο υιοθετήθηκε αυτό το πρώτο μνημόνιο –το οποίο είναι από τα τραγικότερα κείμενα οικονομικής πολιτικής που είχα την ατυχία να έχω διαβάσει- και κυρίως θα μας πουν για το θέμα της αναδιάρθρωσης του χρέους, γιατί μερικοί εξ ημών θυμόμαστε πάρα πολύ καλά ότι ήταν περίπου παρανομία να αναφέρεσαι στο θέμα της αναδιάρθρωσης σ’ αυτή τη χώρα το 2010-2011. Μετά, βέβαια, γεμίσαμε «αναδιαρθρωσολόγους» σ’ αυτή τη χώρα, οι οποίοι βέβαια πάντα πίστευαν ότι πρέπει να περικοπεί το χρέος. Θέλουμε, λοιπόν, κάποιον να μας τα εξηγήσει όλα αυτά και να μπει σ’ αυτή τη διαδικασία, για να βρούμε ακριβώς ποια είναι τα αίτια.

(ΚΜ)

(AD)

Το τρίτο και τελευταίο είναι το μνημόνιο και οι πολιτικές που αυτό μας έφερε. Είχαν χαμένους και κερδισμένους. Στους κερδισμένους ανήκουν οπωσδήποτε οι ξένες τράπεζες. Είναι συζητήσιμο ότι ανήκουν και οι ελληνικές τράπεζες. Στους χαμένους ανήκει μια ολόκληρη πανστρατιά Ελλήνων, όπως θέλετε να το δείτε.

Θα ήθελα, λοιπόν, να τονίσω ότι πρέπει να καλέσουμε εκπροσώπους των ξένων και των ελληνικών τραπεζών -είναι πολύ εύκολο να βρούμε ποιοι ήταν αυτοί- οι οποίοι θα μας πληροφορήσουν ακριβώς πώς ελήφθησαν οι αποφάσεις για τα μνημόνια και φυσικά για το PSI, στο οποίο αναφέρθηκε ο κ. Λοβέρδος.

Θα μου δώσει ιδιαίτερη ικανοποίηση να συζητήσουμε όλα αυτά τα θέματα και, βεβαίως, με εκπροσώπους αυτών που έχασαν από το PSI, μικροομολογιούχοι και ούτω καθεξής. Εκεί θα δούμε πραγματικά τι αποφάσεις ελήφθησαν, πώς ελήφθησαν, ποιος ήταν ο κερδισμένος…

**ΑΝΔΡΕΑΣ ΛΟΒΕΡΔΟΣ:** Εκατό τοις εκατό.

**ΚΩΝΣΤΑΝΤΙΝΟΣ ΛΑΠΑΒΙΤΣΑΣ:** Βεβαίως! Μα, είμαι βέβαιος ότι θα συμφωνήσετε.

Αυτά, λοιπόν, είναι συγκεκριμένες προτάσεις που καταθέτω για την κατεύθυνση στην οποία πρέπει να κινηθούμε όσον αφορά τους μάρτυρες. Το λέω αυτό –και τελειώνω- γιατί για εμένα προσωπικά έχει μεγαλύτερη σημασία να μπούμε στην ουσία του μνημονίου και τι αυτό έφερε παρά στην περιοδολόγηση. Η περιοδολόγηση δεν έχει τόσο μεγάλη σημασία, είναι η πλευρά του πολιτικού, δηλαδή …

**ΑΝΔΡΕΑΣ ΛΟΒΕΡΔΟΣ:** Ταξινόμηση της δουλειάς.

**ΚΩΝΣΤΑΝΤΙΝΟΣ ΛΑΠΑΒΙΤΣΑΣ:** Δεν είναι μόνο η ταξινόμηση της δουλειάς, είναι εκ προοιμίου ταξινόμηση της ευθύνης. Δηλαδή θέλει να δείξει κανείς ότι στην δικιά του την περίοδο πήγαν όλα καλά και μετά ήρθαν όλα τα προβλήματα. Δεν είναι ακριβώς έτσι. Αν μπούμε στην ουσία, θα έχουμε την ευκαιρία να δούμε τι ακριβώς έγινε. Και αυτό -συμφωνώ- μπορεί να μας οδηγήσει και μέχρι το σήμερα. Δεν θα βάλουμε γκιλοτίνα στο θέμα αυτό.

**ΑΝΔΡΕΑΣ ΛΟΒΕΡΔΟΣ:** Σωστά.

**ΚΩΝΣΤΑΝΤΙΝΟΣ ΛΑΠΑΒΙΤΣΑΣ:** Όλα ανοιχτά θα τα θέσουμε και εκεί θα δούμε τι φταίει, ποιος φταίει και τι ευθύνες υπάρχουν και που πρέπει να αποδοθούν.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Έχει ζητήσει για δεύτερη φορά…

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Κύριε Πρόεδρε, αν μου επιτρέπετε, θέλω το λόγο για δύο λεπτά, για να πω κάτι που ξέχασα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, θα το πείτε.

Έχει ζητήσει για δεύτερη φορά το λόγο ο κ. Σταϊκούρας, ο οποίος, βέβαια, στην αρχή μίλησε μόνο για ένα λεπτό.

**ΧΡΗΣΤΟΣ ΣΤΑΪΚΟΥΡΑΣ:** Ας μιλήσουν οι συνάδελφοι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εντάξει.

Να μιλήσει η κ. Σβερώνη.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, και εγώ θέλω να κάνω μία νύξη, όποτε μου το επιτρέψετε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, αλλά να μιλήσουν και οι άλλοι πρώτα.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Άκουσα τώρα όλα αυτά, στα οποία συμφωνώ. Επειδή η Επιτροπή κάνει έρευνα προς κάθε κατεύθυνση -και θα κάνει- αν χρειαστεί θα καλέσει πρώην Πρωθυπουργούς; Δηλαδή προς όλα τα πρόσωπα…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μια και είναι ερώτηση, η Επιτροπή είναι ελεύθερη να καλέσει οποιονδήποτε κρίνει ότι θα μπορέσει να συνεισφέρει σε αυτή τη διαδικασία.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Έτσι, ναι! Οπότε, και κατ’ αντιπαράσταση μπορεί να χρειαστεί να καλέσει και -επειδή είπε ο κ. Λαπαβίτσας- κάποιους εκπροσώπους τραπεζών. Ακόμα δεν δεσμεύεται, για να πούμε ότι οι πρώην Πρωθυπουργοί θα έχουν μια άλλου είδους μεταχείριση. Θα είναι όπως ακριβώς όλοι εδώ πέρα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν υπάρχει καμία δέσμευση για τίποτα. Επί συγκεκριμένης όμως πρότασης θα υπάρχει και…

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Ναι, αυτό θέλω να πω ότι εδώ πέρα αυτοί που θα έρχονται θα είναι όλοι ίσοι και δεν θα κάνουμε εξαιρέσεις.

**ΔΗΜΗΤΡΙΟΣ ΚΑΜΜΕΝΟΣ:** Αυτονόητο.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Ξέρω εγώ; Τίποτα αυτονόητο δεν είναι στην Ελλάδα. Δεν υπάρχει αυτονόητο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και άμα θέλουν έρχονται.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Υπ’ αυτήν την έννοια το είπα, γιατί έχουμε δει ότι δεν ερχόντουσαν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ. Δεν θα βοηθήσει αυτή η διαδικασία.

Ο κ. Σαντορινιός παρακαλώ έχει το λόγο.

**ΑΝΔΡΕΑΣ ΛΟΒΕΡΔΟΣ:** Ούτε τώρα θα έρθουν, θα με θυμηθείτε. Θα στείλουν υπόμνημα.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Είναι…

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, έχω το λόγο;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ θεωρώ πάντως ότι όλοι, και όταν θα προχωράει αυτή η Επιτροπή, θα θέλουν να συνεισφέρουν σε αυτό στο έργο της.

Είπα και στην αρχή ότι εμείς θα πρέπει να λειτουργήσουμε με έναν τρόπο ο οποίος θα είναι και διδακτικός ή -αν θέλετε- θα υπάρχει και μία εμπειρία και για το μέλλον. Αυτό έχει σημασία. Έτσι; Άρα, δεν θεωρούμε εξαρχής ότι κάποιος δεν θα θέλει, κάποιος θα θέλει και τα λοιπά. Τώρα, για βίαιες προσαγωγές και τα λοιπά, ελπίζω ότι δεν θα φτάσουμε ποτέ σε μια τέτοια διαδικασία. Φαντάζομαι ότι συμφωνούμε όλοι σε αυτό.

**ΔΕΣΠΟΙΝΑ** [**ΣΒΕΡΩΝΗ - ΧΟΝΔΡΟΝΑΣΙΟΥ**](http://www.hellenicparliament.gr/Vouleftes/Ana-Koinovouleftiki-Omada/?MPId=3eb0272d-2bef-4e9d-b6ad-a4340152350f)**:** Αν χρειαστεί όμως, εφόσον προβλέπεται…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Οπότε ο κ. Σαντορινιός έχει το λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, δεν θα χρειαστώ όλο το χρόνο.

Σε ό,τι αφορά τις μέρες, μια που είμαι από την περιφέρεια και πολύς λόγος γίνεται για τους Βουλευτές από την περιφέρεια, εγώ πιστεύω ότι πρέπει να ακολουθήσουμε την πρότασή σας για τρεις ημέρες και με πολύ περισσότερο χρόνο -ας μη βάλουμε το όριο στις πέντε, ας είναι και περισσότερο.

Όμως, επειδή είναι σημαντικότατο το έργο της Εξεταστικής Επιτροπής και επειδή πρέπει να δώσουμε πραγματικά στον ελληνικό λαό τη γνώση του τι έχει συμβεί, εγώ θα έλεγα ότι και οι τρεις συνεδριάσεις ίσως είναι λίγες. Να κάνουμε όσο το δυνατόν περισσότερες για να μπορέσουμε να δώσουμε όσο το δυνατόν περισσότερο φως σε αυτή την υπόθεση.

Η απόφαση της Ολομέλειας είναι συγκεκριμένη. Θέτει τέσσερις χρονικές περιόδους. Θέτει συγκεκριμένο τρόπο με τον οποίο πρέπει να εξετάσουμε και να βγάλουμε πόρισμα.

(SS)

(KM)

Η απεραντολογία και το να «πετάμε την μπάλα στην εξέδρα», για να μη βγει πόρισμα για αυτή την περίοδο, για εμένα, δεν έχει κανένα λόγο. Και επειδή αναφέρθηκε ότι πάμε σε τρίτο μνημόνιο, αυτή τη στιγμή έχουμε μια Κυβέρνηση που διαπραγματεύεται και έχει «κόκκινες γραμμές» και δεν έχουμε μια Κυβέρνηση που μέχρι τώρα υποτίθεται ότι διαπραγματευόταν και είχε κόκκινες κορδέλες.

Για να τελειώνουμε με αυτή την ιστορία. Είναι συγκεκριμένη η απόφαση της Βουλής. Είναι συγκεκριμένη η περίοδος που έχει θέσει προς εξέταση και σε αυτή θα κατευθύνουμε τη λογική. Φυσικά, κάθε συνάδελφος μπορεί να λέει ό,τι θέλει, δεν θα τον περιορίσουμε. Όμως, η Εξεταστική Επιτροπή πρέπει να κατευθύνει την έρευνά της σε έγγραφα, σε πρόσωπα, στη συγκεκριμένη περίοδο που μας έχει ορίσει η Ολομέλεια.

Τα υπόλοιπα μπορούμε να τα λέμε στην Ολομέλεια.

Σας ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει η κ. Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καταρχάς, θα ήθελα να πω ότι συμφωνώ εισηγητικά με αυτά που είπε ο Πρόεδρος της Επιτροπής όσον αφορά τη διαδικασία.

Βέβαια, εγώ δεν είναι Βουλευτής της περιφέρειας, είμαι Βουλευτής στην Αθήνα, αλλά νομίζω ότι κάπως θα πρέπει να δούμε ιδιαίτερα και για τους Βουλευτές της περιφέρειας, δηλαδή μιλάω για αυτή την Παρασκευή, η οποία αναφέρθηκε. Ας βρούμε κάποιον άλλο τρόπο μέσα στη βδομάδα για να εξυπηρετηθούν και οι συνάδελφοι.

Από την άλλη μεριά, βέβαια, αυτή η Εξεταστική Επιτροπή -θα επαναλάβω αυτό που είπε και ο συνάδελφος κ. Σαντορινιός- έχει συγκεκριμένο πλαίσιο -μιλάμε για δημοκρατική διαδικασία- με απόφαση Ολομέλειας της Βουλής και συγκεκριμένο χρονικό διάστημα μέχρι τις 6 Οκτωβρίου 2015, που πρέπει να ολοκληρωθεί. Επειδή αυτή η ιστορία έχει πάρα πολλές πλευρές, πολλά άτομα εγχώρια και στο εξωτερικό –και εδώ θα συμφωνήσω για κλήση μαρτύρων και από το εξωτερικό, φυσικά- και θεσμικούς μάρτυρες κ.λπ., μπορεί να χρειαστεί και κάτι παραπάνω να κάνουμε από άποψη χρόνου και συνεδριάσεων. Αλλά εάν μπορεί σε πρώτη φάση να βρεθεί κάτι καλύτερο σε σχέση με την Παρασκευή, εγώ θα συμφωνούσα.

Τώρα όμως, για να μην καθυστερώ. Ψηφίσαμε πριν ανοιχτή διαδικασία μέσω τηλεόρασης της Βουλής και όλα αυτά, τα οποία αποφασίσαμε πριν. Είναι και αυτό μια απόφαση. Έτσι έγινε, για να έχει άμεση γνώση και γνώμη ο ελληνικός λαός παρακολουθώντας τη διαδικασία της Επιτροπής, δηλαδή την αλήθεια, την οποία εμείς εδώ θέλουμε να διερευνήσουμε για τη συγκεκριμένη χρονική περίοδο.

Είχαμε πει πριν να υπάρχει, τέλος πάντων, κάποιος αυτοπεριορισμός. Εγώ θα πω αυτό που είπε ο συνάδελφος κ. Καμμένος ότι πρέπει να διαφυλάξουμε το να μην γίνει σόου η εν λόγω Επιτροπή. Συμφωνώ απόλυτα με αυτό. Αυτό θέλω να πω ότι έχει να κάνει και με τις αναφορές στο παρόν κ.λπ, επαναλαμβάνοντας τη συγκεκριμένη απόφαση της Βουλής.

Από την άλλη μεριά θα ήθελα να πω και κάτι άλλο: Χωρίς να υποτιμώ φυσικά -και το καταλαβαίνετε όλοι- τον Πρόεδρο θεωρώ ότι τη διαδικασία πρέπει να την ψηφίσουμε και τον χρόνο πρέπει να τον ψηφίσουμε. Δηλαδή, άκουσα εδώ ότι θα κρίνει ο Πρόεδρος εάν παρατείνεται η ώρα, εάν μιλάει κάποιος παραπάνω κατά την κρίση του κ.λπ.. Εγώ συμφωνώ σε μια σφιχτή διαδικασία. Και όλοι έχουμε το κριτήριο -και ο Πρόεδρος φυσικά- σε κάποια έκτακτη περίπτωση να υπάρχει μια παράταση. Διότι με αυτό τον τρόπο διαφυλάσσουμε και τη διαδικασία την ίδια και τη διαφυλάσσουμε από αυτό που είπα πριν –και είπαμε αρκετοί- ότι δεν πρέπει να είναι μια διαδικασία πιθανόν τηλεοπτικού σόου, αλλά να είναι μια διαδικασία υπεύθυνης κοινοβουλευτικής δουλειάς, η οποία θα εξυπηρετήσει την αλήθεια. Γιατί είναι χρέος μας απέναντι στον ελληνικό λαό, να μάθει την αλήθεια. Αυτά ήθελα να προσθέσω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Σταϊκούρας.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κύριε Πρόεδρε, θα παρακαλούσα να λάβω το λόγο.

**ΧΡΗΣΤΟΣ ΣΤΑΪΚΟΥΡΑΣ:** Ας προηγηθεί η κυρία συνάδελφος.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει η συνάδελφος, η κ. Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Να πω και εγώ πρώτα για τη διαδικασία, δηλαδή για τις ημέρες των συνεδριάσεων. Παρότι είμαι από περιφέρεια, εγώ θα συμφωνούσα με την πρόταση που έκανε ο κύριος Πρόεδρος και απλώς η Παρασκευή να οριοθετηθεί μέχρι το μεσημέρι, δηλαδή να τηρηθούν οι πέντε ώρες συνεδριάσεως.

(PH)

(SS)

Κατά τα άλλα, επειδή τα θέματα που πρέπει να διερευνηθούν, όπως ειπώθηκε και προηγουμένως από συναδέλφους, είναι πολλά και είναι πολλές και οι μαρτυρικές καταθέσεις και τα έγγραφα βεβαίως που πρέπει να ερευνηθούν, θεωρώ ότι πρέπει να κρατήσουμε τις τρεις εβδομαδιαίες συνεδριάσεις και να υπάρχει βέβαια μία ελαστικότητα στις περιπτώσεις που υπάρχει Oλομέλεια ή και κάτι άλλο.

Σε σχέση με την περίοδο που εξετάζουμε -να μην επαναλάβω όσα έχουν πει προηγουμένως οι συνάδελφοι- αυτή έχει οροθετηθεί με συγκεκριμένη απόφαση της Oλομέλειας. Κάνω έκκληση στον κύριο Πρόεδρο να κρατήσει και τις ερωτήσεις και όσα θα γίνουν μέσα σε αυτό το πλαίσιο. Δεν υπάρχουν στεγανά. Κάτι μπορεί να πάει και παραπάνω, αλλά η στόχευσή μας είναι να ερευνήσουμε συγκεκριμένα περιστατικά και έχουμε λάβει αυτή την εντολή.

Πρέπει αυτό να το περιφρουρήσουμε, όχι γιατί έχουμε κάτι να κρύψουμε ή να φοβηθούμε, αλλά δεν πρέπει, όπως είπε ο συνάδελφος που μίλησε πριν, να φεύγουμε από το θέμα που έχουμε ταχθεί να διερευνήσουμε, κύριε Πρόεδρε. Αν αυτό το παραβλέψουμε, θα έχουμε μία Επιτροπή, που το θέμα της θα ξεχειλώσει, θα φύγουμε από εκείνο που έχουμε ταχθεί να διερευνήσουμε και φυσικά δεν θα φτάσουμε στο αποτέλεσμα που έχουμε ταχθεί να φτάσουμε.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

Έχει ζητήσει το λόγο για κάτι διευκρινίσεις ο κ. Λοβέρδος και μετά ακολουθεί ο κ. Αμυράς.

Έχετε το λόγο, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Μετά τις παρεμβάσεις των συνάδελφων, θέλω λιγάκι να δείτε, κύριε Πρόεδρε, εσείς την περιοδολόγηση. Εγώ μίλησα πολιτικά και γνωρίζω και ποια είναι η απόφαση της πλειοψηφίας της Βουλής. Προφανώς και το γνωρίζω. Απλώς με την πολιτική μου αυτή παρέμβαση ήθελα να σας δείξω και να σας προείπω ότι στη δική μου σειρά, όταν θα λαμβάνω το λόγο, θα θεμελιώνω τις σκέψεις μου πάνω σε ζητήματα που αφορούν την περίοδο προ του 2009, αλλά και τη σημερινή περίοδο.

Ωστόσο, παραλαμβάνετε εσείς, αλλά κι εμείς, ένα μεθοδολογικό θέμα, που είναι πάρα πολύ σοβαρό. Δεν μπορούμε να έχουμε σειρά μαρτύρων εφ’ όλης της ύλης και μετά σειρά πολιτικών μαρτύρων -αν δεχτείτε τη μέθοδο που σας πρότεινα- εφ’ όλης της ύλης. Δηλαδή θα χάσουμε την άκρη.

Είναι αναγκαία μία περιοδολόγηση. Μπορεί να μην είναι δια του τέσσερα που προτείνετε εσείς ή δια του πέντε που προτείνω εγώ ή κάτι άλλο, αλλά πρέπει να δούμε τη μέθοδο της δουλειά που επιτρέπει τη συνοχή της λειτουργίας μας για να καταλήγουμε κάπου. Δηλαδή πρέπει να πάρετε μία απόφαση.

Πέραν της δικής μου πολιτικής τοποθέτησης, μπαίνοντας στις δικές σας σκέψεις και προτάσεις, μήπως το κάνατε τρεις περιόδους, ούτως ώστε τι να εξασφαλίζουμε; Να εξασφαλίζουμε την παρουσία αφενός μεν των τεχνοκρατών και αφετέρου των πολιτικών προσώπων. Είναι πολύ ενδιαφέρον αυτό.

Αν το πάμε, όπως είπε ο Βορίδης, όλο μαζί, δεν βγαίνει πέρα. Θα χάσουμε τον πολιτικό ειρμό και θα χάσουμε και τη δυνατότητα να είμαστε συγκεκριμένοι στους μάρτυρες.

Ας πούμε ένα παράδειγμα -και κλείνω- ξέρετε πόση δουλειά πρέπει να κάνουμε, για να καταλάβουμε το PSI και να καταλάβουμε και τι συνέβη στα ασφαλιστικά ταμεία σε σχέση με το PSI;

Επειδή έχω κάνει Υπουργός Εργασίας και Κοινωνικών Ασφαλίσεων, έχουμε από το 2000 έως το 2010 -πού ήμουν εγώ τώρα δεν γνωρίζω- περίπου 200 δισεκατομμύρια κρατικής επιχορήγησης στα ταμεία. Πρέπει να συγκεκριμενοποιηθεί τι σήμαινε το PSI για τα ταμεία, πρέπει να συγκεκριμενοποιηθεί τι ανοιγόταν ως προοπτική για τα ταμεία και πρέπει να καταλάβουμε ποια είναι η εξέλιξη του θέματος των αποθεματικών των ταμείων. Αλλιώς είναι για το ΙΚΑ που έκανε συγκεκριμένες επενδυτικές παρεμβάσεις, αλλιώς εδώ ή εκεί. Αυτό για να το καταλάβουμε και για να μην λέμε ανοησίες, πρέπει να έχουμε όλοι κάποια κοινά δεδομένα. Είναι δε ένα θέμα που αφορά στο PSI.

Όπως και για τους μικρούς ομολογιούχους, συμφωνώ απολύτως. Έχω κάνει τέσσερις-πέντε ερωτήσεις, ως Βουλευτής, όταν ήμουν ανάμεσα στο χρονικό διάστημα των υπουργιών μου, που έλεγα για αυτό το θέμα. Και ήξερα βέβαια ότι αυτό θέλει προσοχή για κάθε Κυβέρνηση και για τη δική σας τώρα. Διότι αν κάνεις μία βιαστική κίνηση εκεί, θα έχεις αγωγές εναντίον του ελληνικού δημοσίου από ιδιώτες μικρομολογιούχους άλλων κρατών. Τώρα όμως που είστε Κυβέρνηση, έχετε περιθώρια να κάνετε κάποιες έμμεσες προσπάθειες. Να τους ακούσουμε, αλλά να καταλάβουμε και ποιο είναι το θέμα.

Όλα αυτά αν τα δείτε και αν δείτε και το συνολικό PSI, το μεγάλο κομμάτι του προγράμματος, δηλαδή εάν δείτε την περίοδο του πρώτου προγράμματος, του δεύτερου προγράμματος, θα καταλάβετε ότι δεν είναι δυνατόν να πάμε στη λογική της μίας περιόδου και της με σειρά από το ένα έως το εκατό -όπου φτάσουμε- εξέτασης των λεγομένων μαρτύρων.

(SM)

(PH)

Είναι αναγκαία η περιοδολόγηση. Είναι αναγκαία! Θα μου πεις, και αν ένας έρθει δύο φορές, δεν θα πάθουμε τίποτα, εάν αυτό συμβάλλει στην καλύτερη κατανόηση όλων μας των θεμάτων που θα εξετάσουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει η κ. Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Εγώ άπτομαι –αυτό που θέλω να πω- από την τοποθέτηση του κ. Λοβέρδου.

Κοιτάξτε μιλάει για το πώς θα δομεί τη σκέψη τους και πώς θα διατυπώνει τη σκέψη του εδώ. Δεν ερχόμαστε να διατυπώσουμε τις δικές μας σκέψεις. Ερχόμαστε να ρωτήσουμε. Γι’ αυτό επιμένω σε αυτό. Ότι για να μην γίνει θέαμα όλη αυτή η προσπάθεια που κάνουμε για την κατά κοινή ομολογία διερεύνηση της αλήθειας, πρέπει να οριοθετηθούν οι χρόνοι των ερωτήσεων.

Δεν τοποθετούμαστε εμείς. Εμείς ρωτάμε, διερευνάμε και πρέπει να πάρουμε απαντήσεις. Και γι’ αυτό δεν θα ερχόμαστε εδώ να λέμε τις σκέψεις μας και να κάνουμε τις τοποθετήσεις μας. Γι’ αυτό νομίζω ότι πρέπει να ψηφίσουμε τους χρόνους των ερωτήσεων.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κατ’ αρχάς εγώ θέλω να σας πω ότι σε σχέση με το εάν θα εξετάσουμε σε μία, δύο ή τέσσερις χρονικές περιόδους τα ζητήματα, έχει ένα δίκιο ο κ. Λοβέρδος. Είναι θέμα μεθοδολογίας κατ’ αρχάς. Θα πρέπει, λοιπόν, να βρεθεί η μεθοδολογία. Εμείς είμαστε ανοιχτοί σε αυτό που θα αποφασίσει εδώ η πλειοψηφία.

Θέλω, όμως, να τονίσω το εξής. Αυτή η τακτοποίηση σε χρονικές περιόδους των ζητημάτων της εξεταστικής σε καμία περίπτωση εμάς δεν μας αποτρέπει εάν κρίνουμε ότι ένα γεγονός που συνδέεται με παρελθόντα έτη, δηλαδή βρίσκεται στη χρονική περίοδο 2014 ή 2011 ή 2009, τότε –δεν το συζητάω- θα θέσουμε και ερωτήματα, θα καλέσουμε και μάρτυρες και ας είναι και από το 1821, εάν υπάρχει μία σύνδεση του προηγούμενου χρόνου με τη διαδικασία και τη χρονική στιγμή που εξετάζουμε ένα ζήτημα.

Σε σχέση με τις ερωτήσεις και τους χρόνους. Η αλήθεια είναι ότι προσχωρώ πλέον και εγώ στην άποψη να αφεθεί στη δυνατότητα του Προέδρου να διατηρήσει, να διαφυλάξει και να προαγάγει τη διαδραστικότητα.

Θα σας πω ένα παράδειγμα. Εάν, λοιπόν, έρθει ένας μάρτυρας και μιλήσει ένας εξ ημών από τα κόμματα που έχουμε έναν εκπρόσωπο και του απευθύνουμε κάποιες ερωτήσεις, η επόμενη φορά που θα ξαναρωτήσω εγώ στη συγκεκριμένη περίπτωση είναι μετά από μια ώρα. Δηλαδή, εάν είναι να ρωτάω μία φορά έναν μάρτυρα κάθε μία ώρα, χάθηκε η διαδραστικότητα, χάθηκε η ανάγκη να ψάξουμε σε βάθος αυτό που θα ρωτάμε και νομίζω ότι θα έχουμε μεγάλα χάσματα.

Εγώ προτείνω να επαφίεται στην ευχέρεια του Προέδρου να δίνει τη δυνατότητα να μιλάει περισσότερο ή λιγότερο κάποιος εξ ημών και να μη χαθεί αυτή η διαδραστικότητα. Δηλαδή, η μία ερώτηση κάθε μία ώρα, δεν θα μας βγάλει σε πολύ βαθύ δρόμο.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Πολύ σύντομα και πάλι.

Όπως είδατε στη δική μου πρώτη τοποθέτηση έκανα αναφορά μόνο επί του αντικειμένου της σημερινής συζήτησης και επί της δικής σας εισήγησης. Παρά ταύτα είδαμε τα αποτελέσματα της τηλεοπτικής κάλυψης των συνεδριάσεων από κάποιους εξ ημών.

**ΑΝΔΡΕΑΣ ΛΟΒΕΡΔΟΣ:** Από ποιους, κύριε Σταϊκούρα; Από ποιους;

**ΧΡΗΣΤΟΣ ΣΤΑΪΚΟΥΡΑΣ:** Εμείς είχαμε από την αρχή…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, αυτό είναι μομφή αόριστη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ζητήστε το λόγο μετά.

**ΑΝΔΡΕΑΣ ΛΟΒΕΡΔΟΣ:**. Από ποιους;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, κάνει μια εκτίμηση.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Μπορεί να αφορά εμάς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρία Κοζομπόλη, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Από τον κ. Σταϊκούρα. Ο ίδιος το λέει αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέω, λοιπόν, ότι κάνει μια εκτίμηση, όπως εσείς εκτιμήσατε ότι αυτή η περίοδος πρέπει να είναι…

**ΑΝΔΡΕΑΣ ΛΟΒΕΡΔΟΣ:** Κάνει εκτίμηση για εμάς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ.

Εγώ –και πρέπει να σας το πω- προσπαθώ να έχω ανοιχτό μυαλό, γιατί όπως ξέρετε το μυαλό είναι σαν το αλεξίπτωτο. Εάν δεν ανοίξει, σκοτώνεσαι. Και συγχρόνως βλέπω με συμπάθεια όλες τις προσπάθειες που γίνονται.

Ας αφήσουμε τον κ. Σταϊκούρα να ολοκληρώσει.

Ορίστε, κύριε συνάδελφε.

**ΧΡΗΣΤΟΣ ΣΤΑΪΚΟΥΡΑΣ:** Εγώ δεν διακόπτω ποτέ.

Εμείς είχαμε από την αρχή διαφορετική άποψη για την περίοδο εξέτασης καθώς και για την χρονική στιγμή που θα ξεκινήσουμε να εξετάζουμε το μνημόνιο και τις συνέπειες του μνημονίου. Θα σεβαστούμε την απόφαση της Βουλής. Οι μάρτυρες που θα καλέσουμε θα αφορούν την περίοδο που ψήφισε η Βουλή. Αυτό ψήφισε η Βουλή. Εμείς είχαμε εντελώς διαφορετική προσέγγιση.

Παρά ταύτα είναι σχεδόν αυτονόητο από τις τοποθετήσεις που έγιναν σήμερα και απ’ αυτά που θα ακολουθήσουν ότι θα χρειαστεί πιθανότατα να καλέσουμε μάρτυρες και για το πριν και για το σήμερα.

(BS)

SM

Η τοποθέτηση του κ. Λοβέρδου ήταν σαφής. Άρα, πιθανότατα θα χρειαστεί να καλέσουμε κάποια στιγμή πρόσθετους μάρτυρες πριν από την περίοδο που επέλεξε η Βουλή των Ελλήνων. Όπως θα χρειαστεί πιθανόν και η πλειοψηφία να καλέσει μάρτυρες που να αφορούν την τρέχουσα περίοδο. Για παράδειγμα όταν μιλάμε για τρίτη επικαιροποίηση του μνημονίου και γίνει ακρόαση μαρτύρων για τις δυο πρώτες επικαιροποιήσεις που είναι εντός περιόδου, αυτομάτως υπάρχει σύνδεση με την τρίτη αφού η τρίτη συνδέεται με την δεύτερη, την πρώτη και με το μνημόνιο του 2012.

Ένα δεύτερο παράδειγμα, σημερινό γιατί υπάρχει και σχετική ανακοίνωση. Όταν έρχεται το σημερινό Συμβούλιο Οικονομικών Εμπειρογνωμόνων του Υπουργείου Οικονομικών σε συνεργασία με έξι, επτά Υπουργεία σήμερα, Απρίλιος του 2015 και αναφέρεται με εξαιρετικά κολακευτικά λόγια για την περίοδο 2013-2014 που κάνουν αναφορά στο πρόγραμμα δημοσιονομικής προσαρμογής «Στο πλαίσιο του προγράμματος οικονομικής πολιτικής» -αυτό εξετάζουμε- «η δημοσιονομική θέση της χώρας βελτιώθηκε σημαντικά και ετέθησαν οι βάσεις ώστε η πρόοδος να επιτευχθεί στα μακροοικονομικά μεγέθη και να μην είναι μόνο κυκλικού χαρακτήρα, αλλά να έχει και σημαντικό διαρθρωτικό υπόβαθρο» ή «η στροφή προς ένα αναπτυξιακό υπόδειγμα με εξωστρεφή προσανατολισμό επιτεύχθηκε το 2013 και το 2014», δεν θα πρέπει αυτό να το συνεκτιμήσουμε; Αφορά στην περίοδο εξέτασης από ένα σημερινό φορέα.

Συνεπώς, βλέποντας και κάνοντας θα δούμε για τη λίστα μαρτύρων.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Κασιμάτη έχει το λόγο.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Ευχαριστώ.

Φοβάμαι ότι ήδη η συζήτηση εξοκείλει. Και το λέω αυτό γιατί διακρίνω μια πολύ μεγάλη προθυμία από το ΠΑΣΟΚ αρχικά και από τη Νέα Δημοκρατία στη συνέχεια για το πλάτος αυτής της διερεύνησης στο πριν το 2009 και στο μετά το 2015, από τότε που ανέλαβε η Κυβέρνηση ΣΥΡΙΖΑ-ΑΝΕΛ. Πραγματικά απορώ γιατί δεν διεξήγαγαν οι ίδιοι την Εξεταστική Επιτροπή όπως την είχαν προεξαγγείλει, εννοώ τη Νέα Δημοκρατία, ούτως ώστε να διερευνούσαν και την περίοδο του 2009, τότε που ήταν ακόμα 2012 και θα μπορούσε να εξεταστεί το 2007-2012. Θα ήταν ένας χρόνος διερευνητέος εν πάση περιπτώσει.

Νομίζω ότι τότε ο κ. Σαμαράς και η Νέα Δημοκρατία δεν έκαναν αυτή την Εξεταστική Επιτροπή, γιατί μετείχε στην Κυβέρνηση το ΠΑΣΟΚ που ήταν το κόμμα που ψήφισε το πρώτο μνημόνιο.

Συνεπώς, δε δέχομαι να κουνάνε το δάχτυλο οι συνάδελφοι και ειδικά από το ΠΑΣΟΚ, με την έννοια ότι εδώ υπάρχει πραγματικά ένα συγκεκριμένο αντικείμενο διερεύνησης οριοθετημένο και ψηφισμένο. Το είπαμε και πριν, θα το ξαναπώ και τώρα. Οτιδήποτε άλλο το μόνο που αποδεικνύει είναι μια κακή πίστη και κακή προαίρεση για τη συνέχεια της διαδικασίας. Λυπάμαι πολύ γι’ αυτό. Το ένα είναι αυτό.

Το δεύτερο νομίζω ότι έχει κάπως παραβλεφθεί γιατί είμαστε όλοι μέσα στη δίνη του ποιοι θα είναι οι μάρτυρες. Να επαναλάβω ότι σήμερα δεν κάνουμε συζήτηση για το ποιοι θα είναι οι μάρτυρες. Κάποιοι πήραν την πρωτοβουλία μόνοι τους και μπήκαν σ’ αυτή τη συζήτηση. Πάντως όχι εμείς.

Η Εξεταστική Επιτροπή έχει αντικείμενο και τη συλλογή εγγράφων, καθώς και τη διερεύνηση αυτών των εγγράφων και όχι κατευθείαν να μπει στους μάρτυρες. Οπότε πρέπει μέσα στην επόμενη συζήτησή μας που θα είναι για τον τρόπο λειτουργίας της Επιτροπής να σκεφτούμε και τα έγγραφα τα οποία πρέπει να συγκεντρώσουμε ως Επιτροπή.

Ένα τρίτο είναι ότι επειδή ακριβώς η πρόταση είναι πολύ σαφής, υπάρχει οδηγός για τα διερευνητέα. Είναι ακριβώς έτσι όπως γράφεται και όπως ψηφίστηκε και άρα δεν θα μιλήσουμε γενικώς για την κρίση, αλλά για τον τρόπο με τον οποίον διαχειρίστηκαν την κρίση οι κυβερνήσεις που κλήθηκαν να τη διαχειριστούν και έκαναν τις συγκεκριμένες μνημονιακές επιλογές.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Για ένα λεπτό έχει το λόγο ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Λόγω του νέου κοινοβουλευτικού μου βίου αλλά και λόγω της διαδικασίας εδώ, επειδή έχω συμμετάσχει λόγω ιδιότητας σε πάρα πολλές επιτροπές ανακριτικές οικονομικού περιεχομένου στο εξωτερικό, η ερώτησή μου δεν θα είναι προσβλητική για κάποιον.

(FT)

(BS)

Προβλέπεται να καλέσουμε κάποιον από τους ανθρώπους, όπως ήταν ο Χρήστος, ο Αντρέας ή ο Μάκης που ήταν σε κυβέρνηση μνημονίων, να το πω έτσι, ή υπάρχει σύγκρουση συμφερόντων;

**ΑΝΔΡΕΑΣ ΛΟΒΕΡΔΟΣ:** Κανένα πρόβλημα.

**ΔΗΜΗΤΡΙΟΣ ΚΑΜΜΕΝΟΣ:** Δεν το γνωρίζω, απλώς το ρωτώ καλόπιστα. Δεν λέω ότι θα το κάνουμε, αλλά αν προβλέπεται ή…

**ΑΝΔΡΕΑΣ ΛΟΒΕΡΔΟΣ:** Κανένα πρόβλημα.

**ΔΗΜΗΤΡΙΟΣ ΚΑΜΜΕΝΟΣ:** …ή αν μπορεί κάποιος να θέσει τον εαυτό του στη διάθεσή μας να τον ρωτήσουμε. Δεν το ξέρω. Το έχω αντιμετωπίσει σε μια άλλη επιτροπή αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θυμάμαι σε προηγούμενη, αν δεν κάνω λάθος –και ας με διορθώσει, είναι παρών έτσι κι αλλιώς- προανακριτική επιτροπή ο κ. Λοβέρδος είχε προσφερθεί. Αν δεν κάνω λάθος, νομίζω ότι είναι σωστό.

**ΑΝΔΡΕΑΣ ΛΟΒΕΡΔΟΣ:** Βεβαίως. Και τώρα και πάντα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εμείς εδώ είμαστε, εμείς θα καταλήξουμε. Νομίζω ότι εκεί δεν είναι διαδικασία κατάθεσης, αλλά ανταλλαγής. Άλλωστε, από καιρού εις καιρόν θα διακόπτουμε, θα έλεγε κανείς, την εξέταση μαρτύρων και θα κάνουμε μια γενικευμένη συζήτηση επί αυτών. Βεβαίως αυτό δεν θα γίνεται κάθε μια βδομάδα. Θα γίνεται σε συγκεκριμένες περιόδους, ώστε να λέμε πού φτάσαμε, τι γίνεται, τι χρειαζόμαστε ακόμα παραπέρα.

Αν μου επιτρέπετε...

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θέλετε κάτι;

**ΑΝΔΡΕΑΣ ΛΟΒΕΡΔΟΣ:** …(Δεν ακούστηκε)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αλίμονο. Περιμένω να το κλείσω το θέμα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, γιατί είχαμε δίκιο πριν που λέγαμε γι’ αυτήν τη διαδικασία της δημοσιότητας -και απευθύνομαι στο φίλο μου, τον κ. Σταϊκούρα.

Στο μεγαλύτερο πολιτικό site αυτή τη στιγμή στη χώρα, επωνύμως, με δημοσιογράφο γνωστό και σοβαρό, με φωτογραφία του Γιώργου Παπακωνσταντίνου, γράφει: «Με Παπακωνσταντίνου ξεκινά η Εξεταστική Επιτροπή της Βουλής για τα μνημόνια». Κι από κάτω γράφει: «Σύμφωνα με πληροφορίες, επιθυμία της πλειοψηφίας της Εξεταστικής Επιτροπής είναι να ξεκινήσει η εξέταση με τα κεντρικά κ.λπ., κ.λπ.». Είπατε κάτι τέτοιο εδώ και δεν το ακούσαμε, εσείς της πλειοψηφίας;

**ΠΟΛΛΟΙ ΒΟΥΛΕΥΤΕΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Τα βγάζουν από το μυαλό τους.

**ΑΝΔΡΕΑΣ ΛΟΒΕΡΔΟΣ:** Προφανώς έγινε διαρροή.

**ΔΗΜΗΤΡΙΟΣ ΚΑΜΜΕΝΟΣ:** Κάπου έχει συζητηθεί αυτό.

**ΑΝΔΡΕΑΣ ΛΟΒΕΡΔΟΣ:** Αυτό ήθελα να πω. Όταν δεν έχεις δημοσιότητα, έχεις όλα αυτά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, απλά το λέτε προς επίρρωση;

**ΑΝΔΡΕΑΣ ΛΟΒΕΡΔΟΣ:** Προς επίρρωση και προς απάντηση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία!

**ΑΝΔΡΕΑΣ ΛΟΒΕΡΔΟΣ:** Και με συγχωρείτε, επειδή συζητάμε περί μαρτύρων και λέμε διάφορες σοφίες εδώ, μας προσγειώνει η πεζή πραγματικότητα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άλλωστε, ήταν και η τοποθέτησή μου. Ας μην προχωράμε σ’ αυτό.

Θέλω να πω τα εξής πράγματα πάνω σε αυτά που συζητήσαμε. Βεβαίως για άλλη μια φορά και αυτό οι παλιότεροι είναι πιο ικανοί -οι πιο νέοι Κοινοβουλευτικοί εννοώ, όχι σε ηλικία, ευτυχώς ή δυστυχώς θα έρθουν σε αυτή τη διαδικασία- να κατανοήσουν πώς μπορεί να πάρει κάποιος μια διαδικασία και να την επεκτείνει, ας το πω με αυτόν τον τρόπο.

Θέλω να πω το εξής: Εγώ λέω να συνεχίσουμε. Κατ’ αρχάς, νομίζω ότι υπάρχει απόφαση ότι τα μέλη της αυτής της Εξεταστικής Επιτροπής δεν έχουν αποζημίωση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Συμφωνούμε όλοι, για να καταγραφεί στα Πρακτικά.

Δεύτερον, όσον αφορά τον αριθμό των συνεδριάσεων, ακούγοντας και κατανοώντας και το πρόβλημα, νομίζω ότι μπορούμε να πάμε σε δύο συνεδριάσεις με δυνατότητα τρίτης. Οι συνεδριάσεις, με βάση και την πρόταση που έκανε και ο κ. Αμυράς, να είναι κάπως περισσότερες ώρες. Για τις ώρες εγώ θα επιμείνω να είναι απογευματινές. Υπάρχουν πάρα πολλές υποχρεώσεις και το πρωί και πάρα πολλές υποχρεώσεις πολιτικού χαρακτήρα.

**ΔΗΜΗΤΡΙΟΣ ΚΑΜΜΕΝΟΣ:** Μπορούμε να το κάνουμε μία-μία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορούμε να το δούμε και να το συνεννοηθούμε για μία-μία. Να μην πάρουμε σήμερα απόφαση. Να το συνεννοηθούμε. Δεν είναι τίποτα το τρομερό, μπορούμε να το λύσουμε.

Από εκεί και πέρα, υπάρχει το εξής ζήτημα, το οποίο κι αυτό πρέπει να το πάρουμε υπόψη μας. Η αίθουσα θα προσπαθήσουμε να είναι αυτή. Αυτό έχει να κάνει και με το συνολικό πρόγραμμα της Βουλής. Άρα, όταν λέμε ότι θα το λύσουμε, δεν θα το λύσουμε στο απώτερο μέλλον. Θα το λύσουμε εντός των ημερών για να κλειστεί αυτή η αίθουσα για τους επόμενους τέσσερις, πέντε μήνες. Δεν είναι λίγο πράγμα. Βεβαίως να λάβουμε απόφαση με βάση το συνολικό πρόγραμμα της Βουλής. Αν υπάρχει ένα πολύ σημαντικό νομοσχέδιο, όπως καταλαβαίνετε, θα μπορέσουμε να το αλλάξουμε. Από την άλλη μεριά, μέσα από τη διαδικασία μας πάμε να βρούμε την αλήθεια και όχι να την ταλαιπωρήσουμε.

(LA)

(FT)

Βεβαίως, δεν χρειάζεται να ταλαιπωρούμε υπερβαλλόντως και τους υπαλλήλους της Βουλής, για να μπορούν κι αυτοί να αποδίδουν τα μέγιστα. Άρα, αυτό είναι ένα ζήτημα.

Για την περιοδολόγηση, από την άποψη τακτικής, εγώ νομίζω ότι τελικά -και θα το δείτε και με τη διαδικασία των μαρτύρων, γιατί αυτό αφορά, καθώς την Τρίτη θα μιλήσει κανείς για όλη την περίοδο, για ό,τι θέλει κλπ- θα δούμε ή θα αναγκαστούμε βασικά να ακολουθήσουμε ένα μεικτό σύστημα. Ο καθένας μπορεί να σκεφτεί ότι όταν μπούμε σε πολιτικά πρόσωπα, καθένας πρέπει να αρχίζει από την αρχή κι όχι από τη μέση για να πάμε στην αρχή κλπ.

Εγώ λέω να κατατεθούν οι προτάσεις, να δούμε ποιοι είναι και εδώ μπορούμε να συμφωνήσουμε. Επίσης, πρέπει να συμφωνήσουμε ότι μια δουλειά -θα έλεγε κανείς- συνεννοήσεων θα πρέπει να γίνεται και εκτός της Αιθούσης, όχι μόνο εδώ. Γιατί διαφορετικά θα είναι αέναες οι ώρες που θα συζητάμε διαδικαστικά και όχι ουσιαστικά ζητήματα.

Ακόμη, τα Πρακτικά θα στέλνονται στα email σας, οπότε θα έχετε και αυτήν την ευχέρεια και θα μας διευκολύνει πάρα πολύ. Επίσης, τα έγγραφα τα οποία μπορούν να ψηφιοποιηθούν θα έρχονται ψηφιοποιημένα, οπότε και αυτό θα μας δίνει τη δυνατότητα.

Μιλώντας τώρα κι εγώ πολιτικά, θα ήθελα να πω ότι είναι φυσιολογικό, θα έλεγα κανείς, την πολιτική του αφήγηση να προσπαθεί να την κάνει αλήθεια. Αυτό δεν σημαίνει ότι είναι και αλήθεια. Αυτό σημαίνει ότι απλά γίνεται μια πολιτική αφήγηση. Αυτό είναι το βασικό ζήτημα. Απαντώντας στον κ. Λοβέρδο -ελπίζοντας ότι δεν ξεφεύγω από τα καθήκοντά μου ως Προέδρου, αλλά παραμένοντας ως μέλος- θα ήθελα να πω ότι ας μην ξεχνάμε ότι η Νέα Δημοκρατία έχει καταθέσει πρόταση για Εξεταστική Επιτροπή για την περίοδο 1981 μέχρι και το τέλος του 2015, η οποία φαντάζομαι ότι θα συζητηθεί μέσα σε ένα συγκεκριμένο χρονικό διάστημα -δεν ξέρω πότε και σε συνεννόηση με το Προεδρείο της Βουλής αυτό θα γίνει- οπότε θα έχει και τη δυνατότητα να επιχειρηματολογήσει και στην Ολομέλεια, όσον αφορά αυτό.

Βεβαίως, πρέπει να πω ότι έχω πλήρη ανικανότητα να προβλέπω το μέλλον. Μπορεί, όμως, στο απώτατο μέλλον να υπάρχει Εξεταστική Επιτροπή για το πώς φύγαμε από την πολιτική της κοινωνικής λιτότητας και το μνημόνιο, πώς μπήκαμε σε μια περίοδο παραγωγικής ανασυγκρότησης, πώς βγήκαμε από την κρίση, με βάση την εξυπηρέτηση των κοινωνικών αναγκών. Κανένας δεν μπορεί να τα ξέρει αυτά τα πράγματα. Οπότε, νομίζω ότι με αυτήν τη νότα, αν συμφωνούμε σε όσα είπα -τα προηγούμενα και όχι τα πολιτικά- να τελειώσουμε σήμερα.

Ευχαριστώ πολύ.

Λύεται η συνεδρίαση.

Ώρα λήξης: 19:08΄

**Ο ΠΡΟΕΔΡΟΣ** **Ο ΓΡΑΜΜΑΤΕΑΣ**